ইসলামে রোগ সংক্রমণের ধারণা কি একেবারেই নেই? - Choloman24\nইসলামে রোগ সংক্রমণের ধারণা কি একেবারেই নেই?\nদিল্লির নিজামুদ্দিন তাবলিগ মারকাজ এখন ভারতের প্রায় সব মিডিয়ার প্রধান খবর। কয়েক দিন ধরে তাবলিগ মারকাজের মাওলানা সাদ কান্ধলভীর বক্তব্য প্রচার করে সমালোচনা করা হচ্ছে ভারতের প্রথম সারির টিভি চ্যানেলগুলোয়।\nমাওলানা সাদ তার বক্তব্যে বলেছেন, কোনো ডাক্তার যদি মসজিদে আসতে বারণ করে, আর বলেন– অসুস্থ মানুষের সঙ্গে মিশলে অসুস্থ হওয়ার সম্ভাবনা রয়েছে, তা হলে তার কথা গ্রহণযোগ্য নয়। মানুষকে মসজিদ থেকে দূরে রাখা কোনোক্রমেই ভালো কাজ হবে না।\nদিল্লির মুখ্যমন্ত্রী কেজরিওয়ালও সাংবাদিকদের সামনে মাওলানা সাদের বিরুদ্ধে অভিযোগ উত্থাপন করে চলেছেন। দিল্লি নিজামুদ্দিনের মাওলানা কেন এমন বক্তব্য দিলেন তা নিয়ে হইচই।\nঅথচ এখানে ভারত সরকারের গাফিলতিই দায়ী এই পুরো ঘটনার জন্য। খোদ মাওলানা সাদ বলছেন, হঠাৎ করে লকডাউন ঘোষণা করায় পূর্বনির্ধারিত ইজতেমায় আসা মানুষগুলো আটকা পড়েন নিজামুদ্দিন মারকাজে।\nপ্রশাসনের সঙ্গে বারবার যোগাযোগ করা সত্ত্বেও আটকেপড়া মানুষগুলোকে বাড়ি পৌঁছানোর ব্যবস্থা করতে পারেনি দিল্লি প্রশাসন। বাস, ট্রেন ও গাড়ি ঘোড়া– সব কিছুই বন্ধ এতদিন ধরে। কোনো বিশেষ ব্যবস্থা রাখা হয়নি সাধারণ আটকেপড়া মানুষের জন্য।\nদিল্লি সরকারের ব্যর্থতার দায় ঢাকতে এখন প্রচার করা হচ্ছে মাওলানা সাদের দুই সপ্তাহ আগের একটি অডিও বক্তব্য।\nমূলত করোনাভাইরাসের মতো মহামারী পৃথিবীতে অভিনব একটি বিষয়। প্রতি শতাব্দীতে একবার মহামারী দেখা দেয়। আর বিশ্বব্যাপী ছড়িয়ে পড়া মহামারী এর আগে পৃথিবীতে একবারই এসেছিল।\nসেই ৭৪৯ হিজরি সনে। কালো মড়ক নামে যা বিখ্যাত। এ জন্য এ বিষয়ে সব শ্রেণির মানুষের মাঝেই চর্চার ঘাটতি থাকে। এ সংক্রান্ত তথ্যাদি কারোরই নখদর্পণে থাকে না।\nমাওলানা সাদ একা নন। মহামারী সম্পর্কে সবচেয়ে অথেন্টিক গ্রন্থ লিখেছেন হাফেজ ইবনে হাজার আসকালানি (রহ.)। তিনিও একই ভুলের স্বীকার হয়েছেন তার বাজলুল মাউন গ্রন্থে। তাদের এ ভুল আমাদের অবশ্যই মার্জনা করতে হবে।\nইবনে হাজার আসকালানি (রহ.) তার গ্রন্থের ৩৪১ নং পৃষ্ঠায় লিখেন– ‘চিকিৎসকরা মহামারীর সময়ে অসুস্থদের সংস্পর্শে আসতে বারণ করেন। তাজুদ্দিন সুবকি বলেন, সাধারণ মানুষকে আমরা আমাদের সময়ের মহামারীতে দেখেছি চিকিৎসকদের এ পরামর্শ অনুসারে অসুস্থদের থেকে দূরে থাকছে। এমনকি রোগীর শুশ্রুষা থেকেও তারা বিরত থাকছেন।\nসুবকি বলেন, আমার মত হচ্ছে– যদি দক্ষ চিকিৎসকরা এমনটি বলে থাকেন, তা হলে মেনে নেয়াই উচিত।’\nহাফেজ ইবনে হাজার আসকালানি (রহ.) তাজুদ্দিন সুবকির অভিমত খণ্ডন করে লিখেন– আমি বলব, মুসলিম দক্ষ দ্বীনদার চিকিৎসকও এমন সংক্রমণের কথা বললে তার কথাও গ্রহণযোগ্য হবে না।\nমিসর ও সিরিয়ায় কতবারই তো মহামারী হলো। প্রতিটি ঘরেই মহামারী ঢুকেছে। ঘরের মানুষের সঙ্গে অসুস্থ লোকদের তো মিশতেই হয়েছে। অন্য অসুস্থ লোকের সঙ্গে মেশা যা, ঘরের অসুস্থদের সঙ্গে মেশাও সমপর্যায়ের।\nযদি রোগীর সংস্পর্শের কারণেই রোগ সংক্রামিত হতো তা হলে এসব অঞ্চলের কোনো লোকই বাঁচতে পারত না। কাজেই কোনো চিকিৎসক এ ধরনের পরামর্শ দিলে তা হঠকারিতা ছাড়া কিছুই নয়। চিকিৎসকদের কথা কোনোভাবেই মানা ঠিক হবে না।\nসংক্রমণের বিষয়ে আমরা আগেই আলোচনা করে এসেছি। তাজুদ্দিন সুবকির ওপর আল্লাহ রহম করুন, তিনি হাদিসের অন্য ব্যাখ্যা গ্রহণ করেছেন। তাই তিনি প্রকৃতিবাদীদের মতো কথা বলেছেন। মুতাজিলারাও এ ধরনের কথা বলেছেন।’ ইবনে হাজারের কথা শেষ হলো।\nমূলত বুখারি শরিফের একটি বর্ণনা রয়েছে, নবীজি (সা.) ইরশাদ করেন, সংক্রমণ বলে কিছু নেই। এ হাদিসের ব্যাখ্যায় খোদ হাফেজ ইবনে হাজার ফাতহুল বারী গ্রন্থে বহু অভিমত তুলে ধরেছেন।\nইবনুস সালাহ ও ইবনে হাজার প্রমুখের মতে, এর অর্থ হচ্ছে– সংক্রমণের কোনো অস্তিত্ত্ব নেই ইসলামে। এটিকে আকিদার বিষয় বানিয়ে দিয়েছেন তারা।\nঅথচ এ হাদিসের শেষ অংশে রাসুল (সা.) ইরশাদ করেছেন, কুষ্ঠ রোগী থেকে পলায়ন করো সিংহ দেখে যেভাবে পালিয়ে থাক।\nকথা হচ্ছে– যদি সংক্রমণকে অস্বীকার করাই নবীজির উদ্দেশ্য হয়ে থাকে, তা হলে রাসুল (সা.) একই হাদিসে সংক্রমণের ধারণাকে সমর্থন করে এমন তাগিদ দিয়ে কথা বললেন কেন?\nএর উত্তর দিতে গিয়ে গলদঘর্ম হতে হয়েছে হাফেজ ইবনে হাজার ও তার অনুসারীদের।\nইমাম বুখারির সমসাময়িক বিশিষ্ট ইসলামী পণ্ডিত ইবনে কুতায়বা দিনুরি (রহ.)। তিনি পরস্পরবিরোধী হাদিসসমূহের মাঝে সমন্বয় সাধন করে একটি কিতাব লিখেছেন। মুখতালাফুল হাদিস। সেখানে এ হাদিসের দুই অংশের মাঝে সমন্বয় করে যে বক্তব্য দিয়েছেন তা খুবই বিজ্ঞান সম্মত।\nতিনি বলেন, মূলত নবীজি জাহিলি যুগের কুসংস্কার রদ করেছেন। জাহিলি যুগে কেউ অসুস্থ হলে অন্যরা তার কাছে ভিড়ত না। তারা মনে করত যে কোনো রুগ্ন ব্যক্তির সংস্পর্শে এলেই সংক্রমিত হয়ে পড়বে।\nএ ধারণাটি নবীজি দূর করতে গিয়ে বলেন, ‘লা আদওয়া’ অসুস্থ ব্যক্তির কাছে গেলেই রোগ ছড়ায় না। সঙ্গে সঙ্গে রাসুল (সা.) ভাইরাসজনিত রোগ থেকে সতর্ক করেন।\nকারণ কিছু রোগ আছে, যা ছোট্ট জীবাণুর মাধ্যমে ছড়ায়। এ ধরনের রোগে যারা আক্রান্ত, তাদের থেকে অবশ্যই দূরে থাকতে হবে।\nকিছু কিছু ভাইরাস আছে, যা আগুনের মতো খুব দ্রুত ছড়িয়ে পড়ে। কারও হাতে কাষ্ঠখণ্ড আগুন থাকলে যেমন তার থেকে সতর্ক থাকতে হয়, তেমনিভাবে কারও ভেতর ভাইরাস বাসা বাঁধলে তার থেকেও সতর্ক সাবধান থাকা নবীজির নির্দেশ।\nকরোনাভাইরাস ব্যাপকভাবে ছড়িয়ে পড়ার আগে মূলত এর ধরন সম্পর্কে আলেম উলামা ও সাধারণ মানুষ ধারণা করে উঠতে পারেননি।\nএখনও সাধারণ মানুষ সচেতন হতে পারছে না। কারণ তাদের এ বিষয়ে কোনো পূর্ব ধারণা নেই।\nএকটি দেশের সরকারের এমন সময়ে কর্তব্য থাকে জনগণকে সতর্ক করা। এবং প্রয়োজনে জোরপূর্বক মানুষকে সতর্কতামূলক ব্যবস্থা গ্রহণ করানো।\nদিল্লির মাওলানা সাদ তাবলিগের মানুষ। তার ভুল হতে পারে। হতে পারে অসতর্কতা। কিন্তু এখানে দিল্লি প্রশাসন এটিকে মুসলমানদের প্রতি ধর্মীয় বিদ্বেষ ছড়ানোর একটি হাতিয়ার হিসেবে গ্রহণ করেছে।\nতাবলিগ দ্বন্দ্বের জেরে ভারতের সাদবিরোধী শিবিরকে ধন্যবাদ দিতে হয়। তারা ইচ্ছে করলে এটি সাদের বিরুদ্ধে একটি শক্ত অস্ত্র হিসেবে গ্রহণ করতে পারতেন।\nকিন্তু তারা এমন ভুল করেননি। সাদের বিরুদ্ধে প্রপাগান্ডায় অংশ নেননি। বরং তার পক্ষে বিবৃতি দিয়ে চলেছেন। মূলত এ ধরনের পরিস্থিতিতে কে কি ভুল করল তা গবেষণা করে বেড়ানো খুবই জঘন্য একটি বিষয়।\nহাদিসে আছে আল্লাহর আজাব যখন আসে, তখন যদি পারস্পরিক সৌহার্দ ও ভালোবাসা বাড়ানো হয় তা হলে আল্লাহ সুবহানাহু তায়ালা আজাব-গজব উঠিয়ে নেন।\nকাজেই হাফেজ ইবনে হাজার বা মাওলানা সাদের ভুল ধরে কাজ নেই। আসুন আমরা সবাইকে সচেতন করি। এখনও আমাদের মসজিদগুলোতে জমায়েত বন্ধ হয়নি। অসতর্কভাবে আমরা সবখানেই চলাফেরা করছি।\nসরকার বা শরিয়তের নির্দেশনা মানার কোনো লক্ষণ আমাদের ভেতর দেখা যাচ্ছে না। বিপদে পড়ে আমরা অতিআবেগী হয়ে মসজিদে ছুটছি। আবার এই আমরাই আল্লাহ না করুন মসজিদ ভেঙে ফেলতেও হয়তো দেরি করব না।\nআবেগী মানুষের আবেগ উল্টে যেতে সময় লাগে না। সচেতন বিদগ্ধ আলেম-উলামা লকডাউনে আটকেপড়া মানুষের মসজিদমুখী হতে দেখে শঙ্কায় দিন কাটাচ্ছেন। মোটেও ভালো লক্ষণ হিসেবে গ্রহণ করছেন না জুমা ও জামাতে সব মানুষের ভিড়কে।\nযখন মসজিদে যাওয়ার দরকার ছিল, তখন মসজিদ থেকে দূরে থাকত এখন যখন মসজিদে না গিয়ে ঘরে নামাজ পড়ার কথা আসছে, তখন সব ভিড় করছে মসজিদে।\nপ্রতি ওয়াক্তে শবেবরাতের মতো উৎসবমুখর পরিবেশ মহল্লার মসজিদগুলোয়। আল্লাহ তুমি সবাইকে বুঝ দাও। আমিন।\nSep 8, 2021 ফরিদ আহমদ ফেরদৌস\nমন্ত্রিসভায় থাকবে না কোনো নারী সদস্য: তালেবান\nSep 2, 2021 ফরিদ আহমদ ফেরদৌস\nআফগানিস্তানে চলবে ইসলামি আইন: তালেবান\nAug 19, 2021 ফরিদ আহমদ ফেরদৌস


ব্রাউজার Cookies ও FLoC কি এবং এগুলো কিভাবে আপনার ডিভাইসে গোয়েন্দা হিসেবে কাজ করে? | Techtunes ব্রাউজার Cookies ও FLoC কি এবং এগুলো কিভাবে আপনার ডিভাইসে গোয়েন্দা হিসেবে কাজ করে? | Techtunes – NBS Bangla | 24/7 Latest Bangla News Updates | Etc News\nঢাকা, শুক্রবার\t২২ অক্টোবর ২০২১, ১০:১৯ পূর্বাহ্ন\nপ্রকাশ : শুক্রবার, ২৪ সেপ্টেম্বর, ২০২১, ৬:২১ পূর্বাহ্ণ\nআপডেট: সেপ্টেম্বর ২৪, ২০২১, ৬:২১ পূর্বাহ্ণ\nবন্ধুরা সবাই কেমন আছেন? আশা করছি আপনারা সকলেই আল্লাহর রহমতে ভাল আছেন। তো বন্ধুরা আমরা কিন্তু সকলেই আমাদের স্মার্টফোনে ইন্টারনেট ব্যবহার করে থাকি। আমরা কোন কিছু জানার জন্য কমবেশি সকলেই গুগলে সার্চ করে থাকি। আমরা কোন কিছু সার্চ করার পাশাপাশি আমরা বিভিন্ন ওয়েবসাইটে প্রবেশ করে থাকি। কিন্তু সেখানেও আমাদের প্রতিনিয়ত ট্রাকিং করা হয়।\nআপনাকে আমাকে ইন্টারনেট দুনিয়ায় ট্রাকিং করার জন্য সবার আগে চলে আসে গুগল এর কথা। গুগল আমাদের প্রতিটি পদক্ষেপ এর খবর জানে এবং সে অনুযায়ী আমাদেরকে বিজ্ঞাপণ দেখায়। আমাদের কোনো তথ্য গুগল এর সংগ্রহ করার উদ্দেশ্য থাকে সেগুলো দিয়ে যেন আমাদেরকে ভবিষ্যতে বিজ্ঞাপণ দেখানো হয়। তারা চায় যে, বিজ্ঞাপনদাতার চাহিদা অনুযায়ী যেন সঠিক লোকের কাছে সেই পণ্য বা সেবাটি উপস্থাপিত হয়। আর এজন্যই তারা আমাদের ব্যক্তিগত তথ্য গুলোকে নিয়ে নেয়।\nগুগল আমাদের ব্যক্তিগত তথ্য গুলো অনুযায়ী বিজ্ঞাপণ দেখানোর জন্য অনেক পদ্ধতি ব্যবহার করে। সেরকমই এসবের মধ্যে ব্রাউজার কুকিজ অন্যতম। ব্রাউজার কুকিজ এর নাম আপনারা হয়তোবা অনেকেই শুনে থাকবেন। গুগল যে আমাদের কুকিজ গুলো সংগ্রহ করার মাধ্যমে আমাদের ট্রাকিং করে এবং সেটি আমাদের ব্রাউজার এক্সপেরিয়েন্স কে উন্নতি করার জন্যও ব্যবহার করা হয়। কোন ওয়েবসাইট ব্যবহারের মাধ্যমে আমাদের অভিজ্ঞতাকে উন্নতি করার পাশাপাশি ব্রাউজার কুকিজ এর মাধ্যমে তাদের স্বার্থও হাসিল হয়।\nতো বন্ধুরা, আজকের টিউনের আলোচনার বিষয় হল Google Cookies এবং Google FLoC বা Federated llLearning of Cohorts সম্পর্কে। যেখানে গুগল আমাদের ব্রাউজার কুকিজ সংগ্রহ করার মাধ্যমে আমাদের তথ্যগুলোকে জমা করে, সেখানে তার চাইতে একটি আপডেট ভার্সন হচ্ছে Google FLoC। যেটি ব্রাউজার কুকিজ এর পরিবর্তে কাজ করবে। তবে এজন্য আমাদেরকে প্রথমেই জেনে নিতে হবে যে, ব্রাউজার কুকিজ আসলে কি এবং এটি কিভাবে কাজ করে। যদি আমরা ব্রাউজার কুকিজ কে ভালোভাবে জানতে পারি তবে গুগলের এই Google FLoC কেও জানতে পারবো।\nতো বন্ধুরা, আজকের এই টিউন টি অন্যান্য টিউনের মতোই তথ্যবহুল হবে। যদি আপনারা ব্রাউজার কুকিজ এবং গুগল এর নতুন প্রযুক্তি গুগল ফ্লক সমন্ধে না জেনে থাকেন তবে আজকের টিউনটি আপনার জন্য। আজকের এই টিউনে আপনি জানতে পারবেন যে ব্রাউজার কুকিজ কি এবং এটি কোন কাজে ব্যবহার হয় ইত্যাদি বিষয়গুলো সম্পর্কে। এছাড়া ব্রাউজার কুকিজ সংগ্রহ করার মাধ্যমে আমাদের কি কি তথ্য চলে যেতে পারে অন্য কারও হাতে, সেসব বিষয় গুলো নিয়ে বিস্তারিত আলোচনা করার চেষ্টা করবো ইনশাআল্লাহ। আর এজন্য অবশ্যই সম্পূর্ণ টিউনটি মনোযোগ দিয়ে পড়তে থাকুন।\nআর হ্যাঁ, আপনি যদি আমাকে এখনও ফলো করে না রাখেন তবে উপরের ফলো বাটনে ক্লিক করে ফলো করে রাখার অনুরোধ করছি। এতে করে যেমন আপনি আমার টিউন গুলো টেকটিউনস এর হোমপেজে দেখতে পাবেন, তেমনি ভাবে আমিও পরবর্তীতে নতুন কোন টিউন করার উৎসাহ পাবো। তাই আর দেরি না করে উপরের ফলো বাটন এ ক্লিক করে ফলো করে রাখুন। তবে চলুন আজকের টিউনটি সম্পূর্ণ শুরু করা যাক।\nব্রাউজার কুকিজ কি এবং কোন কাজে ব্যবহার হয়?\nইন্টারনেটের প্রায় প্রত্যেকটি ওয়েবসাইটে ব্রাউজার কুকিজ সংগ্রহ করে। আপনি যখন কোন ওয়েবসাইটে যান তখন সেখানে সেই ওয়েবসাইট টিতে আপনার কুকিজ গুলো সংগ্রহের জন্য অনুমতি চায়। যেটি হয়তোবা আমরা কেউ ভালোভাবে লক্ষ্যই করি না। তবে আপনি এটা নিশ্চিত থাকুন যে কোন ওয়েবসাইটে গিয়ে সেখানে কুকিজ সংগ্রহের অনুমতি দিলে আপনার ব্রাউজিং করা তথ্যগুলো তারা স্টোর করে রাখবে।\nএবার চলে আসা যাক কুকিজ সম্বন্ধে। দেখুন, আপনি যখন কোন একটি ওয়েবসাইটে ভিজিট করেন তখন সেই ওয়েবসাইটটি আপনার কিছু টেক্সট ফাইল সেই ব্রাউজারে জমা করে। এখন সেই টেক্সট ফাইল আপনার সম্বন্ধে সেই ব্রাউজারে বিভিন্ন তথ্য রাখতে পারে। এর মধ্যে যেমনঃ আপনি সেই ওয়েবসাইটে গিয়ে কি কি দেখলেন, সেই ওয়েবসাইটটি আপনি কোন ভাষায় ব্যবহার করছেন, ওয়েবসাইটটিতে গিয়ে আপনি কোন বিষয়গুলোতে বেশি ক্লিক করেছেন এবং সেগুলো কত সময় ধরে দেখছেন, সেই ওয়েবসাইটটিতে আপনার ইউজার আইডি এবং অন্যান্য তথ্য গুলো সে জমা করে রাখে।\nকোন ওয়েবসাইট আপনার এসব তথ্য গুলো জমা করার পেছনে একটি কারণ হচ্ছে আপনি যখন পরবর্তীতে আবার সেই ওয়েবসাইটে ভিজিট করবেন তখন সে ওয়েবসাইট সেসব ফাইল থেকে আপনার পূর্বের অভিজ্ঞতা গুলোকে নিবে, যে আপনি পূর্বে কোন কোন বিষয়গুলো কে বেশি প্রাধান্য দিয়েছেন এই ওয়েবসাইটে এসে। অথবা আপনি সেই ওয়েবসাইটে এসে কোন ভাষায় সেটি ব্যবহার করেছিলেন কিংবা ওয়েবসাইটটির ভেতরের কোন ক্যাটাগরির লেখাগুলো আপনি বেশি পছন্দ করেছিলেন ইত্যাদি বিষয়গুলো। আর ব্রাউজারের এসব কুকিজ গুলো নেবার উদ্দেশ্য হচ্ছে যাতে সে নিজে থেকেই আপনাকে কিছু প্রডাক্ট রিকমেন্ড করতে পারে বা আপনার ইউজার এক্সপেরিয়েন্স কিছুটাও উন্নতি করতে পারে। এটি হচ্ছে ব্রাউজার কুকিজ এর প্রধান কাজ, যেটি আপনার ব্রাউজার এক্সপ্রেসকে কিছুটা উন্নতি করে।\nআর হ্যাঁ, আপনি এবার তবে এটি ভাবতে পারেন যে ব্রাউজার কুকিজ যদি আমার ইউজার এক্সপেরিয়েন্স কে উন্নতি করে তবে তো এটি ভালোই। এখানে আমি যে কুকিজ এর কথা বললাম সেটি হচ্ছে, First-party কুকিজ। ইন্টারনেটে First-party কুকিজ এ কোন সমস্যা নেই। কিন্তু সমস্যা আছে থার্ড পার্টি কুকিজ নিয়ে। এখন Third-party কুকিজ আবার কি?\nদেখুন, আপনি যখন কোন ওয়েবসাইটে ভিজিট করেন তখন সেই ওয়েবসাইট আপনার ব্রাউজারে কিছু টেক্সট ফাইল জমা করবে যেদিকে বলা হয় ফার্স্ট পার্টি কুকিজ। আপনি এখানে যে ওয়েবসাইটটিতে ভিজিট করছেন সেখানে শুধুমাত্র সেই ওয়েবসাইটটি আপনার ডেটা গুলোকে সেই ব্রাউজারে কুকিজ হিসেবে জমা করে রাখছে। এখানে সেই ব্রাউজারটি আপনার কুকিজ গুলো সংগ্রহ করার উদ্দেশ্য হচ্ছে সেই ওয়েবসাইটে আপনার অভিজ্ঞতাকে আরও উন্নতি করা। পরবর্তীতে আপনি যখন সেই ওয়েবসাইটে ভিজিট করবেন তখন যাতে আপনাকে খুব সহজেই কোন কিছুর রিকমেন্ড করা যায় সে বিষয়গুলোর জন্যই মূলত first-party cookies সংগ্রহ করা হয়। এখানে বলতে পারেন আপনার ভালোর জন্যই কুকিজ গুলো সংগ্রহ করা হচ্ছে।\nকিন্তু আপনার ভিজিট করা ওয়েবসাইটে যদি অন্য কেউ কুকিজ সংগ্রহ করে সেটিকে বলা হয় third-party কুকিজ। অর্থাৎ আপনার ভিজিট করা ওয়েবসাইটে যে কুকিজ গুলো সংগ্রহ করছে সে অন্য কোন ওয়েবসাইট। এজন্যই একে থার্ড পার্টিকে কুকিজ বলা হয়। third-party কারো কুকিজ সংগ্রহ করার উদ্দেশ্যে থাকবে সেটিকে ব্যবসায়ীক কাজে লাগানো। ভবিষ্যতে আপনাকে যেন আপনার পছন্দ অনুযায়ী বিষয় গুলো দেখিয়ে এবং সেখানে আপনার পছন্দমত বিজ্ঞাপণ দেখে তারা যেন সুবিধা নিতে পারে এজন্য থার্ড পার্টি কুকিজ কাজ করে।\nএখন আপনার মনে হতে পারে যে কোন ওয়েবসাইট আসলে আপনার ভিজিট করা ওয়েবসাইটে এসে কুকিজ গুলো সংগ্রহ করে রাখছে?\nদেখুন, আপনি যে সকল সাইট ভিজিট করেন সেখানে আপনি প্রায়ই বিজ্ঞাপণ দেখতে পারেন। তো এটি হতে পারে গুগলের বিজ্ঞাপণ অথবা অন্যকোন third-party প্রতিষ্ঠানের বিজ্ঞাপণ। এই third-party যে কোম্পানি গুলো রয়েছে সেখান থেকে আপনার ওয়েবসাইটে এই টেক্সট ফাইল গুলো জমা করা হয়। উদাহরণস্বরূপ ধরুন আপনি কোন একটি ওয়েবসাইটে ভিজিট করলেন যেখানে গুগলের বিজ্ঞাপণ প্রদর্শিত হচ্ছে। এবার সেই ওয়েবসাইট এর ভিতরে গুগলের কিছু ফাইল থাকবে যেখানে সেই ওয়েবসাইটটিতে ভিজিট করার সমস্ত তথ্য গুলো জমা থাকবে।\nসেই ওয়েবসাইটে গিয়ে আপনি কোন বিষয়ে বেশি আগ্রহ দেখিয়েছেন বা কোন আর্টিকেল গুলোতে বেশি ক্লিক করেছেন এবং সেগুলো কত সময় ধরে দেখেছেন ইত্যাদি বিষয়গুলো জমা করে রাখবে। তো এগুলো জমা করার উদ্দেশ্য হচ্ছে, আপনি যখন সে ওয়েবসাইটে আবার ভিজিট করবেন তখন সেখানে যদি কোনো বিজ্ঞাপনদাতা বিজ্ঞাপণ দিতে আসে তবে সে প্রথমে সেই ব্রাউজারের কুকিজ গুলো দেখবে আপনি কোন বিষয়গুলো বেশি দেখেছেন। আপনি সেই ওয়েবসাইটে গিয়ে কোন কোন বিষয়গুলো দেখেছেন এবং সেগুলো তে ক্লিক করেছেন ইত্যাদি বিষয়গুলো অনুসন্ধান করবে। এবং এভাবে করে সেই third-party বিজ্ঞাপনদাতা প্রতিষ্ঠানটি আপনাকে বিজ্ঞাপণ দেখাবে। এভাবে করেই মূলত ইন্টারনেটে third-party কুকিজ এর মাধ্যমে আপনাকে ট্র্যাক করা হয় এবং আপনার পছন্দ অনুযায়ী বিভিন্ন বিজ্ঞাপণ দেখানো হয়।\nএখন এই third-party কুকিজ এর সাথে এটা সমস্যা যে, একটি ব্রাউজার কুকিজ আপনার সমস্ত ডাটা থাকতে পারে। এছাড়া এই কুকিজ গুলোতে আপনার ডেটা গুলো এনক্রিপ্টেড থাকেনা, অর্থাৎ যে কেউ আপনার কুকিজ দেখতে পাবে। এক্ষেত্রে যখনই আপনি কোন ওয়েবসাইট ভিজিট করবেন তখন যেকোন থার্ড পার্টি কোম্পানি আপনার কুকিজ গুলো অ্যাক্সেস করতে পারবে। এ জন্যই মূলত সমস্ত ব্রাউজারগুলো ডিফল্ট ভাবে third-party কুকিজ গুলো ব্লক করে রাখে। শুধুমাত্র গুগলেই একমাত্র ব্রাউজার যেখানে এসব থার্ড পার্টি কুকিজ গুলো ডিফল্ট ভাবে ব্লক করা হয় না।\nযেখানে অন্যান্য ব্রাউজার থার্ড পার্টি কুকিজ গুলোকে ব্লক করে দেয়। তবে আপনি চাইলে অন্যান্য ব্রাউজার এর মতই গুগল ক্রোম এর ভিতরের থার্ড পার্টি কুকিজ গুলো ব্লক করে রাখতে পারেন। কিন্তু গুগল ই একমাত্র ব্রাউজার যেখানে থার্ড পার্টি কুকিজ ডিফল্ট ভাবে ব্লক করা হয় না। এর পেছনে কারণ হয়তোবা আপনারা সকলেই বুঝতে পারছেন। গুগলের যে আয় সেটি সর্বোচ্চ বিজ্ঞাপণ থেকেই আসে।\nগুগল যদি ইন্টারনেটে আপনাকে ট্র্যাক করা বন্ধ করে দেয় তবে এতে করে তাদেরই লোকসান। গুগল আপনাকে ট্র্যাক না করলে আপনার পছন্দ অনুযায়ী বা ব্যক্তিগত তথ্য অনুযায়ী বিজ্ঞাপণ দেখাতে পারবে না। আর যদি আপনার পছন্দমত বিজ্ঞাপণ দেখানো না হয় তবে বিজ্ঞাপণ দেবার খরচ বেড়ে যাবে। কেননা সে সময় সঠিক লোকের কাছে বিজ্ঞাপণ দেওয়ার জন্য অধিক অ্যাড ইম্প্রেশন করতে হবে বা একাধিক অ্যাড একই ব্যক্তিকে দেখাতে হবে। এক্ষেত্রে গুগল কখনোই চাইবে না যে তারা third-party কুকিজ গুলো বন্ধ করে দিতে।\nকিন্তু গুগল ক্রোম বাদ দিয়ে অন্যান্য ব্রাউজার গুলো এসব থার্ড পার্টি কুকিজ গুলোকে ব্লক করে রাখে। এক্ষেত্রে গুগলকে ওতো এসব third-party কুকিজ গুলো বন্ধ করতে হবে। আর তা না হলে তো কেউ আর গুগল ক্রোম ব্যবহার করতে চাইবে না। কেননা এখানে বেশি পরিমাণে third-party কুকিজ গুলো সংগ্রহ করা হচ্ছে। আর এই সমস্যা থেকে উত্তরণের জন্য গুগল নিয়ে এসেছে Google FLoC বা Federated llLearning of Cohorts আপনাকে ইন্টারনেটে নতুনভাবে ট্র্যাক করার জন্য।\nGoogle FLoC বা Federated llLearning of Cohorts কি?\nGoogle FLoC কে বোঝার জন্য একটি আপনাকে উদাহরণ দেওয়া যাক। তো দেখুন থার্টি পার্টি কুকিজ এ যেটা হতো তা হল, আপনি যখন কোন ওয়েবসাইটে ভিজিট করতেন তখন সেই অ্যাড কোম্পানিটি আপনার ব্রাউজারে থাকা কুকিজ গুলোর ডিটেলস গুলো চেক করতো। ব্রাউজার কুকিজ ফাইলে যেখানে আপনার পার্সোনাল ডাটা গুলো রয়েছে এবং সে অনুযায়ী আপনাকে বিজ্ঞাপণ দেখাত।\nএবার এটির পরিবর্তিত রূপই হচ্ছে Google FLoC। গুগলের এই FLoC-এ হবে যে আপনি যেই ওয়েবসাইট গুলোতে ভিজিট করছেন সেখানে যে ডেটাগুলো রয়েছে সেগুলো তো আপনার ব্রাউজারে জমা করা হবে, কিন্তু এখানে আপনার ব্রাউজার নিজে থেকে কিছু প্রসেসিং করবে। এরপর আপনার আগ্রহ অনুযায়ী যেকোনো একটি বিশেষ গ্রুপের অধীনে ফেলানো হবে এবং যেই গ্রুপে আপনাকে ফেলানো হবে সেখানে আপনার মত লক্ষ লক্ষ মানুষ থাকতে পারে যাদের চাহিদা বা আগ্রহ আপনার মতই। এরকমভাবে আরও লক্ষ লক্ষ গ্রুপ থাকতে পারে যেখানে কিছু মানুষের চাহিদা অনুযায়ী গ্রুপ থাকবে এবং প্রত্যেকটা গ্রুপের মানুষের চাহিদা অন্যান্য গ্রুপের মানুষের চাহিদার থেকে ভিন্ন।\nএখানে আপনি এই প্রক্রিয়াটি বুঝতে পেরেছেন কিনা সেটি আমি জানিনা। এখানে আমি আরও একবার বলে নিচ্ছি যে, আপনি ইন্টারনেটে যেসব বিষয় গুলো বেশি দেখেন কিংবা বেশি ক্লিক করেন এরকম বিশ্বে বা সেই দেশে আপনার মতো আরও যত মানুষের রয়েছে তাদেরকে একটি ভাগে ভাগ করে। এভাবে করে আপনার পছন্দ এবং অন্য মানুষের পছন্দ অনুযায়ী বিভিন্ন গ্রুপে তারা ভাগ হয়ে যায়। আর কুকিজ সংগ্রহের মাধ্যমে তাদের প্রত্যেকটি গ্রুপ অনুযায়ী তাদেরকে বিজ্ঞাপণ দেখানো হবে।\nএরপর আপনি যখন কোন একটি ওয়েবসাইটে ভিজিট করবেন তখন সেই ওয়েবসাইটে যে অ্যাড কোম্পানিটি বিজ্ঞাপণ দিয়ে থাকে তাদেরকে আপনার আর পার্সোনাল ডাটা গুলো দেওয়া হবে না। এক্ষেত্রে আপনি যেই গ্রুপে রয়েছেন শুধুমাত্র সেই গ্রুপের নাম্বারটি তাকে দেওয়া হবে এবং সেই ডেটা কোম্পানিকে এটা প্রসেস করতে হবে সেই বিশেষ গ্রুপের যে মেম্বার গুলো রয়েছে তাদের চাহিদা কি, কোন বিষয়গুলো সম্পর্কে তারা আগ্রহী এবং তাদেরকে কোন বিজ্ঞাপণ গুলো দেখাতে হবে। অর্থাৎ এখানে আপনার পার্সোনাল ডাটা গুলোকে দেওয়া হচ্ছে না, এখানে শুধুমাত্র একটি গ্রুপের নাম্বার দেওয়া হচ্ছে যে গ্রুপে আপনাকে ফেলানো হয়েছে। এটি হচ্ছে মূলত গুগলের FLoC।\nএখানে আমরা একটি বিষয় সুবিধা পাচ্ছি যে, গুগল এখন থেকে আর আমাদের পার্সোনাল ডাটাগুলোকে অন্যের হাতে তুলে দিবে না বা আমাদের ডাটাগুলো কোন থার্ড পার্টি ওয়েবসাইট এর কাছে যাচ্ছে না। এক্ষেত্রে আপনার যে তথ্যটি যাচ্ছে তা হল, শুধুমাত্র আমাদের গ্রুপের নাম্বার। কিন্তু এক্ষেত্রে অনেক ব্রাউজার রয়েছে যারা গুগলের এই FLoC বিরুদ্ধে রয়েছে। তারা গুগলের third-party কুকিজ এর মত FLoC কেও ব্লক করে দিচ্ছে। এখানে আমার মতে তারা যেটি ঠিক করেছে।\nআমার মতে ইন্টারনেটে যে কোন ভাবেই আমাদেরকে ট্র্যাক করা হোক না কেন সেটি আমরা কোনভাবেই চাইবো না। সেটি হতে পারে গুগলের Cookies বা FLoC পদ্ধতিতে। এখানে উভয় পদ্ধতিতে কাউকে ট্র্যাক করা অনেক খারাপ জিনিস। তবে এখানে third-party কুকিজ এ অপশন ছিল এটাকে আপনি Disable করে দিতে পারবেন। কিন্তু গুগলের এই নতুন FLoC-এ আপনাকে হয়তো বা এই সুযোগটি ও দেওয়া হবে না। আপনি হয়তোবা জানতেই পারবেন না যে, আপনাকে গুগলের এই নতুন FLoC এর অধীনে নিয়ে আসা হয়েছে।\nতো আমার মতে, যদি ভবিষ্যতে এমন কোন সুবিধা না দেওয়া হয় যে ব্রাউজার কুকিজ এর মত গুগলের FLoC-কে বন্ধ করা যাবেনা তবে হয়তোবা গুগল ক্রোম ছেড়ে অনেকেই বিকল্প ব্রাউজার খুঁজতে থাকবে। তবে আমরা যদি আমাদের পার্সোনাল ডাটা গুলোর নিরাপত্তার’ কথা ভাবি তবে আমাদের উচিত হবে না গুগল ক্রোম ব্যবহার করা। আপনি যদি অনলাইন জগতে ট্রাকিং থেকে বাঁচতে চান তবে এক্ষেত্রে আপনি DuckDuckGo ব্রাউজার এবং সার্চ ইঞ্জিন কে ব্যবহার করতে পারেন। অনলাইনে বিচরণ করার ক্ষেত্রে একমাত্র DuckDuckGo-ই দিচ্ছে আপনার ডেটার সম্পূর্ণ নিরাপত্তা দেবার প্রতিশ্রুতি।\nআপনি গুগলে যেমন কোন কিছু সার্চ করলে সেই কিওয়ার্ড টিকে তারা রেকর্ড করে রাখে এবং সেটি বিজ্ঞাপণ দেখানোর কাজে ব্যবহার করে। কিন্তু DuckDuckGo এর ক্ষেত্রে সেটি হয় না। গুগলে আপনি যদি কোন কিছু লিখে সার্চ করেন তবে সেটি রেকর্ড রাখার পাশাপাশি আপনি কোন ওয়েবসাইটে প্রবেশ করছেন এবং সে ওয়েবসাইটে গিয়ে কোন বিষয়ে আগ্রহ দেখাচ্ছেন সেগুলোর সমস্তই তারা নিয়ে নেয়। যেখানে কোনো একটি ওয়েবসাইটে আপনাকে অনেকগুলো অ্যাড কোম্পানি মিলে ট্র্যাক করতে থাকে।\nএক্ষেত্রে আপনি যদি DuckDuckGo ব্যবহার করে কোন ওয়েবসাইটে ভিজিট করে থাকেন তবে সেখানে সার্চ বারের উপরে দেখতে পাবেন সেই মুহূর্তে সেই ওয়েবসাইটে কতগুলো অ্যাড কোম্পানি আপনাকে ট্র্যাক করছে। এখানে আমি DuckDuckGo-এর মোবাইল ব্রাউজার এর কথা বলছি। DuckDuckGo সার্চ ইঞ্জিনে আপনি যদি কোন বিষয় লিখে সার্চ করেন তবে সেটির হিস্টরি ও সেখানে জমা থাকবে না এবং আপনি যে ওয়েবসাইটে প্রবেশ করুন না কেন সেই ওয়েবসাইটটির হিস্টরি ও এখানে জমা করে রাখা হবে না। এছাড়া আপনি যদি কোন ওয়েবসাইটে যান সেখানকার সমস্ত বিজ্ঞাপনগুলো সেখান থেকে ব্লক করে দেওয়া হবে এতে করে আপনার ইন্টারনেট সাশ্রয় হবে। যাই হোক, আপনাকে হয়তোবা এই বিষয় সর্ম্পকে বিস্তারিত বোঝাতে হবে না।\nতো বন্ধুরা, আমি আশা করছি আপনারা বুঝতে পেরেছেন গুগলের Cookies ও FLoC জিনিসটি আসলে কি এবং এটি কিভাবে কাজ করে। টিউনটি পড়ে আপনাদের কেমন লাগলো সে সম্পর্কে টিউনমেন্টে আপনার ব্যক্তিগত অভিজ্ঞতা জানাতে ভুলবেন না। আর টিউনটি ভালো লাগলে জোসস করে দিবেন এবং আপনার বন্ধুদের জানাতে সোশ্যাল মিডিয়ায় শেয়ার করবেন। আর যদি আপনি এরকম নিত্যনতুন বিজ্ঞান ও প্রযুক্তি ভিত্তিক টিউন দেখতে পছন্দ করে থাকেন তবে উপরের ফলো বাটনে ক্লিক করে ফলো করে রাখবেন।\nতো বন্ধুরা, দেখতে থাকুন টেকটিউনস। আজকের টিউন থেকে এখানেই বিদায় নিচ্ছি। দেখা হবে পরবর্তী টিউনে আরো নতুন কিছু নিয়ে ইনশাআল্লাহ। ততক্ষণ পর্যন্ত টেকটিউনসের সঙ্গে থাকার আমন্ত্রণ জানাচ্ছি। আসসালামু আলাইকুম।


উনিশের মিমি কি চুরাশির মমতা? – Indian Express Bangla\nJadavpur Lok Sabha Constituency Mimi Chakrabarty Mamata Banerjee\nযাদবপুর লোকসভা কেন্দ্রের মধ্যে যেমন কলকাতার দক্ষিণ-পূর্ব ভাগের শহরতলি এলাকা রয়েছে তেমনই রয়েছে বারুইপুর ও ভাঙড়ের গ্রামীণ এলাকাও।\nBy: IE Bangla Web Desk\tKolkata Updated: May 20, 2019, 10:32:14 AM\nযাদবপুর লোকসভা কেন্দ্র থেকে আজ পর্যন্ত কোনও দলই পরপর তিনবার জেতেনি। তৃণমূল কংগ্রেস কি এ রেকর্ড ভাঙতে পারবে?\nএ প্রশ্ন করা হয়েছিল এক বর্ষীয়ান তৃণমূল কংগ্রেস কর্মীকে। তিনি পিছিয়ে গেলেন সেই ১৯৮৪ সালে- যখন এক তরুণ মহিলা নেত্রী হারিয়ে দিয়েছিলেন এক প্রাজ্ঞ আইনজীবী তথা কমিউনিস্ট নেতাকে।\n২০১৯ সালেও ছবিটা প্রায় এক, শুধু এবারের সংযোজন এক অভিনেত্রী।\nতৃণমূল কংগ্রেস তৃতীয়বার জয়ের জন্য নির্ভর করছে ৩০ বছরের বাঙালি সিনেমা অভিনেত্রী মিমি চক্রবর্তীর উপরে। তৃণমূল কংগ্রেসের নেত্রী মমতা বন্দ্যোপাধ্যায় ১৯৮৪ সালে ছিলেন কংগ্রেসের তরুণ নেত্রী- যিনি যাদবপুর কেন্দ্র থেকে হারিয়েছিলেন বর্ষীয়ান সিপিএম নেতা তথা নামী আইনজীবী সোমনাথ চট্টোপাধ্যায়কে।\nএবার তৃণমূল কংগ্রেসের প্রার্থী মিমি কঠিন চ্যালেঞ্জের মুখোমুখি – তাঁর মুখোমুখি সিপিএম প্রার্থী কলকাতার প্রাক্তন মেয়র বিকাশরঞ্জন ভট্টাচার্য।\nবিজেপি এ কেন্দ্র থেকে দাঁড় করিয়েছে অনুপম হাজরাকে। তৃণমূল কংগ্রেসর এই সাংসদ ভোটের ঠিক আগে দল বদল করে গেরুয়া শিবিরে যোগ দিয়েছেন।\nতৃণমূল কংগ্রেসের প্রার্থী মিমি চক্রবর্তী দাঁড়িয়েছেন সুগত বসুর জায়গায়। হারভার্ডের প্রফেসর সুগত বসু ২০১৪ সালের তৃণমূলের হয়ে ভোটে জিতেছিলেন। মমতা জানিয়েছেন, সুগত বসুকে ফের নির্বাচনে প্রতিদ্বন্দ্বিতার অনুমতি দেয়নি তাঁর বিশ্ববিদ্যালয়।\nতরুণী এই অভিনেত্রীর রোড শো এবং সভায় বহুজনের জমায়েত হয়েছে, তৃণমূল নেতৃত্ব দাবি করেছে প্রার্থীর জনপ্রিয়তার প্রতিফলন দেখা যাবে ভোটের ফলেও। তৃণমূলের দাবি নেতাজি সুভাষ বোসের উত্তরাধিকারীর চেয়ে বেশি ভোটে জিতবেন মিমি। সুগত বসু জিতেছিলেন ১ লক্ষ ২৫ হাজারের কিছু বেশি ভোটে।\n২০০৯ সালেও তৃণমূল জিতেছিল এ আসনে। সেবার প্রার্থী ছিলেন সংগীতশিল্পী কবীর সুমন।\nএই লোকসভা কেন্দ্রের অন্তর্ভুক্ত ভাঙড় এলাকায় অন্তর্দ্বন্দ্ব দলের মাথা ব্যথার কারণ হলেও তৃণমূল নেতৃত্ব আশাবাদী যে তাঁদের ভোটযন্ত্র প্রার্থীকে জেতানোর ব্যাপারে একযোগে কাজ করবে।\nএই কেন্দ্রে ভোট রবিবার।\nসিপিএমের প্রার্থী বিকাশরঞ্জন ভট্টাচার্য সারদা এবং নারদ কাণ্ডে আবেদনকারীদের আইনজীবী ছিলেন, যে দুটি মামলাতেই সুপ্রিম কোর্ট এবং হাই কোর্টে সিবিআই তদন্তের আদেশ দেওয়া হয়েছে।\nতবে বিকাশ ভট্টাচার্য নিজে মনে করেন, ভোটে কে দাঁড়াচ্ছে তার চেয়ে বেশি প্রয়োজনীয় জনগণের ইস্যু।\nসংবাদসংস্থা পিটিআইকে বিকাশ ভট্টাচার্য বলেছেন, “বামপন্থীরা অন্য দলগুলির তুলনায় এগিয়ে আছে কেননা মানুষের সমস্যাগুলি নিয়ে অন্য কেউই কথা বলছে না।”\nতাঁর অভিযোগ, “কর্মসংস্থান, শিল্প এবং আইনশৃঙ্খলার মত বিষয়ে- যেগুলি সাধারণ মানুষের দৈনন্দিন সমস্যা- সেগুলিকে এড়ানোর জন্য বিজেপি ও তৃণমূল ভোটারদের মধ্যে ধর্মীয় বিভাজন আনছে।”\nসোশাল ওয়ার্কের পিএইচডি তথা বিশ্বভারতী বিশ্ববিদ্যালয়ের অধ্যাপক অনুপম হাজরা ২০১৯ সালে তৃণমূল থেকে বিজেপিতে যোগ দিয়েই যাদবপুর আসনের টিকিট পেয়েছেন।\nজয়ের ব্যাপারে প্রত্যয়ী অনুপম বললেন, “মানুষ জানে লোকসভা নির্বাচন দেশের প্রধানমন্ত্রী কে হবেন তা স্থির করার জন্য। ২০-৩০টা আসন নিয়ে মমতা ব্যানার্জি প্রধানমন্ত্রী হতে পারবেন না, আর এবারের ভোটের পর সম্পূর্ণ নিশ্চিহ্ন হয়ে যেতে চলা সিপিএমের আর কিছু বলারও থাকবে না।”\n২০০৯ সালের সাধারণ নির্বাচনে যাদবপুরে বিজেপির ভোট শেয়ার ছিল ১.৯ শতাংশ, ২০১৪ সালের ভোটে তা বেড়ে দাঁড়ায় ১২ শতাংশে।\n২০১৪ সালে তৃণমূল কংগ্রেস পেয়েছিল ৪৫.৯২ শতাংশ ভোট, সিপিএম পেয়েছিল ৩৬.০৮ শতাংশ ভোট। এই কেন্দ্র থেকে এবার কোনও প্রার্থী দেয়নি কংগ্রেস।\nরাজ্যের সব চেয়ে বেশি ভোটার রয়েছে যাদবপুর কেন্দ্রে। মোট ১৮১৬০৯৮ ভোটারের মধ্যে ৯০৯০৬১ জন পুরুষ, ৯০৬৯৬২ জন মহিলা এবং ৭৫ জন তৃতীয় লিঙ্গের।


অর্থনীতি ডেস্ক : সারাদেশের মানুষের স্বপ্নের পদ্মা সেতু উদ্বোধন হতে যাচ্ছে আগামী ২৫ জুন। দিন যতোই ঘনিয়ে আসছে ততোই আবেগে, উচ্ছ্বাসে, উত্তেজনায় আনন্দে অবগাহন করছে পদ্মা নদীর এপাড়ের ২১ জেলার কোটি-কোটি মানুষ, যারা যুগের পর যুগ ধরে এই একটি সেতুর অভাবে সীমাহীন দূর্ভোগ সহ্য করেছেন নীরবে। এসব মানুষের মধ্যে আত্মপ্রত্যয় দৃঢ় ছিল যে একদিন না একদিন বঙ্গবন্ধু কন্যার হাত ধরেই উত্তাল পদ্মার বুকে মাথা উঁচু করে দাঁড়াবে এমন একটি সেতু যেটা হবে আমাদের গর্বের ধন। ২৫ জুন যে মুহুর্তে প্রধানমন্ত্রী জননেত্রী শেখ হাসিনা পদ্মা সেতুর শুভ উদ্বোধন ঘোষণা করবেন, সেই মুহুর্তটি আমাদের ইতিহাসের পাতায় আরেকটি গৌরবদীপ্ত স্থান পেয়ে যাবে।\nঅনেক চড়াই- উৎরাই অতিক্রম করে এ সেতুটির নির্মঠু কাজ শেষ হওয়ায় এ নিয়ে আলোচনাও ব্যাপক। পদ্মার দক্ষিণ-পশ্চিম প্রান্তের আবাল, বৃদ্ধ, বণিতার এখন আলোচনা একটাই। হাটে-বাজারে, পাড়ায়, মহল্লায়, মাঠ-ঘাটে, পথে-প্রান্তরে, স্কুলে, কলেজে, অফিস-আদালত থেকে শুরু করে, গ্রামীণ সড়কের পাশের চায়ের দোকানেও সকল আলোচনাকে ছাপিয়ে প্রাধান্য পাচ্ছে এ অঞ্চলের মানুষের দীর্ঘ স্বপ্নের পদ্মা সেতু। পদ্মা সেতু উদ্বোধনের পর পিরোজপুর থেকে গুলিস্থান যেতে কতো সময় লাগবে? ভোরে রওনা দিয়ে অফিস আদালতের কাজ সেরে বাড়ি এসে রাতের খাবার খাওয়া যাবেতো? ঢাকা ও এর আশপাশের বিভিন্ন শিক্ষা প্রতিষ্ঠানে অধ্যয়নরত শিক্ষার্থীরা বৃহস্পতিবার বিকেলে রওনা হয়ে রাত ৭টা-৮টার মধ্যে বাড়ি এসে মায়ের হাতের রান্না খেয়ে ঘুমিয়ে পড়তে পারবেতো? অফিস আদালতে বিভিন্ন সরকারি-বেসরকারি প্রতিষ্ঠানে কর্মরতরা রোববার ভোরে বাসে চেপে রাজধানীতে পৌঁছে সঠিক সময়ে কর্মক্ষেত্রে উপস্থিত হতে আর বাঁধা থাকছে নাতো?\nএসব আলোচনা ছাপিয়ে আরো যে সব বিষয় প্রাধান্য পাচ্ছে তার মধ্যে সবচেয়ে গুরুত্বপূর্ণ হচ্ছে- বাংলার আপেলখ্যাত পিরোজপুরের পেয়ারা ও আমড়া। এছাড়া পিরোজপুরের বিভিন্ন অঞ্চলের উৎপাদিত শাক-সবজি, মাছ, মুরগী, দুধ, ডিম এখন সরাসরি রাজধানী ঢাকাসহ দেশের বিভিন্ন প্রান্তে পৌঁছে যাবে মাত্র কয়েক ঘন্টার মধ্যে। পিরোজপুর অঞ্চলের পেয়ারার সুনাম রয়েছে দেশের সর্বত্র। দ্রুত পচনশীল কিন্তু স্বাদে-গন্ধে অদ্বিতীয় এ পেয়ারাটি শুধুমাত্র পিরোজপুরের নেছারাবাদ উপজেলার একটি বিরাট এলাকা এবং তৎসংলগ্ন ঝালকাঠীর কিছু এলাকায় ব্যাপকভাবে উৎপাদন হয়ে থাকে। এতদিন পদ্মায় সেতু না থাকায় ফেরী পারাপারের জন্য ঘন্টার পর ঘন্টা অপেক্ষায় থেকে এই পেয়ারাবাহী ট্রাকগুলোর অনেক পেয়ারা পচে অখাদ্য হয়ে যেতো। এ কারণে ব্যবসায়ীরা ক্ষতির সম্মূখীন হতে-হতে এক পর্যায়ে পিরোজপুরের এ পেয়ারা ক্রয়-বিক্রয় থেকে বিরত থাকতো।\nএর ফলে পেয়ারার বাজারে ধ্বস নেমে হাজার-হাজার পেয়ারা চাষী বিপুল পরিমঠু অর্থের ক্ষতির সম্মূখীন হয়ে নিঃস্ব হয়েছে। এ পেয়ারা উৎপাদিত অঞ্চলগুলোতে এখন আনন্দের জোয়ার বয়ে যাচ্ছে। মধ্য আষাঢ়ে পেয়ারা পাকা শুরু করলে চাষীরা এবার পেয়ারার ন্যায্য মূল্য পাবেন- ফলে তাদের সংসারে ফিরে আসবে স্বচ্ছলতা।\nস্বরূপকাঠী উপজেলার আটঘর কুড়িয়ানা ইউনিয়ন পরিষদের চেয়ারম্যান মিঠুন হালদার জানান- শুধু পেয়ারা চাষীরাই নয়, পেয়ারা ব্যবসার সঙ্গে জড়িত সবাই এ বছর থেকে আর্থিকভাবে ব্যাপক লাভবান হবে। এ অঞ্চলের এই সুমিষ্ট পেয়ারা ছড়িয়ে পড়বে দেশের বড়-বড় শহর বন্দর অঞ্চলে। বাংলার আপেলখ্যাত পেয়ারা উৎপাদনের এ উপজেলার নামও সঙ্গে ছড়িয়ে পড়বে সারা দেশে। স্বরূপকাঠী উপজেলার আটঘর কুড়িয়ানা ইউনিয়নের আদাবাড়ি গ্রামের নিত্যানন্দ সমদ্দার জানান- পদ্মা সেতু চালু হলে আমাদের অনেক পরিশ্রমে উৎপাদিত এ ফল বাগান বিক্রি করে আমরা লাভবান হতে পারবো। স্বরূপকাঠীর উপজেলা নির্বাহী অফিসার মো. মোশারফ হোসেন আশা প্রকাশ করে বলেন- পদ্মা সেতু উদ্বোধন হবার পর থেকেই এ অঞ্চলের ফলমূল, শাক-সবজি চাষীদের এবং ব্যবসায়ীদের জীবনে ব্যাপক অর্থনৈতিক পরিবর্তন সাধিত হবে।\nস্বরূপকাঠী উপজেলা কৃষি অফিসার চপল কৃষ্ণ নাথ জানান, এ অঞ্চলে ৬৫০ হেক্টরে ৬ হাজার ৫০০ টন সু-স্বাদু পেয়ারা এখন দেশের বিভিন্ন অঞ্চলে ছড়িয়ে পড়বে এবং পেয়ারা চাষীরা লোকসান কাটিয়ে উঠে লাভের মুখ দেখতে পাড়বে। তিনি আরো জানান, স্বরূপকাঠী অঞ্চলে স্বাদ ও গন্ধের আরো একটি কৃষিপণ্য হচ্ছে ঘৃতকাঞ্চন জাতের বোম্বাই মরিচ। ৭০ হেক্টরেরও অধিক জমিতে ৪০০ টন বোম্বাই মরিচ উৎপাদিত হলেও যোগাযোগ ব্যবস্থার সমস্যার কারণে বিভিন্ন অঞ্চলের পাইকাররা না আসায় মরিচ চাষীরা নায্য মূল্য থেকে বঞ্চিত হতো। এখন থেকে বোম্বাই মরিচ চাষীরাও অনেক লাভবান হবে। পিরোজপুরের সুস্বাদু আমড়ার ব্যাপক উৎপাদন হয়ে থাকে স্বরূপকাঠী ও কাউখালী উপজেলায়। এ বিষয় জানতে চাইলে স্বরূপকাঠীর উপজেলা কৃষি অফিসার জানান- শুধুমাত্র স্বরূপকাঠীতেই ১৬০ হেক্টর জমিতে ৩ হাজার ২০০ টন আমড়ার উৎপাদন হয়ে থাকে। এখন থেকে পচনশীল এ ফলটিও সরাসরি পদ্মা সেতু পেরিয়ে রাজধানী ঢাকাসহ সারা দেশে ছড়িয়ে পড়বে এবং আমড়া চাষীরাও অর্থনৈতিকভাবে লাভবান হবেন। সূত্র : বাসস


আত্মহত্যাকারীর ব্যাপারে ইসলামের বিধান\nএক দিন কাটানোর পর এবার আমরণ অনশনে লতিফ সিদ্দিকী জাপার ইয়াহহিয়ার পোস্টারে প্রধানমন্ত্রীর ছবি, আদালতের জরিমানা নাস্তিক বলে লতিফ সিদ্দিকীকে অবাঞ্ছিত ঘোষণা আমি মারা গেলে লাশ ভোটকেন্দ্রে যাবে তবুও নির্বাচন বর্জন করবো না জামায়াতের ২৫ প্রার্থীর প্রার্থিতা বাতিল চেয়ে হাইকোর্টে চাঁদপুরীর রিট\nপ্রকাশিত: ৩০ মার্চ ২০১৮, ১০:২৮ AM\nআপডেট: ৩০ মার্চ ২০১৮, ১০:২৮ AM\nপৃথিবী সুন্দর। মায়ায় জড়ানো প্রতিটি স্মৃতি। চারদিক আনন্দের মহড়া। হাসিখুশি আর বন্ধুদের সঙ্গে সময় পার করা। স্বতঃস্ফূর্ত জীবন গড়ে তোলা। বাবা মা, ভাই-বোনদের সঙ্গে প্রিয় সময়গুলো অতিবাহিত করা। আর কষ্টের দিনগুলোতে ধৈর্যের পরিচয় দেয়া। শক্তি সাহস, মনোবল নিয়ে সম্মুখে এগিয়ে যাওয়া।\nযখন আমি আপনি বা অন্যকেউ ব্যথিত মনকে সান্ত¦না দেয়ার কোনো দিশা পাই না, আপন সত্ত্বাকে আনন্দ করার মন্ত্র খুঁজে পাই না, তখন নিজেকে শেষ করে ফেলি। নরকে নিক্ষেপ করি। জেনেশুনে চিরস্থায়ী জাহান্নামের পথ বেছে নেই। সম্প্রতি আত্মহত্যা এক সামাজিক ব্যাধি হিসেবে পরিণত হয়েছে। দেশে বিদেশে, জেলা মহল্লা কোনো স্থান বাকি নেই। সবক্ষেত্রে এর প্রভাব ছড়িয়ে পড়ছে।\nকিন্তু আত্মহত্যা কি এর সমাধান? আত্মহত্যা কি এ থেকে পরিত্রাণের উপায়? আত্মহত্যাই কি শান্তির বার্তা? কখনো নয়। আত্মহত্যার মাধ্যমে জাহান্নাম সে চিরকাল করে নিলো। সমাজ কিংবা পরিবার সবক্ষেত্রে আত্মহত্যার দ্বারা সুফল বয়ে আনে না। বয়ে আনে শুধু ধিক্কার, মানুষের মনে তার প্রতি ঘৃণা আর লাঞ্ছনাময় আলোচনা।\nআমাদের কাছে আমাদের জীবন অনেক মূল্যবান। পার্থিব জগতে এমন কেউ নেই, যার কাছে দুনিয়া অপ্রিয়। কিন্তু কিছু মানুষ এমন রয়েছে, যারা ইহকালের জীবনকে পছন্দ করেন না। তারা যদিও বাহ্যিক জীবিত। তবে ভেতরগত মৃত। কখনও ছোটছোট লাঞ্ছনা কিংবা বঞ্চনা কারণে প্রিয় সাথীদের ছেড়ে চলে যায় অনেকদূর। যেখান থেকে ফিরে আসে না কেউই। আত্মহত্যা নামক জঘন্য কাজে জড়িয়ে পড়ে। এ ক্ষেত্রে পূর্ণ সমর্থন থাকে তার আবেগ। বিবেক মরে যায় তখন। সকল ভালোমন্দ দিক অসহনীয় লাগে। মহান রব্বুল আলামীন যখন কায়েনাত সৃষ্টি করার ইচ্ছা করলেন, তখন আল্লাহ তায়ালা খুব মায়া ও দয়া দিয়ে সৃষ্টি করেছেন। মানবজাতির জন্য নির্বাচন করেছেন পৃথিবী।\nএকটু চিন্তা করুন, আল্লাহ তায়ালা মানুষের জীবন সরংক্ষিত রাখবার জন্য কত কিছু আয়োজন করেছেন। কিন্তু আমরা অনায়াসেই মহান রব্বুল আলামীনের দেওয়া জীবনকে খুব সহজেই ধ্বংস করে দেই।\nমানবজাতির জীবন কত গুরুত্বপূর্ণ, তার সুন্দর দৃষ্টান্ত সুরা মায়েদার ৩২ নং আয়াতে মহান রব্বুল আলামীন বলেন, এ কারণেই আমি বনী-ইসলাঈলের প্রতি লিখে দিয়েছি যে, যে কেউ প্রাণের বিনিময়ে প্রাণ অথবা পৃথিবীতে অনর্থক সৃষ্টি করা ছাড়া কাউকে হত্যা করে সে যেন সব মানুষকেই হত্যা করে। এবং যে কারও জীবন রক্ষা করে, সে যেন সবার জীবন রক্ষা করে। তাদের কাছে আমার পয়গম্বরগণ প্রকাশ্য নিদর্শনাবলী নিয়ে এসেছেন। বস্তুতঃ এরপরও তাদের অনেক লোক পৃথিবীতে সীমাতিক্রম করে।\nইসলামের দৃষ্টিতে মানুষের প্রাণের মূল্যায়ন উক্ত আয়াত দ্বারাই বুঝা যাছ। কেউ যদি কোনো কারণ ছাড়া একজনকে হত্যা করে, তাহলে পুরো মানবজাতিকে হত্যার নামান্তর হবে। আর এর শাস্তি মৃত্যু। যেমনিভাবে কোনো মুসলমান ভাই বোনকে হত্যা করার অনুমতি ইসলাম দেয় না। ঠিক তদ্রুপ আপন সত্ত্বাকেও শরীয়ত হত্যার বৈধতা দেয়নি।\nসালথায় প্রিজাইডিং অফিসারদের নিয়ে প্রশিক্ষণ কর্মশালা\nরোগীর প্রেসক্রিপশনেও নৌকা প্রতীক\nড. কামালকে প্রশ্ন করা সাংবাদিক ভাস্করকে ডেকে নিয়ে ‘অভয়’ দিলেন প্রধানমন্ত্রী\nএক দিন কাটানোর পর এবার আমরণ অনশনে লতিফ সিদ্দিকী\nকুলাউড়ায় ট্রেনে কাটা পড়ে বৃদ্ধা নিহত\nমাহফুজ আহমেদের বাড়িতে সন্ত্রাসী হামলা\nটমেটো চাষ করে স্বাবলম্বী জসিম মিয়া


প্রকাশিত : ২৮ জুন ২০১৫, ১২:০৪ পি. এম.\nPrint স্টাফ রিপোর্টার ॥ রাজধানীর হাজারীবাগে তানজিলা আক্তার সিমু (২২) নামে এক গৃহবধূর রহস্যজনক মৃত্যু হয়েছে। মৃতের স্বামীর দাবি- তার স্ত্রী গলায় ফাঁস নিয়ে আত্মহত্যা করেছেন। অন্যদিকে, গৃহবধূর পরিবার থেকে এটিকে হত্যাকাণ্ড বলে অভিযোগ করা হয়েছে।পুলিশ জানিয়েছে, এ ঘটনায় জিজ্ঞাসাবাদের জন্য সিমুর স্বামী মো. আলাউদ্দিনকে আটক করা হয়েছে।হাজারীবাগের বুরহানপুর এলাকার ১৬৭/৪ নম্বর বাসায় রবিবার ভোর সাড়ে ৫টার দিকে এ ঘটনা ঘটে।সিমু বরিশাল জেলার গৌরনদী উপজেলার নাটেরহাট গ্রামের আব্দুল হালিমের মেয়ে। তিনি বুরহানপুর এলাকার ১৬৭/৪ নম্বর বাসায় স্বামীর সঙ্গে ভাড়া থাকতেন।মো. আলাউদ্দিন জানান, পারিবারিক বিষয় নিয়ে তার স্ত্রীর সঙ্গে প্রায়ই ঝগড়া লাগত। এর জের ধরে রবিবার ভোরে তাদের মধ্যে কথাকাটাকাটি হয়। তখন তিনি তাদের দেড় বছরের মেয়েকে নিয়ে বাসার বাইরে চলে যান।তিনি জানান, এর কিছুক্ষণ পরে বাসায় ফিরে দেখেন তার স্ত্রী ফ্যানের সঙ্গে গলায় ওড়না পেচিয়ে ঝুলছে। তখন তাকে উদ্ধার করে স্থানীয় সিকদার মেডিকেলে নিয়ে আসেন। পরে অবস্থার অবনতি হলে ঢাকা মেডিকেল কলেজ (ঢামেক) হাসপাতালে নিয়ে এলে কর্তব্যরত চিকিৎক তাকে মৃত ঘোষণা করেন।এদিকে, সিমুর দুলাভাই আনিসুর রহমান জানান, তিন বছর আগে তারা দুজন ভালবেসে বিয়ে করেন। এ কারণে সিমুর বাবা-মা তাদের মেনে নেননি। বিয়ের পর থেকে তাদের মধ্যে পারিবারিক বিষয় নিয়ে প্রায়ই ঝামেলা হতো। এসব ব্যাপারে তার শ্যালিকা তাকে (দুলাভাই) বলতেন।আনিসুরের অভিযোগ- তার শ্যালিকা আত্মহত্যা করেননি। তাকে হত্যা করা হতে পারে।ঢাকা মেডিকেল কলেজ হাসপাতাল পুলিশ ক্যাম্পের সহকারী ইনচার্জ সহকারী উপ-পরিদর্শক (এএসআই) সেন্টু চন্দ্র দাস জানান, লাশ ময়নাতদন্তের জন্য ঢামেক হাসপাতাল মর্গে রাখা হয়েছে। জিজ্ঞাসাবাদের জন্য তার স্বামীকে আটক করা হয়েছে।


বই মৎস্য চাষ কোন ফরম্যাটে • সমস্ত বই ™\nবইয়ের বিপুল ইলেকট্রনিক লাইব্রেরিতে স্বাগতম যেখানে আপনি বিনামূল্যে বই ডাউনলোড করতে পারেন। মৎস্য চাষ রীতি\nডাউনলোড মৎস্য চাষ বই\nআগ্রহের ধারাবাহিক সাহিত্যের সন্ধান ও নির্বাচন কতো আগে বাস্তবায়িত হয়েছিল? অনেকগুলি: বইয়ের দোকানে বা লাইব্রেরিগুলিতে ক্লান্তিকর ভ্রমণ, দাঁড়িয়ে থাকা বা বহিঃপ্রকাশের জন্য লম্বা অলস স্ট্যান্ড ইত্যাদি। একই সময়ে একটি গুরুতর বই ব্যবহার করা অস্বস্তিকর ছিল। এটি অনুসন্ধান এবং বই ডাউনলোড করার জন্য আরেকটি জিনিস। মৎস্য চাষ আমাদের বিশেষ ওয়েবসাইটে। সুবিধাজনক ইলেকট্রনিক ক্যাটালগটিতে সমস্ত শৈলীগুলির সাহিত্যের বিশাল সংগ্রহ রয়েছে: ঐতিহাসিক, গীতিকার, কমেডি, নাটক ইত্যাদি। আপনার ই-বুক পাঠককে খুঁজুন এবং সংরক্ষণ করুন মৎস্য চাষ কোন অসুবিধা নেই।\nমাছ চাষে প্রযুক্তি পরামর্শ (হার্ডকভার)\nবইয়ের বিশাল ইলেকট্রনিক লাইব্রেরিতে আপনাকে স্বাগতম যেখানে আপনি বিনামূল্যে বইগুলি ডাউনলোড করতে পারেন। মৎস্য চাষ রীতি। আমাদের সাইটে, ব্যবহারকারীদের সুবিধার জন্য সবকিছু সম্পন্ন করা হয়, পড়ুন এবং খুশি হন\nসমস্ত সাহিত্য, ধরন, বিশ্ব সাহিত্য বিভাগের প্রচুর পরিমাণে আমাদের বিশেষ ওয়েবসাইটে সুবিধামত অনুসন্ধান এবং ডাউনলোড তালিকাবদ্ধ ফর্ম উপস্থাপন করা হয়। বই আগ্রহী মৎস্য চাষ ? কোন সমস্যা নাই! অনুসন্ধানের জন্য এবং বিভাগের সামগ্রীর সাথে পরিচিত হওয়ার জন্য যথাযথ ফিল্টারগুলি ব্যবহার করুন, যা অবশ্যই আপনার যা প্রয়োজন তা পাবেন। আমাদের সাইট সাহিত্য অনেক প্রেমীদের সাহায্য করে এবং ফ্যাশন পড়ার বাইরে এবং দ্রুত এবং আরামদায়কভাবে তাদের ইলেকট্রনিক পাঠকদের কোনো বই ডাউনলোড এবং ডাউনলোড। মৎস্য চাষ , মূল ভাষা সহ (যদি কারো জন্য এটি গুরুত্বপূর্ণ হয়)।


বগুড়ার ৩টি কেন্দ্রে আবারও সিনোফার্মের টিকা প্রদান বন্ধ থাকবে\n১৬ আগস্ট, ২০২১ / ১৩২ Time View\nষ্টাফ রিপোর্টারঃ বগুড়ায় চীনের তৈরি সিনোফার্মের টিকার আবারও সংকট দেখা দিয়েছে। যে কারণে ১৭ আগস্ট মঙ্গলবার থেকে শহরের মোহাম্মদ আলী হাসপাতাল,শহীদ জিয়াউর রহমান মেডিকেল কলেজ হাসপাতাল ও পুলিশ লাইন্স হাসপাতালে কেন্দ্রে সিনোফার্মের টিকা প্রদান কার্যক্রম বন্ধ থাকবে। জেলা স্বাস্থ্য দপ্তরের কর্মকর্তারা জানিয়েছেন, মজুদ শেষ হয়ে যাওয়ায় আপাতত সিনোফার্মের টিকা প্রদান কার্যক্রম বন্ধ থাকবে। পরবর্তীতে বরাদ্দ প্রাপ্তি সাপেক্ষে তা আবার চালু হবে। কবে নাগাদ টিকা প্রদান শুরু হবে তা কর্মকর্তারা নিশ্চিত করে বলতে পারেননি।\nতবে শহরের ৩টি কেন্দ্রে টিকা প্রদান বন্ধ থাকলেও জেলার উপজেলা পর্যায়ে যেসব স্থানে টিকার মজুদ রয়েছে সেসব কেন্দ্রে আগের মতই টিকা প্রদান কার্যক্রম অব্যাহত থাকবে। অবশ্য কোন কোন উপজেলায় টিকার সন্তোষজনক মজুদ রয়েছে সে সম্পর্কে বিস্তারিত কোন তথ্য স্বাস্থ্য বিভাগের পক্ষ থেকে দেওয়া হয়নি। তবে কর্মকর্তারা জানিয়েছেন, অ্যাস্ট্রোজেনেকার দ্বিতীয় ডোজের টিকা প্রদান কার্যক্রম অব্যাহত থাকবে। অবশ্য ওই টিকা শহরের মোহাম্মদ আলী হাসপাতাল ও শহীদ জিয়াউর রহমান মেডিকেল কলেজ হাসপাতাল কেন্দ্রে দেওয়া হবে।\nএর আগে মজুদ ফুরিয়ে যাওয়ায় গত ১২ আগস্ট সিনোফার্মের টিকা প্রদান কার্যক্রম বন্ধ ছিল। পরর্তীতে ১৩ আগস্ট শুক্রবার ঢাকা থেকে নতুন করে ৩১ হাজার ২০০ ডোক টিকা আসায় পরদিন ১৪ আগস্ট শনিবার এবং ১৬ আগস্ট সোমবার টিকা প্রদান করা হয়।\nস্থানীয় স্বাস্থ্য বিভাগের তথ্য অনুযায়ী, বগুড়ায় মেডিকেল শিক্ষার্থী ও স্টাফদের ওপর প্রয়োগের মাধ্যমে গত ১৯ জুন সিনোফার্মের টিকা প্রদান কার্যক্রম শুরু হয়। এরপর ১ জুলাই থেকে নির্দিষ্ট বয়সের সাধারণ মানুষকে টিকার আওতায় আনা হয়। এছাড়া গত ৭ আগস্ট জেলার ১০৯টি ইউনিয়নের সবগুলোতে এবং ১২টি পৌরসভার মধ্যে ২টিতে গণটিকা কার্যক্রম চালানো হয়।\nসিভিল সার্জন কার্যালয়ের তথ্য অনুযায়ী বগুড়ায় ১৩ আগস্ট পর্যন্ত সিনোফার্মের মোট ২ লাখ ৩০ হাজার ৮০০ ডোজ টিকা বরাদ্দ দেওয়া হয়। এর মধ্যে বগুড়া সদরেই ৫৫ হাজার ৪৯৭জনকে টিকা প্রদান করা হয়েছে।\nকর্মকর্তাদের সঙ্গে কথা বলে জানা গেছে, গণটিকা কার্যক্রম সফল করতে গিয়েই টিকার সংকট তৈরি হয়েছে। গণটিকা কর্মসূচীতে ৭১ হাজার ৪০০ মানুষকে টিকা দেওয়ার কথা থাকলেও শেষ পর্যন্ত তার আওতা বেড়ে যায়।\nবগুড়া সদর উপজেলা স্বাস্থ্য ও পরিবার পরিকল্পনা কর্মকর্তা ডা. সামির হোসেন মিশু জানান, চাহিদার তুলনায় টিকার মজুদ কমে আসায় মঙ্গলবার থেকে শহরের তিনটি কেন্দ্রে সিনোফার্মার প্রথম এবং দ্বিতীয় ডোজের টিকা প্রদান বন্ধ থাকবে। তিনি বলেন, বরাদ্দ পেলে আবারও টিকা প্রদান কার্যক্রম শুরু করা হবে। তবে মোহাম্মদ আলী হাসপাতাল ও শহীদ জিয়াউর রহমান মেডিকেল কলেজ হাসপাতাল কেন্দ্রে অ্যাস্ট্রোজেনেকার দ্বিতীয় ডোজের টিকা প্রদান কার্যক্রম অব্যাহত থাকবে।\nবগুড়ার ডেপুটি সিভিল সার্জন ডা. মোস্তাফিজুর রহমান তুহিন জানান, শহরের তিনটি কেন্দ্রে টিকা প্রদান কার্যক্রম বন্ধ থাকলেও জেলার উপজেলা পর্যায়ে যেসব কেন্দ্রে টিকার সন্তষজনক মজুদ রয়েছে সেগুলোতে আগের মতই সিনোফার্মের টিকা প্রদান কার্যক্রম চলবে।


করোনাভাইরাস প্রতিরোধে চুয়াডাঙ্গা সীমান্তে মেডিকেল টিম গঠন | দৈনিক তৃতীয় মাত্রা\nকরোনাভাইরাস প্রতিরোধে চুয়াডাঙ্গা সীমান্তে মেডিকেল টিম গঠন\nপ্রকাশের সময়: ১০:১৮ পূর্বাহ্ণ - মঙ্গলবার | জানুয়ারি ২৮, ২০২০\nডেস্ক রিপোর্ট : চীনের প্রাণঘাতী করোনাভাইরাস প্রতিরোধে সতর্কতামূলক প্রস্তুতির জন্য চুয়াডাঙ্গার দুই সীমান্তে মেডিকেল টিম গঠন করা হয়েছে। সোমবার (২৭ জানুয়ারি) সকাল থেকে আন্তর্জাতিক চেকপোস্ট দর্শনার জয়নগর সীমান্তে ছয় সদস্য বিশিষ্ট মেডিকেল টিম স্বাস্থ্য পরীক্ষা করছেন।\nমেডিকেল টিমের সদস্যরা ভারত থেকে বাংলাদেশে আসা যাত্রীদের স্বাস্থ্য পরীক্ষা করছেন বলে জানিয়েছেন চুয়াডাঙ্গার সিভিল সার্জন ডা. মারুফ হাসান।\nএদিকে চুয়াডাঙ্গার দর্শনা রেল স্টেশনেও জেলা সিভিল সার্জনের পক্ষ থেকে একটি মেডিকেল টিম বসানো হয়েছে। স্টেশনে ভারত-বাংলাদেশ মৈত্রী ট্রেনে বাংলাদেশে আসা ভারতীয় যাত্রীদের স্বাস্থ্য পরীক্ষা করছেন তারা।\nসিভিল সার্জন অফিস সূত্রে জানা যায়, চুয়াডাঙ্গা জয়নগর সীমান্ত দিয়ে প্রতিদিন ১২শ থেকে ১৫শ ও দর্শনা আন্তর্জাতিক রেলস্টেশন দিয়ে ট্রেনে বিভিন্ন দেশের যাত্রীরা বাংলাদেশে প্রবেশ করে। চীনের করোনাভাইরাস প্রতিরোধে জেলার এই দুই সীমান্তে মেডিকেল চেকপোস্ট বসানো হয়েছে। সদর হাসপাতালে মেডিকেল অফিসার ডাক্তার শাকিল আরসালনকে প্রধান করে ছয় সদস্যর একটি টিম করা হয়েছে যাত্রীদের স্বাস্থ্য পরীক্ষার জন্য। জয়নগর সীমান্তে এ ভাইরাস সম্পর্কে যাত্রীদের নির্দেশনা দেয়া হচ্ছে।\nচুয়াডাঙ্গার সিভিল সার্জন ডা. মারুফ হাসান বলেন, চুয়াডাঙ্গায় সড়ক ও রেলপথ দিয়ে ভারত ও বাংলাদেশের যাত্রীরা আসা যাওয়া করে। যেসব যাত্রীদের স্বাস্থ্য পরীক্ষার জন্য মেডিকেল টিম করা হয়েছে। যদিও আমাদের দেশে এই ভাইরাস আসার সম্ভাবনা খুবই কম তবুও আগাম করোনাভাইরাস প্রতিরোধে আমরা সতর্ক অবস্থানে আছি।\nযুক্তরাষ্ট্রে ৩৫টি নৌকায় অগ্নিকাণ্ডের ঘটনায় নিহত ৮\nতৃতীয় মাত্রা যুক্তরাষ্ট্রের অ্যালাব্যামা রাজ্যের স্কটসবোরোর জ্যাকসন কান্ট্রি পার্কে ৩৫টি নৌকায় অগ্নিকাণ্ডের ঘটনায় ৮ জন নিহত হয়েছেন। সোমবারের এই ঘটনায়...


লং টেকসই দস্তা খাদ ডোর হ্যান্ডেল Corrison প্রতিরোধী কাস্টমাইজড মূল আকার\nবাড়ি পণ্যদস্তা খাদ ডোর হ্যান্ডেল\nপরিচিতিমুলক নাম: GRH\nমডেল নম্বার: 18-303, 54-335, 967-466, 1009-483L\nরঙ প্রতি 200 জোড়া\n1 পিপস / পলিব্যাগ, অভ্যন্তরীণ বাক্সে 1 জোড়া, মাস্টার কার্টন প্রতি ২0 টি জোড়া।\nআমানত প্রাপ্তির পরে 50 দিন পর ২0 দিন\nপ্রতি মাসে 1000000 জোড়া\nএবি, এসি, বিএসএন, সিপি, জিপি, বিএসজি, কোফাই, ইউরো গোল্ড বা অন্যান্য উপলব্ধ রঙ\nসুন্দর এবং জ্বলজ্বলে\nক্লাসিক নকশা ছাঁচ আপনার বাজারে জনপ্রিয়।\nআমরা অনেক রং উত্পাদন করতে পারেন। অ্যান্টিক ব্রাস, অ্যান্টিক তামা, ব্রাশ নিকলে, ক্রোম ধাতুপট্টাবৃত, সোনার ধাতুপট্টাবৃত এছাড়াও আপনার প্রয়োজন হলে অন্যান্য রং আছে।\nঅনেক আইটেম আমরা 85mm, 58mm, এবং Rosette আছে।\nআমরা 200 এর বেশি molds আছে।\nআমাদের প্রধান বাজার বাংলাদেশ, সংযুক্ত আরব আমিরাত, সৌদি আরব, দক্ষিণ আমেরিকা ইত্যাদি।\nআমাদের লক শরীর লোহা বা স্টেইনলেস স্টীল বা পিতল হয়,\nআমাদের সিলিন্ডার পিতল বা দস্তা হয়,\nআমাদের চাবি লোহা বা পিতল, কম্পিউটার কী বা স্বাভাবিক কি।\nআপনার নকশা / ই এম খুব গ্রহণ।\nউচ্চ মানের সঙ্গে ভাল সেবা।\nপ্রশ্ন: আপনি একটি ক্যাটালগ আছে? আপনি আপনার সব পণ্য একটি চেক আছে আমাকে ক্যাটালগ পাঠাতে পারেন?\nউত্তর: হ্যাঁ, আমাদের পণ্য পণ্য তালিকা আছে। অনলাইন আমাদের সাথে যোগাযোগ করুন অথবা ক্যাটালগ পাঠানোর জন্য একটি ইমেইল পাঠান।\nপ্রশ্ন: আপনার সকল পণ্যগুলির মূল্য তালিকা প্রয়োজন, আপনার কি মূল্য তালিকা আছে?\nউত্তর: আমাদের কাছে আমাদের সমস্ত পণ্য মূল্য তালিকা নেই। কারণ আমাদের কাছে অনেকগুলি আইটেম রয়েছে, এবং একটি তালিকাতে তাদের সমস্ত মূল্য চিহ্নিত করা অসম্ভব। এবং দাম সবসময় উত্পাদন খরচ কারণে পরিবর্তন করা হয়। আপনি আমাদের পণ্য কোন মূল্য চেক করতে চান, বিনা দ্বিধায় আমাদের সাথে যোগাযোগ করুন। আমরা শীঘ্রই আপনার কাছে পাঠাবো!\nপ্রশ্ন: আমি আপনার ক্যাটালগে পণ্যটি খুঁজে পেতে পারি, আপনি কি আমার জন্য এই পণ্যটি তৈরি করতে পারেন?\nউত্তর: আমাদের ক্যাটালগ আমাদের পণ্য অধিকাংশ দেখায়, কিন্তু সব না। তাই শুধু আমাদের জানতে হবে আপনার কোন পণ্য দরকার এবং আপনি কতজন চান। যদি এটি না থাকে তবে আমরা এটি তৈরি করতে একটি নতুন ছাঁচ তৈরি এবং তৈরি করতে পারি।\nপ্রশ্ন: আপনি কাস্টমাইজড পণ্য এবং কাস্টমাইজড প্যাকিং করতে পারেন?\nউত্তরঃ হ্যাঁ। আমরা আগে আমাদের গ্রাহকের জন্য কাস্টমাইজড পণ্য অনেক তৈরি। এবং আমরা ইতিমধ্যে আমাদের গ্রাহকদের জন্য অনেক molds তৈরি। কাস্টমাইজড প্যাকিং সম্পর্কে, আমরা প্যাকিংয়ে আপনার লোগো বা অন্যান্য তথ্য রাখতে পারি। কোন সমস্যা নেই. শুধু যে বাতলান, এটি কিছু অতিরিক্ত খরচ হতে হবে।\nপ্রশ্নঃ আপনি নমুনা সরবরাহ করতে পারেন? নমুনা বিনামূল্যে?\nউত্তর: আমরা বিনামূল্যে নমুনা অফার করি, প্রায় 4-5 দিনগুলি আপনার হাতে DHL, UPS বা EMS দ্বারা পৌঁছায়\nপ্রশ্নঃ আমার অর্ডার কিভাবে জাহাজে? এটি নিরাপদ?\nউত্তর: ছোট প্যাকেজের জন্য, আমরা এক্সপ্রেস দ্বারা পাঠাব, যেমন ডিএইচএল ফেডেক্স, ইউপিএস, টিএনটি, ইএমএস। এটা দরজা দরজা একটি দরজা। বড় প্যাকেজের জন্য, আমরা এয়ার বা সমুদ্র দ্বারা পাঠাবো। আমরা ভাল প্যাকিং ব্যবহার এবং নিরাপত্তা নিশ্চিত করা হবে। আমরা প্রসবের কারণে সৃষ্ট কোন পণ্য ক্ষতি দায়ী হবে।\nপ্রশ্নঃ আমি কি FOHMQ পণ্যগুলির এজেন্ট / ডিলার হতে পারি?\nউত্তরঃ স্বাগতম! কিন্তু দয়া করে আমাকে আপনার দেশ / এলাকা সম্পর্কে প্রথমে জানাতে, আমরা একটি চেক এবং তারপর হবে\nএই সম্পর্কে কথা বলুন। যদি আপনি অন্য কোন ধরনের সহযোগিতা চান, আমাদের সাথে যোগাযোগ করতে দ্বিধা করবেন না\nবাণিজ্যিক দরজা হ্যান্ডেল,\nভারী দায়িত্ব দরজা হ্যান্ডলগুলি\nব্যক্তি যোগাযোগ: Gracy\nআকার: 85 মিমি\nরঙ: এবি, বিএসএন, সিপি বা অন্যান্য উপলব্ধ রঙ\nশেষ: এসি, বিএসএন, বা অন্যান্য উপলব্ধ রঙ\npacking: এক সেট জন্য পৃথক বক্স\nরঙ: এসি, বিএসএন, সিপি বা অন্যান্য উপলব্ধ রঙ\nরঙ: এসি, বিএসএন, সিপি, জিপি, বা অন্যান্য উপলব্ধ রঙ\nব্যবহার: দরজা, পরিবার, স্থাপত্য\nশ্রেনী জাহাজ দস্তা খাদ ডোর হ্যান্ডেল, দস্তা মন্ত্রিপরিষদ নিকেল ধাতুপট্টাবৃত Multicolor পরিচালনা করে\nরঙ: এবি, বিএসএন, বা অন্যান্য উপলব্ধ রঙ\nদরজার হাতল: মাঝারি আকারের প্লেট সঙ্গে\nমাল্টিস্টাইল মেটাল আসবাবপত্র প্রবেশদ্বার দরজা জন্য অত্যন্ত দক্ষ প্রক্রিয়া হালকা ওজন হ্যান্ডলগুলি\nকী ওয়ার্ড: দীর্ঘ প্লেট দরজা হ্যান্ডেল\nবাথরুম দস্তা খাদ দরজা হ্যান্ডেল ফ্যাশনেবল নকশা কাস্টমাইজড রঙ\nরঙ: এবি, বিএসএন, সিপি, জিপি, বা অন্যান্য উপলব্ধ রঙ\nস্পেসিফিকেশন: অর্ডার নিয়ে প্রস্তুত


পাবলিক পরীক্ষা যত কম হয় ততই মঙ্গল : সিরাজুল ইসলাম চৌধুরী - বিশ্ববিদ্যালয় - Dainikshiksha\nপাবলিক পরীক্ষা যত কম হয় ততই মঙ্গল : সিরাজুল ইসলাম চৌধুরী\nদৈনিকশিক্ষা ডেস্ক | ০২ জুলাই, ২০১৯\nবাংলাদেশে ভালো শিক্ষক পাওয়া এখন একটি বড় সমস্যা বলে মন্তব্য করেছেন ঢাকা বিশ্ববিদ্যালয়ের ইমেরিটাস অধ্যাপক ও শিক্ষাবিদ সিরাজুল ইসলাম চৌধুরী। তিনি বলেন, মেধাবীদের শিক্ষকতায় নিয়ে আসতে হবে। জ্ঞানী, একই সঙ্গে সেই জ্ঞানকে অন্যের কাছে পৌঁছে দিতে এবং পৌঁছে দেওয়ার প্রক্রিয়ায় নিজেকে সমৃদ্ধ করতে উৎসাহী—তেমন শিক্ষক দরকার।\nআজ সোমবার সকালে ঢাকা বিশ্ববিদ্যালয়ের ছাত্র-শিক্ষক কেন্দ্রে (টিএসসি) এক আলোচনাসভায় সিরাজুল ইসলাম চৌধুরী এসব কথা বলেন। ঢাকা বিশ্ববিদ্যালয়ের ৯৮তম প্রতিষ্ঠাবার্ষিকী উপলক্ষে বিশ্ববিদ্যালয় প্রশাসন আয়োজিত এই আলোচনাসভায় মূল প্রবন্ধ উপস্থাপন করেন তিনি। দিবসটির এবারের প্রতিপাদ্য ‘গুণগত শিক্ষা, প্রতিবন্ধকতা ও উত্তরণ’। সোমবার (১ জুলাই) প্রথম আলো পত্রিকায় প্রকাশিত এক প্রতিবেদনে এ তথ্য জানা যায়।\nসিরাজুল ইসলাম চৌধুরী বলেন, মেধাবী শিক্ষক হওয়ার অর্থ কেবল জ্ঞানী হওয়া নয়, শিক্ষকতায় আগ্রহীও হওয়া চাই। অন্য চাকরি পাননি বলে শিক্ষক হয়েছেন—এমন লোকদের দিয়ে কুলাবে না। জ্ঞানী, জ্ঞানকে অন্যের কাছে পৌঁছে দিতে এবং পৌঁছে দেওয়ার প্রক্রিয়ায় নিজেকে সমৃদ্ধ করতে উৎসাহীদের শিক্ষাক্ষেত্রে টেনে আনতে হলে বেতন-ভাতা সম্মানজনক হওয়া চাই। শিক্ষকের বেতন-ভাতা অন্য পেশাজীবীদের চেয়ে বেশি হওয়া বাঞ্ছনীয়, যাতে মেধাবীরা শিক্ষকতায় আসেন এবং কোচিং সেন্টারে না গিয়ে শ্রেণিকক্ষে শিক্ষাদানেই নিবিষ্টচিত্ত হন।\nপ্রবীণ এই অধ্যাপক বলেন, ‘আজকাল যে শিক্ষা দেওয়া হচ্ছে, তা পর্যাপ্ত নয়। যেটুকুই-বা দেওয়া হচ্ছে, তাও শিক্ষার্থী ঠিকভাবে গ্রহণ করতে পারছে না। তার সার্বক্ষণিক ভয় পরীক্ষার। আমাদের বিদ্যায়তনিক শিক্ষা সব সময়ই পরীক্ষামুখী ছিল, এখন সেটা রীতিমতো পরীক্ষাকেন্দ্রিক হয়ে পড়েছে। যা পড়ানো হচ্ছে, তা পরীক্ষায় পাসের জন্য। পরীক্ষা, বিশেষ করে পাবলিক পরীক্ষা, যত কম হয় ততই মঙ্গল। কারণ, পরীক্ষার ব্যাপারে চাপ যত বাড়ে, মূল বই পড়ার প্রয়োজন তত কমে যায়। আর পরীক্ষাগুলোয় যে এমসিকিউ প্রশ্নরীতি চালু রয়েছে, এটা খুবই ক্ষতিকর। এতে শিক্ষার্থীরা এমনকি প্রশ্নটাও ভালো করে বুঝতে চায় না, কেবল এ-বি-সি-ডি-তে দাগ দেওয়ার কায়দা শেখে। আরেক উৎপাদন ‘সৃজনশীল পদ্ধতি’ ছাত্র-শিক্ষক-অভিভাবক কেউই ঠিকমতো বোঝেন না। এই পুরো ব্যবস্থা কোচিং সেন্টার ও গাইড বুক ব্যবসাকে সরগরম করে।’\nবিশ্ববিদ্যালয় পর্যায়ের শিক্ষা সম্পর্কে সিরাজুল ইসলাম চৌধুরী বলেন, ‘বিশ্ববিদ্যালয় পর্যায়ের শিক্ষার মান অতীতে যে খুব উঁচুতে ছিল এবং এখন যে খুব অধঃপতিত, তা নয়। আসলে শিক্ষার্থীদের আগ্রহ কমেছে। তারা আসে, থাকে, চলে যায়। শিক্ষার ব্যাপারে তাঁদের প্রবল আগ্রহ দেখা যায় না। কারণ, এতে তাঁরা কোনো ভবিষ্যৎ দেখতে পায় না, জীবিকার নিশ্চয়তা দেখতে পায় না। বেকারত্বের সমস্যা ক্রমাগত বাড়ছেই। শিক্ষার ক্ষেত্রে শিক্ষার্থীর গ্রহণক্ষমতা খুব বড় ব্যাপার। আগ্রহের অভাব ঘটলে গ্রহণক্ষমতা হ্রাস পায়।’\nসভায় সভাপতিত্ব করেন ঢাকা বিশ্ববিদ্যালয়ের উপাচার্য মো. আখতারুজ্জামান। গুণগত শিক্ষার প্রতিবন্ধকতা উত্তরণের জন্য বিশ্ববিদ্যালয় কর্তৃপক্ষ বেশ কিছু পদক্ষেপ গ্রহণ করেছে বলে জানান তিনি। বলেন, ঢাকা বিশ্ববিদ্যালয়ের সাবেক উপাচার্য ইমেরিটাস অধ্যাপক এ কে আজাদ চৌধুরীকে প্রধান করে বিশ্ববিদ্যালয়ে স্বতন্ত্র একটি পরামর্শ সেল তৈরি করা হবে। এর নাম হবে ‘কমিটি ফর এক্সিলেন্স ইন এডুকেশন অ্যান্ড রিসার্চ’। এর সদস্যরা গবেষণা করবেন, মূল্যায়ন করবেন এবং পরামর্শ দেবেন। গুণগত শিক্ষার জন্য, শিক্ষার মানোন্নয়নের জন্য কী কী করণীয়, সেগুলো তাঁরা চিহ্নিত করবেন। এ ছাড়া ২০২১ সালে বাংলাদেশের স্বাধীনতার সুবর্ণজয়ন্তী এবং একই সঙ্গে ঢাকা বিশ্ববিদ্যালয়ের শতবর্ষপূর্তি উদ্‌যাপনকে সামনে রেখে একটি কাউন্ট ডাউন ঘড়ি নির্মাণ করার কথাও জানান উপাচার্য।\nআলোচনা সভায় অন্যদের মধ্যে বিশ্ববিদ্যালয়ের সহ-উপাচার্য (প্রশাসন) অধ্যাপক মুহাম্মদ সামাদ, বিশ্ববিদ্যালয় শিক্ষক সমিতির সভাপতি অধ্যাপক এ এস এম মাকসুদ কামাল, সাধারণ সম্পাদক অধ্যাপক শিবলী রুবাইয়াতুল ইসলাম, ভারপ্রাপ্ত রেজিস্ট্রার মো. এনামউজ্জামান প্রমুখ উপস্থিত ছিলেন। অনুষ্ঠানে ঢাকা বিশ্ববিদ্যালয়ের প্রতিষ্ঠাবার্ষিকী উপলক্ষে প্রকাশিত স্মারক সংকলনের মোড়ক উন্মোচন করা হয়। এর আগে সকাল ১০টায় বিশ্ববিদ্যালয়ের মল চত্বরে দিনের কর্মসূচির উদ্বোধন করেন উপাচার্য।


nation News : তিন সভায় কেন্দ্রের বিরুদ্ধে ফের সুর চড়াল তৃণমূল - today tmc will protest infront of rbi against modi govt. | Eisamay\ntoday tmc will protest infront of rbi against modi govt.\nEiSamay.Com | Updated: 11 Jan 2017, 10:43:00 AM\nএই সময় : রাজধানী দিল্লির সাউথ অ্যাভিনিউ থেকে ভুবনেশ্বর , কলকাতায় রিজার্ভ ব্যাঙ্কের দপ্তর থেকে বিধাননগরে সিজিও কমপ্লেক্সে সিবিআই দপ্তর ---দেশের বিভিন্ন প্রান্তে তৃণমূলের নোটবন্দি ও প্রতিহিংসার রাজনীতি বিরোধী আন্দোলন দ্বিতীয় দিনে অব্যাহত থাকল৷ এই আন্দোলনকে আরও জোরদার করতে আজ বুধবার রিজার্ভ ব্যাঙ্কের সামনের সভায় হাজির থাকতে পারেন মুখ্যমন্ত্রী মমতা বন্দ্যোপাধ্যায়৷ কারণ , দিল্লি , ভুবনেশ্বর , রিজার্ভ ব্যাঙ্ক ও সিজিও -সহ জেলায় জেলায় তৃণমূলের আন্দোলন অব্যাহত থাকলেও তৃণমূলের এই আন্দোলন ততটা দাগ কাটতে পারেনি৷\nতৃণমূলের এই আন্দোলন নিয়ে তোপ দেগেছেন সূর্যকান্ত মিশ্র৷ পশ্চিম মেদিনীপুরের দাসপুরে তিনি বলেছেন , ‘মুখ্যমন্ত্রী মমতা বন্দ্যোপাধ্যায়ের চেষ্টায় কেন্দ্রে মোদী সরকারকে হঠিয়ে তৈরি হবে জাতীয় চোরেদের সরকার৷ আর সেই সরকারের প্রধানমন্ত্রী হবেন মমতা বন্দ্যোপাধ্যায়৷ সারদা , নারদ , রোজ ভ্যালিতে হাজার হাজার কোটি টাকা তছনছের ঘটনায় নাম জড়িয়ে গিয়েছে তৃণমূলের৷ সাংসদ অভিনেতা থেকে দলনেতা একে একে জেলে যাচ্ছেন৷ উনি (মমতা ) ক’দিন বাইরে থাকেন সেটাই এখন দেখার৷ ’ ভুবনেশ্বরে মাস্টার ক্যান্টিন মোড়ে ঢাকঢোল পিটিয়ে প্রতিবাদ সভা করলেও লোক না -হওয়ায় নির্দিষ্ট সময়ের অনেক পরে সভা শুরু হয় এবং নির্ধারিত সময়ের অনেক আগেই সভা গুটিয়ে দেওয়া হয়৷ দুই মেদিনীপুর থেকে লোক নিয়ে যাওয়ার কথা থাকলেও সাকুল্যে শ ’দুয়েকের বেশি লোক ছিল না সুব্রত বক্সি , মানস ভুঁইয়ার নেতৃত্বে এই সভায়৷ তৃণমূলের ওডিশার নেতা হিসেবে যাঁরা ছিলেন তাঁরাও লোক জোগাড় করতে পারেননি৷\nশ ’দুয়েক জনতা নিয়েই মোদীর উদ্দেশে তোপ দেগেছেন তৃণমূলের সর্বভারতীয় সাধারণ সম্পাদক সুব্রত বক্সি৷ তিনি বলেন , ‘দিল্লি , বিহারে বিজেপি যে ভাবে প্রত্যাখ্যাত হয়েছে , বিজেপির সেই হাল উত্তরপ্রদেশে হবে৷ মোদী সারা দেশে কোণঠাসা হচ্ছে , জনপ্রিয়তা বাড়ছে মমতার৷ ’ তাত্পর্যপূর্ণ বিষয় , কলকাতায় প্রতিবাদ মিছিলের সুদীপ -জায়া নয়না উপস্থিত থাকলেও ভুবনেশ্বরের সভায় তিনি ছিলেন না৷ সোমবার সুদীপ বন্দ্যোপাধ্যায়ের জেল হেফাজত হওয়ার পর নয়না কলকাতায় ফিরে এসেছেন৷ বিধাননগরে সিজিও সামনেও তৃণমূলের ধর্না জমেনি এ দিন৷ সুজিত বসু ও জয়া দত্ত ছাড়া উল্লেখযোগ্য কোনও নেতা ছিলেন না এখানে৷ শ ’দুয়েকের বেশি লোকও হয়নি৷ দিল্লির ধর্নায় অবশ্য অভিযোগের সুর অনেকটাই চড়িয়েছে তৃণমূল৷ কেউ বলেছেন , মোদী হলেন মহম্মদ বিন তুঘলক , কেউ বলছেন মোদী বিন তুঘলক , কেউ আবার বলছেন , তুঘলক আর যাই করুন নোট বাতিল করেননি , করেছিলেন হিটলার৷\nআর হিটলার বাঙ্কারে নিজেকে গুলি করেছিলেন , ভারতে সে রকম দিন আসছে না তো ! প্রথম বক্তা সৌগত রায় , দ্বিতীয় কল্যাণ বন্দ্যোপাধ্যায় এবং তৃতীয় বক্তা হলেন সুখেন্দুশেখর রায়৷ দিল্লির সাউথ অ্যাভিনিউতে তৃণমূল সাংসদদের ধর্নার দ্বিতীয় দিনে ঘণ্টায় ঘন্টায় ভাষণ দিয়ে এ ভাবেই মোদীকে আক্রমণ করেছেন তৃণমূল সাংসদরা৷ কিছু দিন আগেই দলনেত্রী ঘোষণা করে দিয়েছিলেন , নরেন্দ্র মোদীর ক্ষমতায় থাকার দিন শেষ হয়ে গিয়েছে৷ সাংসদরাও তার প্রতিধ্বনি তুলে বলেছেন , ২০১৯ -এ লোকেরাই মোদীকে ক্ষমতাচ্যুত করবে৷ আর মমতার সঙ্গে যারাই সংঘাতে যায় , তারা চুরচুর হয়ে ভেঙে পড়ে৷ নরেন্দ্র মোদীও তার ব্যতিক্রম হবেন না৷ বুধবার দুপুরে রাষ্ট্রপতি প্রণব মুখোপাধ্যায়ের কাছে নালিশ জানিয়ে আন্দোলন শেষ করবেন তৃণমূল সাংসদরা৷\nসাউথ অ্যাভিনিউতে দ্বিতীয় দিনে তৃণমূলের সাংসদরা যখন ভাষণ দিচ্ছেন , তখন সেখানে শ্রোতা বলতে কিছু সাংবাদিক , টিভি ক্যামেরা , একগুচ্ছ পুলিশ এবং হাতেগোনা কিছু সাধারণ লোক৷ লোক না -থাকা নিয়ে প্রশ্ন উঠতে পারে বুঝেই সৌগত ভাষণে বলেন , ‘আমরা ইচ্ছে করেই লোকজনকে জড়ো করিনি৷ লোকসভার সাংসদরা ১৫ লাখ লোকের প্রতিনিধি৷ আর রাজ্যসভার সাংসদরা পুরো রাজ্যের প্রতিনিধি৷ তাঁরাই বিক্ষোভ দেখাচ্ছেন৷ ’ অন্য দিকে কলকাতায় রিজার্ভ ব্যাঙ্কের সামনে সোমবারের মতো এ দিনও তৃণমূলের প্রথম সারির একদল হেভিওয়েট নেতা হাজির ছিলেন৷ আরবিআই -র সিংহদুয়ারের সামনে জাভেদ খানের মতো নেতা সমর্থকদের নিয়ে রীতিমতো পোজ দিয়ে ছবি তুললেও টানা কয়েক ঘণ্টার এই সভায় পাঁচ -সাতশোর বেশি মানুষের উপস্থিতি ছিল না৷\nচিলি চিকেন ছেড়ে সেদ্ধ খাবারে রাজি তাপস পালপরের খবর\nTMC RBI protest Mamta infront\nWeb Title : today tmc will protest infront of rbi against modi govt.


এবার নতুন বই মিলবে ১০ জানুয়ারি | জয়নিউজবিডি\nহিমেল ধর 11 December 2018 9:18 pm\nচট্টগ্রাম জেলা শিক্ষা অফিসে পৌঁছাতে শুরু করেছে নতুন শিক্ষাবর্ষের বই। বিদ্যালয় ও মাদ্রাসা শিক্ষার্থীদের চাহিদার প্রায় ৯৬ শতাংশ বই এরমধ্যেই উপজেলা শিক্ষা অফিসে পৌঁছে গেছে। বাকি ৪ শতাংশ বুধবারের (১২ ডিসেম্বর) মধ্যে পোঁছে যাবে বলে জানিয়েছে চট্টগ্রাম শিক্ষা অফিস। নির্বাচনের কারণে এবার ১ জানুয়ারির পরিবর্তে শিক্ষার্থীরা নতুন বই পাবে ১০ জানুয়ারি।\nচট্টগ্রামে মোট চাহিদা রয়েছে ১ কোটি ৫২ লাখ ৪৮ হাজার ৮৮১টি বইয়ের। কিন্তু শিক্ষা মন্ত্রণালয়ের পক্ষ থেকে বই সরবরাহ করা হয়েছে ১ কোটি ৪৭ লাখ ১০ হাজার ৫৪৩টি।\nদাখিল ষষ্ঠ থেকে নবম শ্রেণির শতভাগ বই পৌঁছালেও এখনো কারিগরি ট্রেডের একটি বইও এসে পৌঁছায়নি।\nমাদ্রাসার মোট বইয়ের চাহিদা ছিল ২২ লাখ ৩২ হাজার ১১৩টি। মাধ্যমিকের (বাংলা ভার্সন) ষষ্ঠ থেকে অষ্টম শ্রেণি পর্যন্ত মোট বইয়ের চাহিদা ছিল ৮২ লাখ ৬৪ হাজার ৯৭৫টি। মাধ্যমিকের (ইংরেজি ভার্সন) ষষ্ঠ থেকে নবম শ্রেণি পর্যন্ত চাহিদা ছিল ৩৮ হাজার ৬৫০টি বইয়ের।\nনবম শ্রেণিতে মোট বইয়ের চাহিদা ছিল ২৭ লাখ ১২ হাজার ২৯২টি বইয়ের। বিপরীতে বই এসেছে ২২ লাখ ১২ হাজার ২৯২টি।\nভোকেশনাল নবম শ্রেণির চাহিদার ৭৬ হাজার ৮৫০টি বইয়ের বিপরীতে এসেছে ৭১ হাজার ৮৫০টি বই। দাখিল ভোকেশনাল নবম শ্রেণির ১২০ জন শিক্ষার্থীর বইয়ের চাহিদা ছিল ১ হাজার ৬৪০টি। বিপরীতে বই এসেছে ১ হাজার ৩০২টি।\nমাদরাসায় ইবতেদায়ী প্রথম থেকে পঞ্চম শ্রেণি পর্যন্ত মোট বইয়ের চাহিদা ছিল ১৭ লাখ ৮২ হাজার ৩২১টি। কারিগরি ট্রেডে বইয়ের চাহিদা ৩৩ হাজার থাকলেও এখনো একটি বইও এসে পৌঁছায়নি।\nচট্টগ্রাম জেলা মাধ্যমিক শিক্ষা কর্মকর্তা মো. জসিম উদ্দিন জয়নিউজকে জানান, আগে প্রতি বছরের ১ জানুয়ারি বই বিতরণ উৎসব অনুষ্ঠিত হতো। কিন্তু নির্বাচনের কারণে এবার ১০ জানুয়ারি প্রতিটি শিক্ষার্থীর হাতে নতুন বই তুলে দেওয়া হবে।\nতিনি আরো বলেন, নির্বাচনের কারণে এ সিদ্ধান্ত গ্রহণ করা হয়েছে। চাহিদার ৯৬ দশমিক ৪৭ শতাংশ বই ইতিমধ্যে উপজেলা ও থানা শিক্ষা অফিসে পোঁছে গেছে। আর বাকি ৪ শতাংশ বুধবারের (১২ ডিসেম্বর) মধ্যে পোঁছে যাবে।\nচট্টগ্রাম শিক্ষা অফিসশিক্ষা\nকোরবানীর হাট কাঁপাতে আসছে লাল বাহাদুর!\nকর্ণফুলীতে স্বেচ্ছাসেবকলীগ নেতা খুন


করোনার কারণে শিক্ষা খাত ঝুঁকিতে : শিক্ষামন্ত্রী\nশিক্ষামন্ত্রী ডা. দীপু মনি বলেছেন, বিশ্বব্যাপী চলমান মহামারি করোনার কারণে আমাদের শিক্ষা খাত বিভিন্ন রকমের ঝুঁকিতে রয়েছে। দীর্ঘ সময় ধরে আমাদের শিক্ষা প্রতিষ্ঠানগুলো বন্ধ রয়েছে। যার ফলে কিছু শিক্ষার্থী ঝরে পড়ার সম্ভাবনা রয়েছে। বাল্যবিবাহ ও শিশুশ্রম বৃদ্ধি পেতে পারে। অনেক শিক্ষার্থী আর্থিকভাবে ক্ষতিগ্রস্ত হচ্ছে। মানসম্মত শিক্ষা অর্জন বাধাগ্রস্ত হচ্ছে।\nতিনি বলেন, সমস্ত প্রস্তুতি থাকা সত্ত্বেও করোনার কারণে ২০২০ সালের এইচএসসি পরীক্ষা নেওয়া সম্ভব হয়নি। ২০২১ সালে অনুষ্ঠিতব্য এসএসসি এবং এইচএসসি পরীক্ষার্থীদের প্রাতিষ্ঠানিক ক্লাস না হওয়ায় সিলেবাস সমাপ্ত করা এখন একটা বড় চ্যালেঞ্জ। তাছাড়া কারিগরি শিক্ষার ক্ষেত্রে ব্যবহারিক ক্লাস সমূহ অনলাইনে নেওয়া সম্ভব হচ্ছে না। অন্যদিকে দীর্ঘদিন ধরে শিক্ষাপ্রতিষ্ঠান বন্ধ থাকায় আমাদের শিশুরা সাইকলজিক্যাল বিভিন্ন সমস্যায় ভুগছে।\nদীপু মনি বলেন, করোনায় শিক্ষাখাতের বিভিন্ন চ্যালেঞ্জ মোকাবেলায় ডিজিটাল প্রযুক্তি আমাদেরকে সহায়তা করেছে। শিক্ষাপ্রতিষ্ঠান বন্ধ ঘোষণা করার মাত্র দুই সপ্তাহের মধ্যে সংসদ টেলিভিশনের মাধ্যমে মাধ্যমিক পর্যায়ের শিক্ষা কার্যক্রম শুরু করা হয়েছে। মাধ্যমিক ও উচ্চশিক্ষা পর্যায়ে অনলাইন শিক্ষা কার্যক্রম অব্যাহত রয়েছে। তারপরও আমাদের প্রায় ১০ শতাংশ শিক্ষার্থী শিক্ষা কার্যক্রমের বাইরে রয়েছে। মোট শিক্ষার্থীর তুলনায় ১০ শতাংশ অনেক বড় একটি সংখ্যা। আমরা কোন একজন শিক্ষার্থীকে পেছনে রেখে আগাতে চাই না।\nশিক্ষাপ্রতিষ্ঠান পুনরায় খুলে দেয়ার বিষয়ে শিক্ষামন্ত্রী বলেন, এখনই শিক্ষাপ্রতিষ্ঠান খুলে দেওয়ার কথা সরকার ভাবছে না। মন্ত্রী বলেন, বাংলাদেশ পৃথিবীর সবচেয়ে ঘনবসতিপূর্ণ একটি দেশ। এখানে ফিজিক্যাল ডিসটেন্স মেইনটেইন করা অত্যন্ত দুরূহ কাজ। পাশাপাশি শিক্ষাপ্রতিষ্ঠান খুলে দিলে শিশুদের সাথে তাদের অভিভাবকদের শিক্ষা প্রতিষ্ঠান যেতে হয়। সে ক্ষেত্রে করোবার সংক্রমণ বেড়ে যেতে পারে। যদি ও শিশুদের কোভিডে আক্রান্ত হওয়ার ঝুঁকি কম, কিন্তু তারা নিরব বাহক হতে পারে। অন্যদিকে এই পরিস্থিতিতে অনেক অভিভাবক তাদের সন্তানদের স্কুলে পাঠাতে চান না। তাই সরকার এই পরিস্থিতিতে বিকল্প পদ্ধতিতে শিক্ষা কার্যক্রম চালিয়ে নেওয়ার উপর গুরুত্বারোপ করছে।\nজাতিসংঘের আবাসিক সমন্বয়কারী মিয়া সেপ্পো এর নেতৃত্বে মতবিনিময় সভায় আরও উপস্থিত ছিলেন- ইউনিসেফ বাংলাদেশের কান্ট্রি রিপ্রেজেন্টেটিভ টোমো হোযুমি, কারিগরিও মাদ্রাসা শিক্ষা বিভাগের সচিব মো আমিনুল ইসলাম খান, মাধ্যমিক ও উচ্চ শিক্ষা বিভাগের অতিরিক্ত সচিব (বিশ্ববিদ্যালয়) এ কে এম আফতাব হোসেন প্রামানিক , মাধ্যমিক ও উচ্চশিক্ষা অধিদপ্তরের মহাপরিচালক প্রফেসর ড. সৈয়দ গোলাম ফারুক প্রমুখ।


মনে পড়ে রোমেনা আফাজ\nপ্রকাশ: ২০১৭-০৬-৩০ ৫:৪২:২৯ পিএম || আপডেট: ২০১৭-০৭-১৭ ৪:২০:৪৭ পিএম\nরোমেনা আফাজ, ডানে বইয়ের প্রচ্ছদ\nতাপস রায় : ‘বই পাঠের নেশা ধরানো ছিল যার কাজ, দস্যু বনহুরখ্যাত তিনি রোমেনা আফাজ’- কথাটি মিথ্যে নয়। স্বাধীনতারও আগে, ১৯৬৫ থেকে আশির দশক পেরিয়ে নব্বইয়ের সূচনালগ্ন পর্যন্ত দস্যু বনহুর সিরিজে পাঠক এতোটাই বুঁদ হয়ে ছিল যে, প্রকাশক এক পর্যায়ে লেখিকাকে বলতে বাধ্য হয়েছিলেন, আপনি যদি লিখতে না চান তাহলে অন্য কাউকে দিয়ে লেখাব!\nনা। লেখিকা প্রকাশককে হতাশ করেননি। তিনি পাঠককেও বঞ্চিত করেননি দেশীয় পটভূমিতে গোয়েন্দা কাহিনির রস আস্বাদনে। সে সময়ের শতসহস্র পাঠক এর প্রতিদান দিয়েছিলেন লেখিকাকে হৃদয়ের মণিকোঠায় ঠাঁই দিয়ে। এ কথা ভুলে গেলে চলবে না, তখন বাংলাদেশে কাউন্টার ইন্টেলিজেন্সের দুর্ধর্ষ স্পাই MR-9 এসে গেছেন। দোর্দণ্ড প্রতাপে তিনি ঘুরে বেড়াচ্ছেন পাঠকের হাতে, বইয়ের ব্যাগে, পড়ার টেবিলে। যদিও পাঠকের হাতে মাসুদ রানার আগেই দস্যু বনহুর পৌঁছেছিল। দুজনের প্রকাশকালের পার্থক্য খুব বেশিদিনের নয়- এক বছর। এর বাইরে ওপার বাংলায় তখন রয়েছে দস্যু মোহন, দস্যু বাহরাম এমনকি কিরীটি রায়। তাদের পাঠকও কম নয়। কিন্তু সব ছাড়িয়ে বনহুর প্রকাশের পর পাঠক আপন করে নিল। এ দস্যুর প্রতি পাঠকের ছিল অপার ভালোবাসা, অকুণ্ঠ পক্ষপাত। মাথায় কালো হ্যাট, মুখে রুমাল বেধে বনহুর যখন ঘোড়ার পিঠে অরণ্যে ছুটে চলত তখন পাল্লা দিয়ে ছুটত পাঠকের কল্পনা। ক্লাসের পেছনের বেঞ্চে পাঠ্যবইয়ের আড়ালে পঠিত হতো বনহুর। সেখানেই শেষ নয়। গল্পের শেষ পরিণতি জানতে মাঝরাতে টুটে যেত কিশোরের ঘুম। বনহুরের প্রতি নূরীর প্রেম রাত জাগা হ্যারিকেনের আলোয় শিহরণ জাগাতো গ্রাম্য কিশোরীর মনে। অনেক তরুণী পাঠক বনহুরের প্রেয়সী মনিরার মাঝে খুঁজে পেত নিজের ছায়া। এভাবেই বনহুরকে নিয়ে রোমেনা আফাজ পৌঁছে গিয়েছিলেন শহর থেকে গ্রামে, গ্রাম্য তরুণী এমনকি কুলবধূদের কাছেও।\nচিরকালের বঞ্চিত যারা তাদের নায়ক হয়ে উঠেছিল বনহুর। সে যেন বাংলার রবিনহুড। যে ধনীর অবৈধ সম্পদ লুট করে এনে বিলিয়ে দেয় গরিবদের। শোষিতের বঞ্চনার প্রতিবাদে নিজেই ঘোষণা করে শোষকের শাস্তি। দুষ্কৃতিকারীর শেষ পরিণতি জানতে (যা অনেক সময় বাস্তবে দেখা যায় না) পাঠক উল্টে যেত পৃষ্ঠার পর পৃষ্ঠা- বইয়ের একেবারে শেষ অবধি। পাঠক ততক্ষণে কল্পনায় নিজেই হয়ে উঠত দস্যু বনহুর।\nরোমেনা আফাজ স্মৃতি সংগ্রহশালা\nএখানেই রোমেনা আফাজের লেখনীশক্তির পরিচয়। বনহুরের দুরন্ত প্রতিবাদী জীবনের স্বপ্ন তিনি পাঠকের চোখে এঁকে দিতে পেরেছিলেন অত্যন্ত দক্ষতার সঙ্গে। তিনি এমন একটি চরিত্র সৃষ্টি করতে চেয়েছিলেন, যার মধ্যে সততা, ন্যায়পরায়ণতা ও নিষ্ঠা থাকবে। দেশীয় পটভূমিতে সে হয়ে উঠবে পাশের জন। তার চারিত্রিক দৃঢ়তায় আকৃষ্ট হবে কিশোর-তরুণেরা। যে কারণে এই সিরিজের স্লোগান ছিল: সত্য ও ন্যায়ের প্রতীক দস্যু বনহুর। যে সর্বদা এক কথায় গরিবের বন্ধু চোরাকারবারীদের চিরশত্রু, সাক্ষাৎ যমসম।\n১৯৬৬ সালে লন্ডনের কাগজ ‘আওয়ার হোম’ রোমেনা আফাজকে বিশ্বখ্যাত গোয়েন্দা কাহিনির লেখিকা আগাথা ক্রিস্টির সঙ্গে তুলনা করে লিখেছিল: ‘শি মে ওয়ানডে বি নোন অ্যাজ আগাথা ক্রিস্টি’। লেখিকার ‘রক্তে আঁকা ম্যাপ’ বইটির সমালোচনা করে পত্রিকাটি এ মন্তব্য করেছিল। সেখানে আরো যা লেখা ছিল তার বাংলা তর্জমা হলো: ‘তাঁর রচনাশৈলি আকর্ষণীয় এবং কাহিনি চিত্তাকর্ষক। তিনি ইতিমধ্যে ভারত ও পাকিস্তান উভয় দেশের বাঙালি পাঠকের কাছে সুপরিচিত হয়ে উঠেছেন। বিলাতের বাঙালি পাঠকরাও তাঁর বই পছন্দ করেন।’\nসত্যি বলতে সে সময় পশ্চিম বাংলায় ফাল্গুনী মুখোপাধ্যায় পাঠকপ্রিয়তার শীর্ষে ছিলেন। তবে উভয় বাংলায় রোমেনা আফাজকেই বেশি পাঠকপ্রিয় মনে করা হতো। এর মূলে ছিল এই লেখিকার ‘বনহুর’ এবং ‘রক্ত আঁকা ম্যাপ’ দুটি থ্রিলার সিরিজ। এখানে প্রশ্ন জাগা স্বাভাবিক সেই সময়ে একজন বাঙালি লেখিকা রহস্য উপন্যাস লিখতে আগ্রহী হলেন কেন? এই প্রশ্নের উত্তর খুঁজতে হলে আমাদের লেখিকার কিশোরীবেলার দিকে ফিরে তাকাতে হবে।\nরোমেনা আফাজের জন্ম বগুড়া জেলার শেরপুর থানায়, ১৯২৬ খ্রিস্টাব্দে। বাবা কাজেম উদ্দীন আহম্মেদ ছিলেন পুলিশ অফিসার। কার্যোপলক্ষে তাকে অবিভক্ত ভারতের বিভিন্ন জায়গায় যেতে হতো। ফলে তিনিও বাবার সঙ্গে বাংলাদেশ তো বটেই দিল্লি, আগ্রা, হুগলি, কলকাতা, লক্ষ্মৌ, মেদিনীপুর প্রভৃতি স্থান ঘুরেছেন। বাবার মুখে শুনেছেন অসংখ্য অপরাধ ও অপরাধীর রোমহর্ষক কথা। সঙ্গে যুক্ত হয়েছে ভ্রমণের অভিজ্ঞতা। তাঁর কিশোর মন সেগুলো প্রভাবিত করেছিল। যদিও তাঁর সাহিত্যচর্চার সূচনা কবিতা দিয়ে। মা’র অনুপ্রেরণায় লিখেছিলেন প্রথম কবিতা ‘বাংলার চাষী’। অধুনালুপ্ত সাপ্তাহিক ‘বগুড়ার কথা’ পত্রিকায় সেটি প্রকাশিত হয়। কবিতাটির প্রথম চার পঙ্‌ক্তি:\nমুখে নাই হাসি\nপেটে নাই ভাত\nকবিতাটিতে অল্প বয়সি এক কিশোরীর বাংলার কৃষকজীবনের সুখ-দুঃখ, বঞ্চনার কথা ফুটে উঠেছে। পরবর্তী জীবনে তাঁর সাহিত্যে আসানসোলের সাঁওতালদের দুঃখগাথা চিত্রিত হয়েছে। তিনি গণমানুষের কথা বলতে চেয়েছেন। আরো চেয়েছেন তাদের ভেতর থেকেই একজন নায়ক উঠে আসুক যে তাদের হয়ে প্রতিবাদ করবে, ন্যায় প্রতিষ্ঠায় হবে নির্মম, অধিকার আদায়ে হবে তেজদীপ্ত। এই বৈশিষ্ট্যগুলো আমরা বনহুরের মধ্যে দেখতে পাই। কিন্তু দুঃখজনক হলেও সত্য এক সময়ের বহুল পঠিত রোমেনা আফাজ এখন বিস্মৃতপ্রায়। তার স্মৃতিটুকু অন্তত টিকিয়ে রাখার সরকারি কোনো উদ্যোগ চোখে পড়ে না। জন্মদিন-মৃত্যুদিনে কোনো সাহিত্যপাতায় ছাপার অক্ষরে তাঁকে দেখা যায় না। তাঁকে স্মরণ করে উচ্চারিত হয় না শোক অথবা গৌরববাক্য। এ ক্ষেত্রে উজ্জ্বল ব্যতিক্রম বগুড়ার জলেশ্বরীতলার মন্তেজুর রহমান আঞ্জু। পারিবারিক উদ্যোগে তিনি গড়ে তুলেছেন ‘রোমেনা আফাজ স্মৃতি ঘর’।\nসংগ্রহশালায় লেখকের সঙ্গে মন্তেজুর রহমান আঞ্জু\nআমার সৌভাগ্য হয়েছিল সে ঘর ঘুরে দেখার। ছোট্ট সেই ঘর অসংখ্য বই, ফটোগ্রাফ, চিঠিপত্র এবং বিবিধ পুরস্কারে সাজানো। সেখানে অদ্ভুত এক ঘোরের মধ্যে কেটে যায় সময়। রোমেনা আফাজের বিভিন্ন বয়সের দুর্লভ ছবি পরিবারের অন্যান্য সদস্যদের সঙ্গে তার মধুর সম্পর্কের সাক্ষ্য বহন করে। আঞ্জু ভাই নিজেই বর্ণনা করছিলেন সেইসব ছবির পেছনের গল্প। কিন্তু এ তো গল্প নয়, উঠে আসতে লাগল বাস্তব যা অনেক আগেই অতীত হয়ে গেছে। লেখিকার লেখা প্রায় সব বই-ই সেখানে সযত্নে গুছিয়ে রাখা আছে। আছে কাজের স্বীকৃতি পুরস্কারের ক্রেস্ট। উল্লেখ্য যে, রোমেনা আফাজ শুধু লেখিকাই ছিলেন না, তিনি সমাজকর্মী ছিলেন। কল্পনাতীত সাংগঠনিক শক্তি নিয়ে জন্মেছিলেন তিনি। জীবনের শেষদিন পর্যন্ত ত্রিশটিরও বেশি সংগঠনের সঙ্গে সক্রীয়ভাবে যুক্ত ছিলেন। তবে সংগ্রহশালায় যে জিনিসটি আমাকে অভিভূত করেছে তা হলো ভক্তের লেখা চিঠি। একটি-দুটি নয়, শত শত চিঠি, যেগুলো গুছিয়ে রাখা হয়েছে বড় দুটি আলমিরায়!\nসংগ্রহশালায় রোমেনা আফাজের সঙ্গে চিত্রপরিচালকদের ছবি দেখে কৌতূহল জাগল। আঞ্জু ভাই কৌতূহল মেটালেন। তার মুখ থেকেই জানলাম, রোমেনা আফাজের লেখা গল্প নিয়ে একাধিক চলচ্চিত্র নির্মিত হলেও বনহুরকে কেন্দ্র করে মাত্র একটি চলচ্চিত্র নির্মিত হয়েছে। ‘দস্যু বনহুর’ শিরোনামের সেই চলচ্চিত্রে নাম ভূমিকায় সোহেল রানার বিপরীতে ছিলেন অঞ্জনা। উল্লেখ্য চিত্রনায়িকা অঞ্জনার প্রথম ছবি ছিল সেটি। প্রায়ই শুনি আমাদের দেশের চলচ্চিত্রে মৌলিক গল্পের সংকটের কথা। তারপরও এ দেশে ‘গরীবের রাজা রবিনহুড’ ঢাকঢোল পিটিয়ে মুক্তি যায়। রাজধানীর সিনেপ্লেক্সে ধুমসে চলে আয়রন ম্যান, স্পাইডার ম্যান, ব্যাটম্যান, সুপারম্যান। অথচ আমরা বনহুরকে নায়ক বানাতে পারি না। হায়! সংগ্রহশালা থেকে বেরিয়ে আসার সময় মনে পড়ে রোমেনা আফাজের কবিতা:\n‘জীবনকালে যে পেলো না মালা\nচিনিলো না যারে করি অবহেলা\nমৃত্যুর পরে কি হবে তার সুনাম!\nকি হবে আর তাঁহারে স্মরি!\nকি হবে আর স্মৃতিসৌধ গড়ি!\nপ্রদীপ যদি নিভে যায়\nকি হবে তায় তৈল ভরে হায়!\nরাইজিংবিডি/ঢাকা/৩০ জুন ২০১৭/তারা\nশ্রীলঙ্কার বিপক্ষে সলোমান মিরের মেইডেন সেঞ্চুরি


দেশের সংবাদ l Deshersangbad.com » আসছে ৬০ সদস্যের মন্ত্রিসভা, বাদ পড়ছেন পুরোনো ১২!\nআসছে ৬০ সদস্যের মন্ত্রিসভা, বাদ পড়ছেন পুরোনো ১২!\n১০:০৩ অপরাহ্ণ, জানু ০৫, ২০১৯ |জহির হাওলাদার\nনিউজ ডেস্ক: আওয়ামী লীগ সভাপতি শেখ হাসিনা টানা তৃতীয় মেয়াদ ও চতুর্থবারের মতো সরকার গঠন করতে চলেছেন। নতুন মন্ত্রিসভার শপথ নিচ্ছে আগামী সোমবার। নতুন মন্ত্রিসভারয় ঠাই পেতে পারেন প্রায় ৬০ জন। পুরনোদের মধ্যে প্রায় এক ডজন মন্ত্রী-প্রতিমন্ত্রী বাদ পড়ছেন বলে সংশ্লিষ্ট একটি সূত্র জানিয়েছে।\nতবে মন্ত্রিসভা গঠনের চূড়ান্ত সিদ্ধান্ত প্রধানন্ত্রী শেখ হাসিনার ওপরই নির্ভর করছে বলেও সংশ্লিষ্ট সূত্রগুলো জানিয়েছে।-পূর্বপশ্চিম\nHits Today : 12191\nTotal Hits : 20825194


স্বাধীন দেশের দুর্বৃত্তায়নের খণ্ডচিত্র – সোনার দেশ\nস্বাধীন দেশের দুর্বৃত্তায়নের খণ্ডচিত্র\nআপডেট: অক্টোবর ২৯, ২০১৯, ১২:৩৪ পূর্বাহ্ণ\nএ বছর জার্মানি ও ইংল্যান্ডের বিশ্ববিদ্যালয়সহ কিছু শিক্ষা প্রতিষ্ঠান যাওয়াার সুযোগ আমার হয়েছিলো। সেখানে কোনো পুলিশ আমার চোখে পড়েনি। চোখে পড়েনি মিছিল, সংঘর্ষ কিংবা শুনিনি র‌্যাগিঙের মতো নিষ্ঠুর কোনো ঘটনার কথা। নতুনদের তারা সানন্দে বরণ করে নেয় এবং তাকে সাহায্য-সহযোগিতা করতে পারলেই তারা গর্বিত হয়। ভ্রমণের সময়ও পুলিশ কিংবা নিরাপত্তার দায়িত্ব যারা পালন করেন, তারা বলা মাত্রই ব্যাগটা নিজের হাতে তুলে নির্দিষ্ট স্থানে পৌঁছে দেন। আমি যেমন প্যারিস এয়ারপোর্টে কিছুতেই তিন নম্বর কাউন্টার খুঁজে পাচ্ছিলাম না। আমাকে হন্ত-দন্ত হয়ে ঘোরাফেরা করতে দেখে একজন নারী নিরাপত্তাকর্মী এসে হাসিমুখে জিজ্ঞেস করলেন, ‘অ্যানি প্রবলেস স্যার?’ আমি সমস্যা বলতেই তিনি নিজে আমার ব্যাগ নিয়ে এয়ারপোর্টের ভেতরে চলাচলকারী একটা ট্রেনের কামরায় উঠে আমাকে তার পাশ বসতে বললেন। ট্রেন থেকে নেমে ওপরতলায় তিন নম্বর কাউন্টারে পৌঁছে দিয়ে কাল বিলম্ব না করে দ্রুত নিজের কাজে দিকে পা তুললেন। এক কাপ কফি কিংবা নিখরচার ধন্যবাদটুকু দেয়ার সুযোগ দিলেন না। হাসিমুখে “বাই” বলে ত্রস্ত হাঁটা দিলেন। সেখানের পুলিশ বা নিরাপত্তা কর্মীরা এতোটাই সৎ-কর্তব্যপরায়ণ নির্ভরযোগ্য। আমাদের দেশে এটা খুব কমই দেখতে পাবো। বরং তার বেশি পাবো ধমক-হয়রানি আর অর্থ-দাবির সাক্ষাৎ। এ দেশে পুলিশ খুব কমই জনগণের বন্ধু হয়, হলেও সে দৃষ্টান্ত সত্যি নগণ্য। তাই পুলিশকে মানুষ চেষ্টা করে এড়িয়ে চলতে। কারণ তাদের প্রতি চরম অবিশ^াস এবং ঘৃণা। বঙ্গবন্ধু এই দুর্বৃত্তদের দেখেই বলেছিলেন, ‘দেশ স্বাধীন হলে সবাই সোনার খনি, হীরের খনি পায়, আমি পেয়েছি ঘুসখোর-দুর্নীতিবাজের খনি।’ মাননীয় প্রধানমন্ত্রী শেখ হাসনা সেই দুর্বৃত্ত-দুর্নীতিবাজদের বিরুদ্ধে রুখে দাঁড়িয়েছেন। দেশবাসী নিশ্চয়ই তাঁর পাশে আছে। থাকবেও।\nবাংলাদেশে পুলিশের ভূমিকা সত্যি বিতর্কিত। পুলিশ শিক্ষা প্রতিষ্ঠানের আইন-শৃঙ্খলা রক্ষার জন্যে সশস্ত্র উপস্থিত থাকে। তার অর্থ, আমাদের যারা প্রশাসনের উচ্চ পর্যায়ে অধিষ্ঠিত, তারা বিশ^বিদ্যালয়ের আইন-শৃঙ্খলা রক্ষায় সক্ষম ও সমর্থ নন। ব্যর্থ। এ দেশে পুলিশ নিয়ত অপরাধপ্রবণ এবং ক্ষমতাধরদের অপরাধ আড়াল করতে তৎপর। অধিকাংশ ক্ষেত্রে অপরাধীরা পুলিশের সহযোগিতা গ্রহণ করেন। অর্থের বিনিময়ে তারা সহযোগিতা পানও। যে দেশের পুলিশ হাড়ে-মাংসে অসৎ, দুর্নীতিপরায়ণ এবং সর্বোপরি পক্ষপাত দুষ্ট, তাদের ওপর কতোটা ভরসা করা যায়? যখন যে দল সরকারে থাকে, তখন তারা তাদেরই পেটোয়া বাহিনীর দায়িত্ব অক্লেশে পালন করে। নির্দ্বিধায় দুষ্কর্মে লিপ্ত হয়। আর সেই পুলিশের ওপর ভরসা করে কি প্রাতিষ্ঠানিক শৃঙ্খলা বজায় রাখা সম্ভব? পুলিশ-সীমান্ত রক্ষিবাহিনী তো দেশে আছে, তারপরও কেনো মাদক-ক্যাসিনো আর চাঁদাবাজি-ভূমি দখল হয় কি করে? আর এ ভাবে পুলিশ পাহারায় কি শিক্ষার সুস্থ পরিবেশ গড়া গেছে? তবে এটুকু সম্ভব হয়েছে যে, পুলিশ পাহারায় শিক্ষা প্রতিষ্ঠানে মৃত্যুর মিছিল কমানো যায়নি। যাবেও না। আবরার হত্যার মধ্যে দিয়ে তা পুনর্বার প্রমাণিত হয়েছে। ছাত্র রাজনীতির গৌরবময় অতীত আর নেই। জনবিচ্ছিন্ন সামরিক স্বৈরশাসনের সুবাদে ছাত্র রাজনীতি এবং ব্যক্তি স্বার্থের হাতিয়ারে পরিণত হয়েছে। তাদের হাতে বই-কলম নেই। আছে ক্ষমতার অশুভ প্রয়োগের সমান্তরালে অর্থ আর অস্ত্র। এখন অর্থ এ ভাবে শিক্ষা প্রতিষ্ঠান চললে ভবিষ্যতে মৃত্যুর মিছিল বৃদ্ধি পাবে। যুব ও ছাত্রনেতারা হবে টেন্ডারবাজ-চাঁদাবাজ আর দখলবাজ, এটা কল্পনাতীত। তাদের অভিভাবকের সামর্থ্য না থাক, তারা নিজেরা তিনটে সেলফোন ব্যবহার করে এবং এক একটি ১৫ টাকা মূল্যের বেনসন টানে। টাকা তো অঢেল। হাত বাড়ালেই টাকা মেলে। তাদের সঙ্গে অপরাধপ্রবণ প্রশাসকদের সম্পর্ক ভালো। প্রশাসনও নিজেদের ইন্টারেস্টে তাদের তোষণ-পোষণ করেন। না হলে কী করে একজন নেতা নিত্য নতুন জামা-প্যান্ট পড়ে দুই সঙ্গীকে পেছনে বসিয়ে মোটরবাইক হাঁকায়? গত ১৬ অক্টোবর “দৈনিক সংবাদ”-এর লিড নিউজ : “স্বাধীনতার পর ৪৮ বছরে শিক্ষাঙ্গনে ২৫৩ জনের মৃত্যু”। তার মধ্যে ছাত্রলীগের ৬১ জন, ছাত্রদলের ৩৯ জন এবং অন্যান্য ১৫৩ জন।\n১৯৭২ সালে বিশ্ববিদ্যালয়গুলোর পরিবেশ ছিলো শিক্ষাবান্ধব। ৭৩-এ খানিকটা বিক্ষুব্ধ পরিবেশ সৃষ্টি হলেও সে বছর কেউ নিহত হয়নি। রক্ত ঝরা শুরু হয় ১৯৭৪ সালে। ৪ এপ্রিল গভীর রাতে ছাত্র লীগের ৭ নেতা-কর্মীকে খুন করে আরেক অংশের নেতা সফিউল আলম প্রধানের সমর্থকরা। ১৯৭৫ সালেই এ খুনের বিচার হয়। সফিউল আলম প্রধানসহ খুনিদের আদালত যাবজ্জীবন কারাদণ্ড প্রদান করেন। এই খুনিদের মহানায়ক (?) সফিউল আলম প্রধানকে পঁচাত্তরের মধ্য আগস্টে জনবিচ্ছিন্ন সামরিক কর্মকর্তা জিয়াউর রহমান রাষ্ট্রক্ষমতা দখল করে কারামুক্ত করে তার নবগঠিত দলের ছাত্র সংগঠন গড়ার লক্ষ্যে বিপুল অঙ্কের অর্থ ও অস্ত্র জোগান দিয়ে গুরুদায়িত্ব দায়িত্ব অর্পণ করেন। সেই থেকে বিশ^বিদ্যালয়ে অস্ত্রের ঝনঝনানি শুরু হয়। নিহত হন অনেক শিক্ষার্থী। ১৯৭৪ থেকে ১৯৯০ পর্যন্ত ১৮ বছরে শিক্ষাঙ্গনে নিহত হন ৯২ জন। এই ৯২ জনের মধ্যে ১৬ জন ছাত্র লীগের নেতা-কর্মী। ৬জন ছাত্রদলের। অবশিষ্টরা ছাত্রমৈত্রী ও ইউনিয়নসহ অন্যান্য সংগঠনের এবং অরাজনৈতিক শিক্ষার্থী। এই সময়ে বিভিন্ন সংঘর্ষে আহত হন ২ হাজার ৮৪৭ জন। তারপর গণঅভ্যুত্থানে সামরিক দুঃশাসনের অবসান ঘটে ১৯৯০ সালের ডিসেম্বরে। বিচারপতি শাহাবুদ্দিনের তত্ত্বাবধায়ক সরকারের অধীনে নির্বাচন হয়। সেই নির্বাচনে বিজয়ী হয় বিএনপি-জামাত জোট। দেশবাসী আশা করেছিলো এবার শিক্ষা প্রতিষ্ঠানগুলো শান্তিপূর্ণভাবে পরিচালিত হবে। সামরিক স্বৈরাচারের বিদায় ঘটেছে। আর কোনো শিক্ষার্থীর প্রাণ যাবে না। ক্যাম্পাস হবে না রক্তাক্ত। হবে পড়ালেখা। আমাদের সন্তানেরা বিদ্বান-বিদুষক হবে। কিন্তু দেশবাসীর সে আশায় ‘গুড়ে বালি’। নির্বাচিত সরকার যুদ্ধাপরাধীদের সঙ্গে জোট করে একাত্তরের স্টাইলে প্রথমেই শিক্ষা প্রতিষ্ঠানগুলোর ওপর সশস্ত্র চড়াও হয়। ১৯৯১ সালের জানুয়ারি থেকে ২০১৯ সালের সেপ্টেম্বর পর্যন্ত ২৮ বছরে নিহত হন ১৬১ জন। এই সময়ে আহত হয়েছে ১৬ হাজার ১৮২ জন। দায়িত্ব পালনকালে আহত হয় ১৩৬ পুলিশ ও ৮২ জন গণমাধ্যম কর্মী। এ পর্যন্ত কোনো হত্যা-জখমের বিচার হয়নি এবং ক্ষতিগ্রস্তদেরও দেয়া হয়নি চিকিৎসা ও ক্ষতিপূরণ। বিচার হলে আশা করি মৃত্যুর মিছিল কমে যেতো। “দৈনিক সংবাদ” ওই প্রতিবেদনে উল্লেখ করেছে, ‘শিক্ষাঙ্গনে রাজনৈতিক সহিংসাতার বিস্তার ঘটে জেনারেল এ এইচএম এরশাদ ও জিয়াউর রহমানের শাসনামলে। জেনারেল এরশাদের আট বছরের সামরিক শাসনালের শেষ দিকে ক্যাম্পাসে সহিংসতা ব্যাপক রূপ নেয়। এরশাদের পতনের পর বিএনপি ক্ষমতায় আসলে সহিসংতা ব্যাপক আকার ধারণ করে। ১৯৮৯ সালে ক্যাম্পাসে বড়ো ধরনের সংঘর্ষ ঘটে ৬৮টি। তার মধ্যে ১৯টি সংঘর্ষে নিহত হন ২০ জন। ৪৪টি সংঘর্ষে আহত হন ৫৯৫ জন। ওই বছর ডাকসুর বিজয় মিছিলে ছাত্রদল ও শিবিরের নেতৃত্বে ছাত্রীদের ওপর হামলা হয়। ১৯৯০ সালে দেশের শিক্ষাঙ্গনে ৬৮টি সংঘর্ষ হয়। নিহত হন ৫ জন এবং আহত শতাধিক। ১৯৯১ সালে বিএনপি সরকারের আমলে সারাদেশে ছাত্র সংঘর্ষ হয় ২০৮ বার। এ সব সংঘর্ষে নিহতের সংখ্যা ২৪, আহত ২ হাজার ৩০ জন। ৫০টি শিক্ষা প্রতিষ্ঠান অনির্দিষ্টকালের জন্যে বন্ধ ঘোষণা করা হয়।’ “দৈনিক সংবাদ” লিখেছে, ১৯৯৬ থেকে ২০০১ সাল পর্যন্ত আওয়ামী লীগ আমলে ক্ষমতা হারিয়ে বিএনপি-জামাত জোট উন্মাদ হয়ে ওঠে। তারা পাঁচ বছর আওয়ামী সরকারকে প্রশ্নবিদ্ধ করার লক্ষ্যে বার বার মুক্তিযুদ্ধের পক্ষের সংগঠনের নেতা-কর্মীদের ওপর আক্রমণ চালায়। মারা যান ৩০ জন। আহত হন দুই হাজার ৩২৮ জন। এ সময়ই তারা প্রতিপক্ষের রগ কাটা, হত্যা-নির্যাতনের প্রতিযোগিতায় নামে। ২০০১ সালে পুনরায় ক্ষমতায় এসে তারা শিক্ষাঙ্গনের চৌহদ্দি পেরিয়ে দেশময় একাত্তরের কায়দায় মুক্তিযুদ্ধের পক্ষের শক্তির ওপর সশস্ত্র আঘাত হানে। খুন-ধর্ষণ-লুটপাট-অগ্নিসংযোগসহ এমন কোনো বর্বরতা নেই যা থেকে তারা বিরত থেকেছে। উল্লাপাড়ার পূর্ণিমা, পুঠিয়ার মহিমা, ভোলা-সাতক্ষিরাসহ দেশের দক্ষিণাঞ্চলে ৬০ বছরের বৃদ্ধ থেকে সাত বছরের শিশুকে পর্যন্ত ধর্ষণ করেছে। শারীরিকভাবে লাঞ্ছিত করেছে রাজশাহী জেলার দুর্গাপুরের আশীতিপর বৃদ্ধ দশরথ মাস্টারকে। তাঁর ঘরের টিন, মাঠের ফসলও কেটে নিয়ে যায় বিএনপি-জামাতের সমন্ত্রাসীরা। রাজশাহীর গোদাগাড়ি এলাকার আদিবাসীদের কবরস্থান, মন্দির এবং বসতভিটে দখল করে। ইশকুল-কলেজের যে সব শিক্ষক-কর্মচারী নৌকার পক্ষে নির্বাচন করেছিলেন, তাদেরও পেশাগত দায়িত্ব পালনে বাধা দিয়েছে। টাকা দিয়ে সন্ত্রাসীদের সন্তুষ্ট করে ওই সব শিক্ষক-কর্মচারী প্রতিষ্ঠানে যাওয়ার অনুমতি পেয়েছেন। পুলিশ তখনো ছিলো। থানায় অভিযোগ করেও কোনো পরিত্রাণ পায়নি নির্যাতিত জনগণ। থানা-পুলিশ তখন সরকারের ক্রীড়ানক। মাননীয় প্রধানমন্ত্রী নির্দেশ না দিলে তারা নড়েচড়ে বসতো না। তারা ওপরের নির্দেশ পালনকারী ঋণদাতা একজন কবি-সাংস্কৃতিক ব্যক্তিত্ব এবং মুক্তিযুদ্ধের পক্ষের কর্মীকে খুঁজে পায়, কিন্তু অপরাধী ঋণ গ্রহীতাকে খুঁজেই পায় না। কারণ অর্থ পাচারকারী ঋণ গ্রহীতা বিত্তশালী ও ক্ষমতাধর। সেই বিত্তশালীর স্ত্রীর সঙ্গে ফোনালাপ করে আসামিকে শহর ছেড়ে যাওয়ার পরামর্শ দেয়। ১৮ অক্টোবর প্রতিবাদী মানববন্ধনে একজন বক্তা এ অভিযোগ উত্থাপন করেছেন। তাহলে দেশের মানুষ কার কাছে আর নিরাপত্তা প্রত্যাশা করবে? শিক্ষাঙ্গনই বা কী করে শান্তিপূর্ণ থাকবে। তারা দেখতেই পায়নি চাকরি দেয়ার জন্যে প্রার্থীর কাছে বিশ^বিদ্যালয়ের উপ-উপাচার্যের ঘুস অঙ্ক নির্ধারণের ফোনালাপ! বঙ্গবন্ধু বিশ^বিদ্যালয়ের উপাচার্যের আত্মীয়দের চাকরি দেয়া, জাহাঙ্গীরনগরের উপাচার্যের কোটি টাকা ছাত্রনেতাদের উপঢৌকন দেয়া। অসৎ-দুর্বৃত্ত তাদের প্রিয়ভাজন বলেই বিশ্ববিদ্যালয় কর্তৃপক্ষ তাকে লালন করছেন। পুলিশ-দুদকও। না হলে কেনো তাকে গ্রেফতার করা হয়নি? কেনো হঠাৎ গজিয়ে ওঠা ধনিদের অর্থের উৎস দুদক খোঁজ করছেন না? কেনো ভূমিদস্যু, বালু কারবারি, খুনের অভিযোগে দণ্ডপ্রাপ্ত আসামি বুক চিতিয়ে শহরময় ঘুরে বেড়ানো সুযোগ পায়? পুলিশ তাদের দেখে না? সাধারণ মানুষ হলে দশ-বিশ হাজার ঋণ গ্রহীতকে গ্রামীণ ব্যাংক এবং ক্ষুদ্র ঋণের কারবারি কতিপয় এনজিওর মতো বাড়ির হাঁস-মুরগি, ঘরের ছাউনি খুলে নিয়ে যেতো। অথচ তারা হাজার হাজার কোটি টাকার ঋণ খেলাপিদের ধারে-কাছে যেতে পারে না। ক্ষমতা ও অর্থের দাপট তাদের কাছে এতোই গুরুত্ববহন করে।\nদুর্বৃত্তায়নের আরো হরেক চিত্র নিভৃতে কাঁদছে। সাগর-রুণির হত্যার বিচার হয়নি। বিচার হয়নি রাবি’র ছাত্রনেতা চৌধুরী হত্যা। সরকারি নির্দেশের পরও রাজশাহীসহ অন্যান্য বিশ^বিদ্যালয়ের কোনো দুর্নীতির সুষ্ঠু তদন্ত হয়নি। তদন্ত রিপোর্টও সরকারি দপ্তরে পাঠানো হয়নি। অথচ তারা প্রতিশ্রুতি বদ্ধ ছিলেন দুর্নীতির তদন্ত করে সরকারকে অবহিত করার। বরেন্দ্র মিউজিয়ামের দুর্নীতি, চুরি কোনোটারই তদন্ত হয়নি। চোর-দুর্নীতিবাজ এখন দিব্বি নাকে তেল দিয়ে ঘুমোচ্ছে। দেশ এগোবে কী করে? কী করে হবে উন্নয়ন? কী পুলিশ প্রহরায় পড়ালেখা করবে? পাবে নিরাপত্তা? লিফট কিনতে বিদেশ সফর, পুকুর খননের প্রশিক্ষণ নিতে আমলাদের বিদেশ ভ্রমণ? সরকার কি মন্ত্রী-এমপিদের থেকে বিশ^স্ত মনে করেন আমলাদের? অবশ্য সংরক্ষিত আসনের এমপি নিজের পড়ালেখা নিয়ে যে জালিয়াতি করেছেন, দেশ-বিদেশের পত্রিকায় তা ফলাও করে ছাপাও হয়েছে। এতে দেশের ভাবমূর্তি তিনি কোথায় কোন্ অন্ধকারে নিয়ে দাঁড় করিয়েছেন? এই রকম এমপি’র ওপর ভরসা করা সত্যি কষ্টকর। প্রশাসন অপরাধপ্রবণ বলেই ওই এমপিকে সার্টিফিকেট দিয়েছেন। ওই প্রশাসনেরও শাস্তি হওয়া বাঞ্ছনীয়।


শাকিব খানের বিরুদ্ধে অভিযোগপত্র ৮ই বৈশাখ, ১৪২৮ বঙ্গাব্দ\nরাজধানীতে নতুন সিনেপ্লেক্স: উদ্বোধনী দিনে তারার মেলা বন্ধুদের সঙ্গে ‘বিশেষ ভাবে’ মিশতে জোর করতেন স্বামী! কীভাবে আকাশ ছোঁয়া সম্পত্তির মালিক শ্রাবন্তী চ্যাটার্জি? কত আয় করল দাবাং-থ্রি? বিয়ে ছাড়াই আমরা সন্তুষ্ট : মালাইকা বাংলা গানে নেচে ঐশ্বরিয়ার মেয়ে ভাইরাল মা হতে চলেছেন নেহা কাক্কর! যেভাবে টাকা হাতিয়ে নিতেন অভিনেত্রী রোমানা স্বর্ণা প্রতারণার মামলায় অভিনেত্রী রোমানা স্বর্ণা গ্রেপ্তার সমকামী হলে সঙ্গী কে হতো ? জানালেন কারিনা কত টাকা পারিশ্রমিক ছিল সালমান শাহের? গায়ের রং নিয়ে ট্রোলড শাহরুখকন্যা বিয়ে করছেন দেব! বিবাহিত পুরুষকে বিয়ে করবেন না অপু বিশ্বাস দুই সন্তানের জনক অভিনেতা সাইমন করোনায় আক্রান্ত আমির খান বড় অঙ্কের পারিশ্রমিকে বিগ বসের অতিথি হিনা ২৮ জনকে বিয়ে করেন রোমানা! সেই রানুকে বিগবসে নিয়ে আসছেন সালমান ‘ডেটে গিয়ে প্রথমেই চুমু খাই না’ খোলামেলা পোশাকে বয়স লুকাচ্ছেন মালাইকা! ৫৩ বছরেও প্রেম! আমির কন্যার ফটোশুট নিয়ে হইচই কেন ক্যাটরিনার শর্ট স্কার্টে বিব্রত সালমান? টিভি মিডিয়াতে কেউ কাউকে রেপ করে না: রুনা খান ‘সিনেমা নির্মানের অনুদান ৫ কোটি হওয়া উচিত’ দুই কলার দাম ৪৪২ টাকা রাখায় ২৫০০০ জরিমানা সৃজিত-মিথিলার বিয়ে নিয়ে তসলিমার স্ট্যাটাস ‘বাবু খাইছো’ নিয়ে হিরো আলমের বিরুদ্ধে মামলা শাহরুখ কন্যা সুহানার বন্ধুদের সঙ্গে পোজ দেয়া ছবি ভাইরাল সৃজিত-মিথিলার বিরুদ্ধে আইনি নোটিশ গোপনে ছেলের খতনা : সিদ্দিকের বিরুদ্ধে সাবেক স্ত্রীর জিডি অপু বিশ্বাসের পথে হাঁটছেন বুবলী? নতুন গুঞ্জন নওয়াজুদ্দিন সিদ্দিকীর বিরুদ্ধে ধর্ষণের অভিযোগ করোনায় আক্রান্ত হয়ে কেমন আছেন স্পর্শিয়া? বুবলির মা হওয়ার খবর ছড়াচ্ছে করোনার হানা, দীঘির সিনেমার শুটিং স্থগিত ‘বীর’-এর প্রথম গানেই চমক করণ জোহরের বিরুদ্ধে চুরির অভিযোগ জ্যোতিষীর ভবিষ্যদ্বাণী- সালমান খানের বিয়ে আর হবে না পাকিস্তানের হাসপাতালে শাহরুখ খানের বোনের লাশ! স্থগিত করা হলো জায়েদ খানের সদস্যপদ আবারও ভাইরাল আমির খানের মেয়ে টি-টেনের জমকালো আয়োজনে থাকছেন শাকিব খান দুর্গাপূজায় একসঙ্গে শাকিব-অপু! আবুধাবিতে টি-টেন’র উদ্বোধনী অনুষ্ঠান মাতাবেন নোরা ফাতেহি-শাকিব এটা জাতীয় নির্বাচনকেও হার মানিয়েছে: শাকিব খান বুবলীকে বিয়ে প্রসঙ্গে মুখ খুললেন শাকিব খান শাকিব খানকে ১০ লাখ টাকা জরিমানা, অনাদায়ে ১ বছরের জেল সালমান খানের জন্মদিন আজ ক্যাসিনোর মতো কোনো অপরাধ করিনি: শাকিব খান শাকিব খানের বিপরীতে নারগিস ফাখরি!\nPrevious Previous post: বাংলাদেশের বাজারে নোকিয়ার নতুন ৭ ফোন\nNext Next post: ক্রিস গেইলের সেঞ্চুরি


‘সময় না বাড়ালে ৫০ শতাংশ ব্যবসায়ীই খেলাপি হবেন’\nশনিবার (২২ জানুয়ারি) কাউন্সিল অফ চেম্বার প্রেসিডেন্টস ২০২২-এর মতবিনিময় সভায় এমন আশঙ্কার কথা জানান এফবিসিসিআই সভাপতি মো. জসিম উদ্দিন। রাজধানীর মতিঝিলে এফবিসিসিআই এ মতবিনিময় সভার আয়োজন করে। অনুষ্ঠানে প্রধান অতিথির বক্তব্য দেন মো. জসিম উদ্দিন। এছাড়া বক্তব্য রাখেন সারা দেশ থেকে আগত জেলা, সিটি ও নারী উদ্যোক্তাদের চেম্বারগুলোর সভাপতি, সহ-সভাপতিবৃন্দ।\nব্যবসায়ীদের দাবির প্রতি একাত্মতা প্রকাশ করে মো. জসিম উদ্দিন বলেন, “ঋণ শ্রেণিকরণ সুবিধার মেয়াদ না বাড়ালে অন্তত ৫০ শতাংশ ব্যবসায়ী খেলাপি হবেন। মহামারিকালীন মন্দা কাটিয়ে উঠতে বাংলাদেশ ব্যাংকের নীতি সহায়তা এখন আরো বেশি দরকার। তা না হলে, ব্যবসা বাণিজ্য ও অর্থনীতি পুনরুদ্ধার কঠিন হয়ে পড়বে।”\nএফবিসিসিআই সভাপতি বলেন, “করোনা মহামারি নিয়ন্ত্রণে সরকারের নির্দেশে যেসব খাতের ব্যবসায়ীক কার্যক্রম বন্ধ রাখা হয়েছিল সেখাতগুলোই এখনো প্রণোদনার ঋণ পায়নি। মহামারিতে সবচেয়ে ক্ষতিগ্রস্ত হয়েছেন ক্ষুদ্র ও মাঝারি উদ্যোক্তারা। কিন্তু অন্যান্য প্রণোদনা তহবিলের অর্থ প্রায় শতভাগ ছাড় হলেও, এসএমই প্রণোদনার বড় অংশ বিতরণ হয়নি।”\nক্ষুদ্র ও মাঝারি খাতে ছোট আকারের ঋণ দিতে ব্যাংকগুলোর অনীহা আছে উল্লেখ করে এফবিসিসিআই সভাপতি বলেন, “ব্যাংকগুলো মনে করে ছোট আকারের ঋণ দেওয়া লাভজনক নয়। বড় ব্যবসা খাতে ঋণ দিলে ব্যাংকের জনবল ও খরচ কম হয়। কিন্তু এ ধারণা ভুল, বরং এতে মন্দ ঋণের ঝুঁকি বাড়ে। এসএমই খাতে খেলাপি ঋণ নেই বললেই চলে।”\nদেশে ব্যবসাবান্ধব পরিবেশ তৈরিতে সরকারের নীতি নির্ধারণী বৈঠকে বেসরকারিখাতকে রাখার আহ্বান জানান এফবিসিসিআই সভাপতি মো. জসিম উদ্দিন। তিনি বলেন, “অর্থনীতিতে ৮২ শতাংশ অবদান রাখছে বেসরকারিখাত। তাই বেসরকারিখাতের প্রতিনিধিত্বকারী হিসেবে যেকোনো নীতি প্রণয়নে এফবিসিসিআই’র মতামত থাকা জরুরি।”\nমতবিনিময় সভায় সভাপতিত্ব করেন কাউন্সিল অব চেম্বার প্রেসিডেন্টস এর সভাপতি ও এফবিসিসিআই’র সিনিয়র সহ-সভাপতি মোস্তফা আজাদ চৌধুরী বাবু। তিনি বলেন, “দেশে এখনো শুল্ক-কর ও ভ্যাট আদায়ে হয়রানির শিকার হচ্ছে ব্যবসায়ীরা। কম্পানি আইন, আমদানি ও রপ্তানি আইন নতুন করে হচ্ছে। এসব আইন যেন ব্যবসা বান্ধব হয় সেজন্য এফবিসিসিআই কাজ করে যাচ্ছে।”


◷ ৬:০৫ অপরাহ্ন ৷ রবিবার, ডিসেম্বর ২০, ২০২০ ☷ বরিশাল\nমোঃ নজরুল ইসলাম, ঝালকাঠি- ঝালকাঠির আদালত চত্বরে ধর্ষণ মামলার আসামীর সাথে নির্যাতিত তরুণীর বিয়ে সম্পন্ন হয়েছে। ঝালকাঠির অবকাশকালীন জেলা ও দায়রা জজ মো. শহিদুল্লাহর নির্দেশে রবিবার দুপুরে দুইপক্ষের উপস্থিতে বিয়ে পড়ান কাজী মাওলানা মোঃ সৈয়দ বশির।\nএ বিয়ের বর হলেন বরিশাল জেলার বাবুগঞ্জ উপজেলার দেহেরগাতি গ্রামের আনোয়ার সরদারের ছেলে নাঈম সরদার (২২) আর কনে হলেন ঝালকাঠির বালিঘোনা গ্রামের মৃত মোশারফ হোসেনের মেয়ে আরজু আক্তার (১৮)। বিয়ের পর আসামী বর নাঈমের জামিন মঞ্জুর করেন বিচারক মো. শহিদুল্লাহ ।\nপাবলিক প্রসিকিউটর আব্দুল মান্নান রসুল জানান, ঝালকাঠি সদর উপজেলার বালিঘোনা গ্রামের আরজু আক্তার গত ৮ নভেম্বর নারী ও শিশু নির্যাতন দমন ট্রাইব্যুনালে তাকে জোড়পূর্বক ধর্ষণ করা হয়েছে মর্মে একটি নালিশী মামলা দায়ের করে। বিচারক ভিকটিমের অভিযোগ ঝালকাঠি থানায় এফআইআর হিসেবে রেকর্ডরে নির্দেশ দেন।\n১২ নভেম্বর ঝালকাঠি থানায় নারী ও শিশু নির্যাতন আইনের ৯(১) ধারায় এফআইআর রেকর্ড হলে একমাত্র আসামী নাঈমের বাবা আনোয়ার হোসেন ছেলেকে ১৩ নভেম্বর ঝালকাঠি থানায় সোপর্দ করেন।\nমামলার তদন্ত কর্মকর্তা এস.আই নাজমুজ্জামান আসামীকে গ্রেফতার দেখিয়ে আদালতে প্রেরণ করেন। আদালত নাঈমের জামিন আবেদন না মঞ্জুর করে জেল হাজতে প্রেরণ করেন।\nরবিবার অবকাশকালীন জেলা ও দায়রা জজ আদালতে আসামীর জামিন শুনানীর সময় আসামী পক্ষ ভিকটিমকে বিবাহের আগ্রহ প্রকাশ করলে এবং নির্যাতিত পক্ষও প্রস্তাবে রাজি হলে বিচারক মো. শহিদুল্লাহ আদালত চত্বরেই ৫ লাখ টাকা দেনমোহরে বিবাহের নির্দেশ দেন।\nআদালত চত্বরে আসামী, ভিকটিম ও উভয়পক্ষের আইনজীবীদের উপস্থিতিতে বিবাহ সম্পন্ন হয়। বিবাহের আনুষ্ঠানিকতা শেষে আদালতে কাগজপত্র জমা দিলে শুনানী শেষে বিশ হাজার টাকা বন্ডে আসামীর জামিন মঞ্জুর করেন আদালত।\nবর আসামী নাঈম পেশায় একজন ইলেক্টট্রিশিয়ান এবং কনে আরজু দশম শ্রেণি পর্যন্ত লেখা পড়া করেছে। ২০১৯ সালের প্রথমদিকে তাদের মোবাইল ফোনের মাধ্যমে পরিচয় এবং প্রেম হয়। ঘটনার দিন অর্থাৎ গত ২৩ সেপ্টেম্বর রাত দশটায় আরজুদের বাড়ির পেছনের বাগানে মোবাইলে ডেকে এনে আরজুকে তার ইচ্ছার বিরুদ্ধে ধর্ষণ করে নাঈম।


Amit isaproud transformation of courage\n২৪ জুন, ২০২২ ০৮:৫৮\nবিশ্বব্যাংক অর্থায়ন বাতিল করলেও নিজস্ব অর্থায়নে নির্মিত সেতু এখন বাংলাদেশের অহংকার। ছবি কোলাজ: নিউজবাংলা\n২০১২ সালের ৪ জুলাই জাতীয় সংসদে দাঁড়িয়ে প্রধানমন্ত্রী শেখ হাসিনার সাহসী উচ্চারণেই বদলে যায় পদ্মা সেতু নির্মাণ নিয়ে সব অনিশ্চয়তা। প্রধানমন্ত্রীর সেই ঘোষণা আজ সত্যি হয়েছে, প্রমত্ত পদ্মাকে জয় করে নির্মিত হয়েছে বাংলাদেশের অহংকারের সেতু।\n‘পদ্মা সেতু করার জন্য দেশে আমাদের ১৬ কোটি মানুষ আছে, ৮০ লাখ প্রবাসী আছে। বাংলার মানুষ সারা জীবন কি অন্যের সাহায্যে চলবে? নিজের পায়ে দাঁড়াবে না? আত্মনির্ভরশীল হবে না? পদ্মা সেতু আমরা করবই।’\n২০১২ সালের ৪ জুলাই জাতীয় সংসদে দাঁড়িয়ে প্রধানমন্ত্রী শেখ হাসিনার এমন সাহসী উচ্চারণেই বদলে যায় পদ্মা সেতু নির্মাণ নিয়ে সব অনিশ্চয়তা। প্রধানমন্ত্রীর সেই ঘোষণা আজ সত্যি হয়েছে, প্রমত্ত পদ্মাকে জয় করে দুই প্রান্ত এক করে নির্মিত হয়েছে বাংলাদেশের অহংকারের সেতু।\n১৯৭১ সালের ৭ মার্চের ঐতিহাসিক ভাষণে জাতির পিতা বঙ্গবন্ধু শেখ মুজিবুর রহমান সদর্পে উচ্চারণ করেছিলেন, 'দাবায় রাখতে পারবা না’। তার এই ভাষণ গোটা জাতিকে স্বাধীনতার জন্য সশস্ত্র মুক্তিযুদ্ধে ঝাঁপিয়ে পড়তে অনুপ্রাণিত করেছিল।\nপিতার সেই ‘দাবায় রাখতে পারবা না’ সাহসী ভাষণের ৫১ বছর পর তার মেয়ে শেখ হাসিনা ‘পদ্মা সেতু আমরা করবই’ ঘোষণার সফল বাস্তবায়ন ঘটিয়ে সবাইকে তাক লাগিয়ে দিলেন।\n১০ বছর আগে প্রধানমন্ত্রী শেখ হাসিনার ওই ঘোষণা দেশের মানুষের মধ্যে কতটা সাড়া ফেলেছিল, আলোড়ন তুলেছি তার প্রমাণ পাওয়া যায় সারা দেশে। বিভিন্ন স্কুল-কলেজের শিক্ষার্থীরা টাকা তুলতে থাকে, বিভিন্ন প্রতিষ্ঠানের কাছ থেকে প্রতিশ্রুতি মেলে সহায়তার। যে যার অবস্থান থেকে সহায়তার ঘোষণা দিতে থাকেন।\nপ্রধানমন্ত্রীর ওই ঘোষণার চার দিন পর ৯ জুলাই মন্ত্রিসভার বৈঠকে সরকার নিজস্ব অর্থায়নেই পদ্মা সেতু নির্মাণের কাজ শুরুর সিদ্ধান্ত নেয়। সে সময় বলা হয়, এ প্রকল্পে অর্থায়ন করা বা ঋণচুক্তি বাতিলের সিদ্ধান্ত পুনর্বিবেচনার জন্য সরকার বিশ্বব্যাংককে আর অনুরোধ করবে না। যত দ্রুত সম্ভব সেতু নির্মাণের কাজ শুরু করা হবে।\nপদ্মা সেতু থেকে যেভাবে বিদায় বিশ্বব্যাংকের\n২০০৭ থেকে ২০০৮ সাল- সেনা নিয়ন্ত্রিত তত্ত্বাবধায়ক সরকারের পর শেখ হাসিনার নেতৃত্বে ক্ষমতায় আসে মহাজোট সরকার। দেশের দক্ষিণাঞ্চলবাসীকে সড়কপথে সরাসরি ঢাকায় আনার স্বপ্ন দেখিয়ে যাত্রা শুরু করলেও ‘দুর্নীতি চেষ্টার’ জটিলতার আবর্তে মহাজোট সরকারের চার বছরেও শুরু করা সম্ভব হয় না সেতুর কাজ।\n২০১১ সালে সাড়ম্বরে বিশ্বব্যাংকসহ ঋণদাতা সংস্থাগুলোর সঙ্গে একে একে চুক্তি করে ওই মেয়াদেই সেতুর কাজ শেষ করার ঘোষণা দিয়েছিল সরকার। আওয়ামী লীগের নির্বাচনি ইশতেহারের ১৫.২ অনুচ্ছেদে ছিল পদ্মা সেতু নির্মাণের প্রতিশ্রুতি।\nতবে ২০১১ সালের শেষ ভাগে দুর্নীতির অভিযোগ তুলে বিশ্বব্যাংক অর্থায়ন স্থগিত করলে আটকে যায় প্রকল্প। এরপর একে একে ঘটে যায় অনেক ঘটনা।\nসরকার দুর্নীতির অভিযোগ প্রত্যাখ্যান করলেও ২০১২ সালের মাঝামাঝিতে বিশ্বব্যাংকের ঋণচুক্তি বাতিলের পর তাদের ফেরাতে শুরু হয় নানা তৎপরতা। বিশ্বব্যাংকের কথামতো পদত্যাগ করেন তৎকালীন যোগাযোগমন্ত্রী সৈয়দ আবুল হোসেন, ছুটিতে যান প্রকল্পের ইন্টিগ্রিটি অ্যাডভাইজর মসিউর রহমান, সেতু বিভাগের সাবেক সচিব মোশাররফ হোসেন ভূঁইয়া।\nএরপর বিশ্বব্যাংক অর্থায়ন বাতিলের সিদ্ধান্ত বদলালেও শর্ত দেয় দুর্নীতি দমন কমিশনের তদন্তের ভিত্তিতে মামলা করার। সেই মামলাও হয়। তারপরও কোনো ইতিবাচক সাড়া দেয়নি বিশ্বব্যাংক।\nপদ্মার ওপর সেতু নিয়ে আলোচনা শুরু হয় অনেক আগেই। সেতুটি মাওয়ায়, নাকি পাটুরিয়ায় হবে- তা নিয়েও অঞ্চলবাসীর মধ্যে বিভেদ দেখা দেয়। ২০০৪ সালে জাইকা একটি সমীক্ষা চালিয়ে মাওয়া-জাজিরা পয়েন্টে সেতু নির্মাণের পরামর্শ দেয়।\nএরপর সেতুর বিষয়টি অনেক দিন চাপা থাকলেও ২০০৭ সালে সেনা নিয়ন্ত্রিত তত্ত্বাবধায়ক সরকার আমলে আলোচনা নতুন করে শুরু হয় এশীয় উন্নয়ন ব্যাংকের (এডিবি) সহায়তায়। তখন একনেকে অনুমোদিত প্রকল্পের নির্মাণ ব্যয় ধরা হয়েছিল ১০ হাজার ১৬২ কোটি টাকা।\n২০০৯ সালে শেখ হাসিনার সরকার দায়িত্ব নিয়ে নতুন আঙ্গিকে সেতু নির্মাণের পরিকল্পনা করে। কয়েক দফায় নির্মাণ ব্যয় বেড়ে দাঁড়ায় ২৯১ কোটি ডলার। সিদ্ধান্ত হয়, সড়ক ও রেল উভয় যান পারাপার হবে এই সেতুতে; ওপরে চলবে গাড়ি, নিচে চলবে ট্রেন।\n২০০৯ সালের ৯ জানুয়ারি সেতুর তদারকি প্রতিষ্ঠান নির্বাচনের দরপত্রের প্রস্তাব অনুমোদন করে ক্রয়সংক্রান্ত মন্ত্রিসভা কমিটি। ওই বছরের ২ ফেব্রুয়ারি গঠিত হয় মূল্যায়ন কমিটি, এই কমিটি পরে কয়েক দফা বদলায়, এর পরেই ওঠে ‘দুর্নীতিচেষ্টার’ অভিযোগ।\nকয়েক দফায় ব্যয় বাড়ানোর পর ২০১১ সালের ১১ জানুয়ারি ২০ হাজার ৫০৭ কোটি টাকায় পদ্মা বহুমুখী সেতু সংশোধিত নির্মাণ প্রকল্প অনুমোদন করে একনেক। এর আগেই নিশ্চিত করা হয় ঋণদাতাদের প্রতিশ্রুতি।\nমোট নির্মাণ ব্যয় ২৯১ কোটি ডলারের মধ্যে ১২০ কোটি ডলার দেয়ার প্রতিশ্রুতি দিয়ে প্রকল্পের ‘লিড ডোনার’ হয় বিশ্বব্যাংক। এডিবি ৬১ কোটি ৫০ লাখ, জাইকা ৪১ কোটি ৫০ লাখ, আইডিবি ১৪ কোটি ডলার দেয়ার প্রতিশ্রুতি দেয়। বাকি অর্থ দেয়ার কথা সরকারের।\n২০১১ সালের ২৮ এপ্রিল পদ্মার বুকে ভাষাশহীদ বরকত ফেরিতে হয় বিশ্বব্যাংকের সঙ্গে চুক্তি স্বাক্ষর অনুষ্ঠান। অনুষ্ঠানে আসা সংস্থাটির তখনকার ব্যবস্থাপনা পরিচালক এনগোজি ওকোনজো ইউয়েলা বলেছিলেন, ‘বাংলাদেশের স্বপ্নে অংশীদার হতে পেরে আমরা গর্বিত।’\nদুর্নীতিমুক্তভাবে এই প্রকল্প বাস্তবায়নের ওপরেও জোর দেন বিশ্বব্যাংকের ব্যবস্থাপনা পরিচালক। অনুষ্ঠানে উপস্থিত তৎকালীন অর্থমন্ত্রী প্রয়াত আবুল মাল আবদুল মুহিত তাকে আশ্বস্ত করেন, স্বচ্ছতার সঙ্গে এই সেতু নির্মাণ করা হবে।\nতখন অর্থমন্ত্রীর পাশে হাসিমুখ নিয়ে দাঁড়িয়ে ছিলেন ওই সময়ের যোগাযোগমন্ত্রী সৈয়দ আবুল হোসেন, পরে যাকে সমালোচনার মুখে মন্ত্রিত্ব ছাড়তে হয়।\n২০১১ সালের অক্টোবরের মধ্যে সেতু নির্মাণকাজের ঠিকাদার নিয়োগের আশ্বাস দিয়ে মুহিত বলেছিলেন, ‘সরকারের দারিদ্র্য বিমোচনের স্বপ্নের অনেকটাই বাস্তবায়ন হবে এই সেতু নির্মাণ হলে।’\nসরকারের পক্ষ থেকে বলা হয়, পদ্মা সেতু নির্মাণ হলে মোট দেশজ উৎপাদন ১ দশমিক ২ শতাংশ বাড়বে এবং প্রতি বছর শূন্য দশমিক ৮৪ শতাংশ হারে দারিদ্র্য কমবে।\nতবে পরবর্তী ঘটনাপ্রবাহে ফিকে হতে থাকে এইসব স্বপ্ন।\nপদ্মা সেতু প্রকল্পে দুর্নীতির অভিযোগ ওঠার প্রথম খবরটি পাওয়া যায় আন্তর্জাতিক সংবাদমাধ্যমে ২০১১ সালের সেপ্টেম্বরে, যখন কানাডা পুলিশ এসএনসি লাভালিনের দুই কর্মকর্তাকে বাংলাদেশের কয়েকজন কর্মকর্তাকে ঘুষ সাধার অভিযোগে গ্রেপ্তার করে।\nবিশ্বব্যাংক তখন জানায়, তারা নিজেরাও বিষয়টি খতিয়ে দেখছে।\nপদ্মা প্রকল্পে পরামর্শক হিসেবে প্রাকযোগ্য তালিকায় থাকা পাঁচটি প্রতিষ্ঠানের একটি ছিল কানাডাভিত্তিক লাভালিন। মূল্যায়ন কমিটির মনোনীত এই পাঁচ প্রতিষ্ঠান থেকে একটিকে নির্বাচিত করার কথা ছিল বিশ্বব্যাংকের।\nবিশ্বব্যাংকের মুখপাত্র লেসলি কুইন্টনের উদ্ধৃতি দিয়ে রয়টার্স ওই বছরের ৩ সেপ্টেম্বর জানায়, পদ্মা সেতু প্রকল্পের দরপত্র প্রক্রিয়ায় দুর্নীতির অভিযোগে বিশ্বব্যাংকের কাছ থেকে তথ্য পেয়ে এ তদন্ত শুরু করেছে কানাডীয় কর্তৃপক্ষ।\nরয়্যাল কানাডীয় পুলিশ লাভালিনের আন্তর্জাতিক প্রকল্প বিভাগের ভাইস প্রেসিডেন্ট রমেশ শাহ এবং পরিচালক মোহাম্মদ ইসমাইলকে গ্রেপ্তার করে। মামলাও হয় তাদের বিরুদ্ধে। পরে বাংলাদেশের মামলাতেও আসামি করা হয় এই দুজনকে।\nওই বছরের ১০ অক্টোবর পদ্মা প্রকল্পে অর্থায়ন স্থগিত করে বিশ্বব্যাংক। ঢাকায় বিশ্বব্যাংকের ওই সময়ের আবাসিক প্রতিনিধি অ্যালেন গোল্ডস্টেইন জানান, ‘দুর্নীতির’ তদন্ত শেষ না হওয়া পর্যন্ত কোনো সিদ্ধান্ত তারা নেবেন না।\nবিশ্বব্যাংক দুর্নীতির অভিযোগ তোলার পর সরকারের পক্ষ থেকে তা বারবারই নাকচ করা হচ্ছিল। তবে প্রকল্পের কাজ বন্ধই থেকেছে।\nএই নিয়ে টানাপড়েনের মধ্যে ২০১২ সালের ২৯ জুন পদ্মা প্রকল্পে অর্থায়নের সিদ্ধান্ত বাতিল করে বিশ্বব্যাংক।\nচুক্তি বাতিলের পক্ষে বিশ্বব্যাংক যুক্তি দেখিয়েছে, এই প্রকল্পে বাংলাদেশের শীর্ষ পর্যায়ের সরকারি কর্মকর্তাদের দুর্নীতির ‘বিশ্বাসযোগ্য’ প্রমাণ মিলেছে।\n‘দুর্নীতির’ বিষয়টি বাংলাদেশ সরকারকে জানানো হয়েছে জানিয়ে এক বিবৃতিতে বলা হয়, ‘বাংলাদেশ সরকারের যথাযথ সাড়া না মেলায় প্রকল্পে অর্থায়ন বাতিল করা হয়েছে।’\nপদ্মা প্রকল্পে ‘দুর্নীতির’ তথ্য প্রমাণ ২০১১ সালের সেপ্টেম্বর এবং ২০১২ সালের এপ্রিল মাসে প্রধানমন্ত্রীর কার্যালয়, অর্থ মন্ত্রণালয় এবং দুর্নীতি দমন কমিশনে দেয়া হয় বলে বিবৃতিতে দাবি করা হয়।\nদুর্নীতি দমন কমিশন এর মধ্যে প্রাথমিক অনুসন্ধানের পর ২০১২ সালের ফেব্রুয়ারি মাসে জানায়, মূল সেতু নির্মাণে প্রাকযোগ্য প্রতিষ্ঠান নির্বাচনে কোনো রকম দুর্নীতি হয়নি। তবে পরামর্শক নিয়োগে অনিয়মের অভিযোগ নিয়ে তদন্ত চলছে।\nনিজের অর্থায়নে সেতুর ঘোষণা প্রধানমন্ত্রীর\nবিশ্বব্যাংকের অর্থায়ন বাতিলের ঘোষণা এলে তীব্র প্রতিক্রিয়া দেখায় সরকার। সরকারের সর্বোচ্চ পর্যায় থেকে ওয়াশিংটনভিত্তিক বহুজাতিক এই সংস্থার সমালোচনা আসে। পাশাপাশি নিজস্ব অর্থায়নে সেতু নির্মাণের ঘোষণাও দেন প্রধানমন্ত্রী শেখ হাসিনা।\n২০১২ সালের ৪ জুলাই শেখ হাসিনা সংসদে বলেন, প্রয়োজনে নিজস্ব অর্থায়নে পদ্মা সেতু নির্মাণ করা হবে।\nতিনি বলেন, ‘পদ্মা সেতু করার জন্য দেশে আমাদের ১৬ কোটি মানুষ আছে, ৮০ লাখ প্রবাসী আছে। বাংলার মানুষ সারা জীবন কি অন্যের সাহায্যে চলবে? নিজের পায়ে দাঁড়াবে না? আত্মনির্ভরশীল হবে না? পদ্মা সেতু আমরা করবই।’\nবিশ্বব্যাংকের সমালোচনা করে প্রধানমন্ত্রী বলেন, ‘যারা একটি পয়সাও ছাড় করেনি, তারা দুর্নীতির অভিযোগ করে। তাদের ভেতর যে দুর্নীতি তা দেখেন।’\nবিশ্বব্যাংকের সঙ্গে জটিলতার মধ্যে মালয়েশিয়ার সঙ্গে পদ্মা সেতু তৈরির আলোচনা এগিয়ে নিয়েছিল সরকার। তবে বিশ্বব্যাংক প্রকল্পে ফেরার পর তা আর এগোয়নি।\nদুদকের মামলার পর বিশ্বব্যাংকের সবশেষ অবস্থান না জানার মধ্যে ২০১১ সালের ২ জানুয়ারি আকস্মিকভাবেই তৎকালীন স্থানীয় সরকারমন্ত্রী প্রয়াত সৈয়দ আশরাফুল ইসলাম প্রধানমন্ত্রী শেখ হাসিনার উপস্থিতিতে হাতিরঝিল প্রকল্পের উদ্বোধন অনুষ্ঠানে সেনাবাহিনীকে পদ্মা সেতুর নকশা প্রণয়ন করতে বলেন।\nবিশ্বব্যাংককে ফেরাতে পদত্যাগ-ছুটি\nনিজস্ব অর্থায়নে পদ্মা সেতু নির্মাণের ঘোষণা এলেও বিশ্বব্যাংককে ফেরানোর চেষ্টাও চলতে থাকে। এ জন্য তাদের দেয়া শর্তগুলো পূরণের উদ্যোগ নেয় সরকার।\nআর এই উদ্যোগের অংশ হিসেবে ২০১২ সালের ২৩ জুলাই পদত্যাগ করেন আবুল হোসেন। দুর্নীতির অভিযোগ ওঠার পর ২০১১ সালেই তাকে যোগাযোগ মন্ত্রণালয় থেকে সরিয়ে দেয়া হয়েছিল।\nএরপর তিনি তথ্য ও যোগাযোগ প্রযুক্তিমন্ত্রীর দায়িত্ব থেকেও সরে দাঁড়ান। তবে তিনি বারবার বলেছিলেন, তার কোনো দোষ ছিল না।\nওয়াশিংটনভিত্তিক সংস্থাটি আবুল হোসেনের অপসারণ চাচ্ছিল। তার আগে উইকিলিকসের ফাঁস করা একটি তারবার্তায় দেখা যায়, যুক্তরাষ্ট্রের কর্মকর্তারা আবুল হোসেনের সততা নিয়ে সন্দেহ করছেন।\nবিশ্বব্যাংক যে চারটি শর্ত দেয়, তার চতুর্থটি ছিল তদন্ত চলাকালে সরকারি দায়িত্ব পালন থেকে সরকারি ব্যক্তি অর্থাৎ আমলা ও রাজনৈতিকভাবে নিয়োগপ্রাপ্তদের ছুটি দেয়া।\nসে সময় অর্থমন্ত্রী মুহিত বলেছিলেন, ‘বিশ্বব্যাংকের আবাসিক প্রতিনিধি গোল্ডস্টেইনের (অ্যালেন) দেয়া চারটি প্রস্তাবের মধ্যে চতুর্থটি মেনে নেয়ায় একটু অসুবিধা ছিল। আমরা চেষ্টা করছি, এটাও কীভাবে সমাধান করা যায়।’\nএরপর ছুটিতে যান সেতু বিভাগের সাবেক সচিব মোশাররফ হোসেন। ‘যাব না’ করেও ছুটিতে যান প্রধানমন্ত্রীর উপদেষ্টা মসিউর রহমান।\nমসিউর ছুটিতে যাওয়ার পর বিশ্বব্যাংক পদ্মা প্রকল্পে ফেরার ঘোষণা দেয়। বিশ্বব্যাংককে ফেরাতে সরকার প্রকল্পে অর্থায়নকারী অন্য সংস্থাগুলোর শরণও নিয়েছিল।\nমামলা হলো, তারপরও ফিরল না বিশ্বব্যাংক\nবিশ্বব্যাংক ফেরার সময় ‘দুর্নীতি’তে জড়িতদের বিরুদ্ধে ব্যবস্থা চেয়েছিল। আর দুর্নীতি দমন কমিশনের তদন্ত পর্যবেক্ষণের অনুমতিও নিয়েছিল।\nতদন্ত এবং প্রকল্পের কাজ একসঙ্গে চালাতে সরকার চাইলেও ২০১২ সালের ২ ডিসেম্বর বিশ্বব্যাংক সাফ জানিয়ে দেয়, মামলা না হলে ঋণ মিলবে না।\nঅ্যালেন গোল্ডস্টেইন বলেন, ‘দুদককে অবশ্যই ব্যবস্থা নিতে হবে। এই সেতুকে বাস্তবে পরিণত করার বিষয়টি এখন দুদকের হাতে।’\nদুর্নীতি দমন কমিশন প্রাথমিক অনুসন্ধানে দুর্নীতির অভিযোগের সারবত্তা না পাওয়ার দাবি করলেও এরপর ১৭ ডিসেম্বর মামলা করে।\nদুর্নীতি দমন কমিশন জানায়, ঘুষ লেনদেন না হলেও তার একটি ষড়যন্ত্র হয়েছিল এবং তাতে সাত ব্যক্তির জড়িত থাকার প্রমাণ তারা পেয়েছে।\nমামলার প্রধান আসামি করা হয় সেতু বিভাগের সাবেক সচিব মোশাররফ হোসেনকে। বাকি ছয় আসামি হলেন, সেতু কর্তৃপক্ষের তত্ত্বাবধায়ক প্রকৌশলী (নদীশাসন) কাজী মো. ফেরদৌস, সড়ক ও জনপথ বিভাগের (সওজ) নির্বাহী প্রকৌশলী রিয়াজ আহমেদ জাবের, ইঞ্জিনিয়ারিং অ্যান্ড প্ল্যানিং কনসালট্যান্ট লিমিটেডের উপব্যবস্থাপনা পরিচালক ও বাংলাদেশে কানাডীয় পরামর্শক প্রতিষ্ঠান এসএনসি লাভালিনের স্থানীয় প্রতিনিধি মোহাম্মদ মোস্তফা, এসএনসি-লাভালিনের সাবেক পরিচালক মোহাম্মদ ইসমাইল, এই সংস্থার আন্তর্জাতিক প্রকল্প বিভাগের সাবেক ভাইস প্রেসিডেন্ট রমেশ সাহ ও সাবেক ভাইস প্রেসিডেন্ট কেভিন ওয়ালেস।\nসাবেক মন্ত্রী আবুল হোসেন এবং সাবেক প্রতিমন্ত্রী আবুল হাসান চৌধুরীসহ ২৯ জনকে জিজ্ঞাসাবাদের পর এই মামলায় ওই দুজনকে আসামি করা হয়নি।\nআবুল হোসেন ও আবুল হাসানকে আসামি না করার বিষয়ে দুদক জানায়, ঘুষ লেনদেনের ষড়যন্ত্রে তাদের ভূমিকার বিষয়ে অনুসন্ধানে যথেষ্ট সাক্ষ্য-প্রমাণ সংগ্রহ করা যায়নি।\nদুদকের মামলার পর জটিলতার অবসান ঘটেছে বলে অর্থমন্ত্রী মুহিত বললেও বিশ্বব্যাংকের পক্ষ থেকে কোনো ঘোষণা আসেনি।\nদুর্নীতি দমন কমিশনের তদন্ত পর্যবেক্ষণে সংস্থাটি লুইস গাব্রিয়েল মোরেনো ওকাম্পোর নেতৃত্বে যে প্যানেল করেছে, সেই প্যানেল ঢাকা থেকে ফিরে যাওয়ার পর এই মামলা হয়। তবে মামলার আসামি কাদের করা হবে, তা নিয়ে মতভেদ নিয়েই তিন সদস্যের ওই প্যানেল ডিসেম্বরের শুরুতে ঢাকা ছাড়ে।\nমামলার পর অ্যালেন গোল্ডস্টেইন ১৭ ডিসেম্বর এক বিবৃতিতে জানান, ওকাম্পো নেতৃত্বাধীন প্যানেল মামলার এজহার পর্যবেক্ষণ করবে। তারপর প্রতিবেদন দেবে। ওই প্রতিবেদনের ওপর ভিত্তি করেই বিশ্বব্যাংক সিদ্ধান্ত নেবে, তারা পদ্মা প্রকল্পে থাকবে, না কি থাকবে না।\nবিশ্বব্যাংককে সরকারের ‘না’\n২০১৩ সালের ১ ফেব্রুয়ারি পদ্মা সেতু প্রকল্পের সবশেষ অবস্থান নিয়ে একটি বিবৃতি দেয় সরকার। সে সময়ের অর্থনৈতিক সম্পর্ক বিভাগের (ইআরডি) অতিরিক্ত সচিব আরাস্তু খানের সই করা ওই বিবৃতিতে বলা হয়, ‘বিশ্বব্যাংকের আজকের তারিখে (১ ফেব্রুয়ারি ২০১৩) একটি বিজ্ঞপ্তিতে জানানো হয়েছে যে, তারা পদ্মা সেতুর বিষয়ে বাংলাদেশ সরকারের নতুন উদ্যোগ সম্পর্কে অবহিত হয়েছে। তারা আরও জানিয়েছে যে, বাংলাদেশ সরকার পদ্মা সেতু প্রকল্পে বিশ্বব্যাংকের সহায়তা আর চাইছে না এবং পদ্মা সেতুর তদন্ত প্রক্রিয়া অব্যাহত রাখার সিদ্ধান্ত জানিয়েছে।\n‘বাংলাদেশ সরকার কিছুদিন আগে থেকেই বলছে যে, তারা জানুয়ারি ২০১৩-এর মধ্যে পদ্মা সেতুর অর্থায়নে বিশ্বব্যাংকের প্রত্যাবর্তন আশা করছিল এবং জানুয়ারিতেই এই বিষয়ক বিকল্প সিদ্ধান্ত নিতে সরকার বদ্ধপরিকর। সেই সিদ্ধান্ত অনুযায়ী বাংলাদেশ সরকার গতকাল বিশ্বব্যাংককে জানিয়ে দেয় যে, তারা পদ্মা সেতু প্রকল্পের কাজ এক্ষুণি শুরু করতে চাচ্ছে এবং বিশ্বব্যাংকের অর্থায়ন ছাড়াই কাজটি শুরু করতে হচ্ছে।\n‘বাংলাদেশ সরকারের বিবেচনায় পদ্মা সেতু প্রকল্পে বিশ্বব্যাংকের পুনর্বিবেচনা ছিল বাংলাদেশের জন্য ইতিবাচক এবং সরকার প্রথম থেকেই যা বলছে তা তারই প্রত্যয়ন। সরকার প্রথম থেকেই বলছে যে, বিশ্বব্যাংকের দুর্নীতিবিষয়ক অভিযোগ তারা যথাযথভাবেই বিবেচনা করছে। কিন্তু অভিযোগের পক্ষে প্রমাণের অভাবে ২০১২ সালের জুন মাস পর্যন্ত এফআইআর পেশ করার মতো অবস্থা ছিল না।‘\nবিবৃতিতে আরাস্তু খান বলেন, ‘বিশ্বব্যাংক পরবর্তীকালে নভেম্বর মাসে অতিরিক্ত প্রমাণ সরবরাহ করলে বাংলাদেশ দুর্নীতি দমন কমিশন কিছু অভিযুক্ত ব্যক্তির বিরুদ্ধে এফআইআর পেশ করে। এই এফআইআরে তারা আরও কতিপয় অভিযুক্ত ব্যক্তি সম্বন্ধে তদন্ত চালিয়ে যাওয়ার ব্যবস্থা নিয়েছে বলে জানায়। বাংলাদেশ সরকার মনে করে যে এই পদক্ষেপটি যথাযথ এবং তারই ভিত্তিতে বিশ্বব্যাংকের প্রকল্প বাস্তবায়ন প্রক্রিয়া শুরু করা সমীচীন হতো। এ ক্ষেত্রে দেখা গেল যে বাংলাদেশ সরকারের প্রকল্প বাস্তবায়নের সময়সূচি বিশ্বব্যাংকের সময়সূচির সঙ্গে সমঞ্জস্য নয়। বিশ্বব্যাংকের সময়সূচি অনুযায়ী প্রকল্প বাস্তবায়নের কাজ অনিশ্চিত।\n‘নির্বাচনি অঙ্গীকার পরিপূরণের জন্য সরকার সিদ্ধান্ত নেয় যে বিশ্বব্যাংকের সহায়তা ছাড়াই এই প্রকল্পের কাজ শুরু করা হবে। প্রয়োজনে প্রকল্পের ব্যয় কমানোর জন্য শুধু সড়ক সংযোগ সেতু নির্মাণ করা হবে। গতকাল বিশ্বব্যাংককে সরকার এই সিদ্ধান্ত জানিয়ে দেয়। একই সঙ্গে অন্যান্য উন্নয়ন সহযোগীদেরও এই তথ্য সরবরাহ করে তাদের সহযোগিতা অব্যাহত রাখার আহ্বান জানানো হয়। এই প্রকল্প বাস্তবায়নের সময়সূচি এবং পদক্ষেপ নিয়ে সকল উন্নয়ন সহযোগীদের সঙ্গে আলোচনার জন্য সত্বর তাদের ঢাকায় আহ্বান করার সিদ্ধান্ত নেয়া হয়েছে।’\nবিবৃতির শেষে বলা হয়, ‘অর্থমন্ত্রী ভেবেছিলেন যে আগামী রোববার অথবা সোমবারে তিনি এ বিষয়ে সংসদে বক্তব্য রাখবেন। কিন্তু বিশ্বব্যাংকের ঘোষণার পরিপ্রেক্ষিতে পদ্মা সেতু বিষয়ে আজকের বিজ্ঞপ্তিটি দেয়া হলো। আগামী রোববার বা সোমবার অর্থমন্ত্রী এই বিষয়ে জাতীয় সংসদে বিস্তৃত বক্তব্য রাখবেন।’


বিজ্ঞান ও তথ্য প্রযুক্তি ৮ অক্টোবর, ২০১৯ ০২:২৯\nহাজার বছর আগে যে ফিডারে দুধ খাওয়ানো হতো শিশুদের!\nবিভিন্ন প্রাণীর আকৃতিতে তৈরি অদ্ভুত দর্শন সিরামিকের নানা আকারের পাত্র। তবে একেবারে হুবহু নয়। হাজার বছর আগের এমনই কিছু পাত্র সম্প্রতি খুঁজে পেয়েছেন বিজ্ঞানীরা। বিজ্ঞানীদের মতে, এই অদ্ভুত কিন্তু সুদৃশ্য পাত্রগুলো হাজার বছর আগের মানুষ তাদের শিশুদের পশুর দুধ খাওয়াতে ব্যবহার করত।\nহাজার বছর আগের পাত্র। তা কত আগের? প্রত্নতত্ত্ববিদরা বলছেন, কয়েক হাজার। তা এসব পাত্র যে শিশুদের দুধ খাওয়াতেই ব্যবহৃত হতো, তার কী প্রমাণ আছে। ২৫ সেপ্টেম্বর প্রত্নতত্ত্ববিদেরা একেবারে নিশ্চিত করে বলেছেন যে, অস্ট্রিয়ার ভসেনডর্ফে প্রাপ্ত এই পাত্রগুলো মূলত শিশুদের গরু, ভেড়া ও ছাগলের দুধ খাওয়াতে ব্যবহার করা হতো। পাত্রগুলোই এর প্রমাণ বহন করছে। কারণ, এসব পাত্রের গায়ে দুধের অস্তিত্ব খুঁজে পাওয়া গেছে।\nসম্প্রতি এ ধরনের কয়েকটি পাত্র খুঁজে পাওয়ার পরই বিষয়টি আলোচনা শুরু হয়। বিশ্লেষণ করে দেখা গেছে, এই পাত্রগুলোর মধ্যে সবচেয়ে পুরোনোটির বয়স অন্তত ২,৮০০ থেকে ৩,২০০ বছর, যে সময়টাকে সাধারণভাবে ব্রোঞ্জ যুগ হিসেবে চিহ্নিত করা হয়। এর আগে একই ধরনের আরও পাত্র পাওয়া গিয়েছিল, যার মধ্যে এমনকি সাত হাজার বছর পুরোনো পাত্রও আছে, যা মূলত নিওলিথিক সময় হিসেবে পরিচিত।\nএ সম্পর্কিত গবেষণা নিবন্ধটি নেচার জার্নালে প্রকাশিত হয়েছে। গবেষণা প্রবন্ধের প্রধান লেখক ব্রিটেনের ব্রিস্টল বিশ্ববিদ্যালয়ের অণুজীব প্রত্নতত্ত্ববিদ জুলি ডিউন বার্তা সংস্থা রয়টার্সকে বলেন, ‘প্রাগৈতিহাসিক কালে শিশুদের কী ধরনের খাবার দেওয়া হতো তার একটি প্রত্যক্ষ প্রমাণ আমরা এর মাধ্যমে হাতে পেয়েছি। প্রাগৈতিহাসিক মানুষেরা তাদের সন্তানদের কতটা যত্ন নিত তারই সাক্ষ্য বহন করছে পাত্রগুলো।’\nজার্মানিতে পাওয়া এ পাত্রগুলো বেশ ছোট, যা একটি শিশুর ব্যবহারের জন্য উপযুক্ত। এর মুখটি বেশ সরু। ফলে শিশুদের জন্য তা যথাযথ। গবেষণাধীন পাত্রগুলোর আকার পশুর মতো। নিচের দিকে মানুষের মতো পা। রয়েছে পশুর মাথার মতো সম্মুখভাগ, যেখানে রয়েছে শিংয়ের উপস্থিতি।\nগবেষণা নিবন্ধের সহলেখক ও অস্ট্রিয়ান একাডেমি অব সায়েন্সের ইনস্টিটিউট অব ওরিয়েন্টাল অ্যান্ড ইউরোপিয়ান আর্কিওলজির প্রত্নতত্ত্ববিদ ক্যাথরিনা রিবে-স্যালিসবারি বলেন, ‘পাত্রগুলো খুবই সুন্দর। মিষ্টি দেখতে। প্রাগৈতিহাসিক মানুষের কাছেও নিশ্চয় পাত্রগুলো এ বিশেষত্ব নিয়েই হাজির হয়েছিল। তারা একই সঙ্গে শিশুদের আনন্দ দিতে চেয়েছ, যেমনটা এই সময়েও দেখা যায়। এগুলো সৃষ্টিশীলতা ও ক্রীড়াসুলভ মননের পরিচয় বহন করে, যা প্রাগৈতিহাসিক মানুষেরও যে ছিল, তা আমরা প্রায়ই ভুলে যাই।’


জম্মুতে ভয়াবহ বাস দুর্ঘটনা, মৃত্যু কমপক্ষে ৩২ জনের-Rplus.in\nHome » দেশ » জম্মুতে ভয়াবহ বাস দুর্ঘটনা, মৃত্যু কমপক্ষে ৩২ জনের….\nওয়েব ডেস্ক: জম্মুর কিস্তোরা জেলায় ভয়াবহ বাস দুর্ঘটনায় কমপক্ষে ৩২ জনের মৃত্যু হয়েছে। আহত অন্তত ২৩ জন। সোমবার সকাল ৭টা নাগাদ কিস্তোরা জেলায় সিরগরিতের কাছে একটি বাস খাদে পড়ে যায়। বাসটি জম্মুর কেশওয়ান জেলা থেকে কিস্তোরা যাওয়ার পথে দুর্ঘটনাটি ঘটে। সিরগরিতে মোড়ের কাছে এসে যাত্রী বোঝাই বাসটি খাদে পড়ে যায়। জেকে-১৭-৬৭৮৭ নম্বরের বাসটি প্রায় ২৫০ ফুট গভীর খাদে পড়ে যায়। খবর পেয়ে ঘটনাস্থলে পৌঁছায় জম্মু থানার পুলিশ। যুদ্ধকালীন তৎপরতায় শুরু হয় উদ্ধারকাজ। উদ্ধারের কাজে হাত মিলিয়েছে সেনাবাহিনীও।\nএই ঘটনায় শোক প্রকাশ করেছেন জম্মু-কাশ্মীরের প্রাক্তন মুখ্যমন্ত্রী মহেবুবা মুফতি ও ওমর আব্দুল্লাহ। পিপলস ডেমোক্র্যাটিক পার্টির নেত্রী মেহবুবা জানান, “কাশিতওয়ারে মর্মান্তিক দুর্ঘটনায় শোকাহত। মৃতদের পরিবারে প্রতি সান্ত্বনা জানাচ্ছি।” ওমর আবদ্দুলাও টুইটে জানান,” ভয়ঙ্কর বাস দুর্ঘটনা কাশিতওয়ারে। মৃতদের পরিবারের প্রতি শোকপ্রকাশ ও আহতদের দ্রুত আরোগ্যের কামনা জানাচ্ছি।”\nঘটনায় শোকপ্রকাশ করেছেন প্রধানমন্ত্রী নরেন্দ্র মোদী। জম্মু হাইওয়ের উপর নিয়ন্ত্রণবিহীন লরি চলার কারণে এই ধরণের দুর্ঘটনার আশঙ্কা ক্রমশ বাড়ছে। আহতদের উদ্ধার করে কিস্তোরা হাসপাতানে নিয়ে যেতেই ২২ জনকে চিকিৎসকরা মৃত বলে ঘোষণা করেন। সেখান থেকে আশঙ্কাজনক অবস্থায় এয়ারলিফ্ট করে জম্মু সিএমবি হাসপাতালে নিয়ে যাওয়া হয়েছে বেশ কয়েকজন আহতকে। বিরোধীদের অভিযোগ দীর্ঘদিন রাস্তা মেরামত না হওয়ার কারণেই একের পর এক ভয়াবহ বাস দুর্ঘটনা ঘটে চলেছে।\nপড়াশোনায় ভালো বলে চার ভাই মিলে ধর্ষণ করল বোনকে…সলমনকে কে “না” বলার সাহস করল? দেখুন ভিডিও…


রাজশাহী বিশ্ববিদ্যালয়ের (রাবি) নিয়মিত সকল শিক্ষার্থীদের জীবন ও স্বাস্থ্য বীমার আওতায় আনার পরিকল্পনা করছে বিশ্ববিদ্যালয় প্রশাসন। এজন্য ঢাকা বিশ্ববিদ্যালয়ের করা কাঠামোর আদলে প্রিমিয়াম ও বীমার পরিমাণ নির্ধারণে কাজ করছে একটি কমিটি।\nসংশ্লিষ্ট সূত্রে জানা গেছে, এরইমধ্যে বিশ্ববিদ্যালয়ের সিন্ডিকেটে পাশ হয়েছে বিষয়টি। তবে পুরো প্রক্রিয়াটি এখনো প্রাথমিক পর্যায়ে রয়েছে।\nবিশ্ববিদ্যালয় সূত্র আরও জানায়, গত অক্টোবর মাসের ২০ তারিখে বিশ্ববিদ্যালয়ের ৫০৭তম সিন্ডিকেট সভায় অনুমোদন পেয়েছে শিক্ষার্থীদের বীমা পরিকল্পনা। বিশ্ববিদ্যালয়টির উপাচার্য অধ্যাপক ড. গোলাম সাব্বির সাত্তারের সভাপতিত্বে অনুষ্ঠিত সে সভায় এ বিষয়ে একটি কমিটি গঠন করা হয়েছে।\n৬ সদস্য বিশিষ্ট কমিটিতে আছেন বিশ্ববিদ্যালয়ের প্রক্টর অধ্যাপক লিয়াকত আলী , ছাত্র উপদেষ্টা অধ্যাপক ড. তারেক নূর, কোষাধ্যক্ষ অধ্যাপক সায়েন উদ্দিন আহমেদ, একাডেমিক শাখার ডেপুটি রেজিস্ট্রার এ.এইচ.এম আসলাম হোসেনসহ আরও দু’জন।\nইতিমধ্যে একটি মিটিং করেছে কমিটি। বীমা সম্পর্কিত নীতিমালা নির্ধারণ ও পরিকল্পনা বাস্তবায়নে কাজ করছে তারা। দ্রুততম সময়ের মধ্যে টেন্ডার আহ্বান করে কাজ শুরু করতে চায় কমিটি।\nকেমন হবে প্রিমিয়ামের পরিমাণ: কমিটির সদস্যদের সূত্রে জানা গেছে, বছরে ২৭০ টাকার কিছু কমবেশি প্রিমিয়াম নির্ধারণ করা হতে পারে শিক্ষার্থী প্রতি। তবে এক্ষেত্রে মডেল হিসেবে ঢাকা বিশ্ববিদ্যালয়ে চালু হওয়া বীমা পলিসি যাচাই-বাছাই করে সিদ্ধান্ত নেয়া হবে। তবে বিশ্ববিদ্যালয়ের শিক্ষার্থীদের সক্ষমতার বিষয়টি মাথায় রেখে কাজ করছেন তারা।\nনীতিনির্ধারক সংশ্লিষ্টরা বলছেন, প্রিমিয়ামের পরিমাণ বাড়ানো-কমানোর উপর নির্ভর করবে বিনিময়ে কী পরিমাণ সুবিধা পাবে শিক্ষার্থীরা।\nবিনিময়ে কী পাবে শিক্ষার্থীরা: বছরের শুরুতেই শিক্ষার্থীদের কাছ থেকে এককালীন প্রিমিয়াম জমা নেয়ার পরিকল্পনা করছে বিশ্ববিদ্যালয় প্রশাসন। এর বিনিময়ে জীবন বীমার আওতায় থাকা কোনো শিক্ষার্থী মারা গেলে তার পরিবার সর্বোচ্চ ১ লাখ টাকা পাবেন। আর স্বাস্থ্যবীমার আওতায় কোনো শিক্ষার্থী অসুস্থ হয়ে হাসপাতালে ভর্তি হয়ে চিকিৎসা নিলে সর্বোচ্চ ৫০ হাজার টাকা পর্যন্ত বীমা সুবিধা পাবেন। আবার বীমার আওতায় থাকা অসুস্থ হওয়া কোনো শিক্ষার্থী যদি হাসপাতালে ভর্তি না হয়ে ডাক্তারের প্রেসক্রিপশন অনুযায়ী চিকিৎসা নেয় সেক্ষেত্রে সর্বোচ্চ ১০ হাজার টাকা পর্যন্ত বীমা সুবিধা পাবেন।\nতবে এসব ক্ষেত্রে ডাক্তারের প্রেসক্রিপশন, হাসপাতালের বিলের কাগজ পত্র অথবা ভাউচার জমা দিতে হবে বিশ্ববিদ্যালয় প্রশাসনের কাছে। এসব এখনো পর্যন্ত সুনির্দিষ্ট কোনো সিদ্ধান্ত গ্রহণ করেনি বিশ্ববিদ্যালয় প্রশাসন।\nশিক্ষার্থীদের সক্ষমতা ও সুবিধা-অসুবিধা বিবেচনা করে প্রিমিয়াম ও বীমার পরিমাণ বাড়ানো-কমানো হতে পারে বলে জানিয়েছেন তারা। এ সম্পর্কিত টেন্ডার আহ্বান করার পর যাচাই-বাছাই করে সিদ্ধান্ত নিতে চায় প্রশাসন।\nকোথায় কীভাবে: বীমা সম্পর্কিত যাবতীয় কর্মকাণ্ড চালাতে বিশ্ববিদ্যালয়ে আলাদা একটি দপ্তর চালু করার পরিকল্পনা করছে প্রশাসন। এরজন্য টেন্ডারের ভিত্তিতে কোনো একটি বীমা কোম্পানিকে দায়িত্ব দেয়া হবে বীমা কার্যক্রম পরিচালনা করার। আবার শিক্ষার্থীদের যেন বীমার টাকা পেতে কোম্পানির কাছে ধরনা দিতে না হয় সেজন্য একটি দপ্তর থেকে পরিচালনা করা হবে এ সম্পর্কিত কার্যক্রম।\nবিশ্ববিদ্যালয়ের একাডেমিক শাখার ডেপুটি রেজিস্ট্রার এ.এইচ.এম আসলাম হোসেন বলেন, এটা বিশ্ববিদ্যালয়ের শিক্ষার্থীদের জন্য একটা বড় সুখবর। আমাদের শিক্ষার্থীরা বিভিন্ন জটিল রোগসহ নানা সময়ে অসুস্থ হলে একটা অনিশ্চয়তা কাজ করতো। আমরা তাদের জন্য যতদ্রুত সময়ে সম্ভব বীমার টাকা বুঝিয়ে দিতে কাজ করছি। যদি সেটা ৭ দিনেরও কম সময়ে সম্ভব হয় আমরা তা করতে বদ্ধপরিকর।\nএদিকে, সংকটকালীন সময়ে প্রয়োজনীয় চিকিৎসা পেতে আর্থিকভাবে গুরুত্বপূর্ণ ভুমিকার কথা উল্লেখ করে শিক্ষার্থীদের জন্য গোষ্ঠী স্বাস্থ্যবীমা চালু করার দাবি জানিয়েছিলেন রাবি শাখা ছাত্র অধিকার পরিষদের নেতাকর্মীরা। চলতি বছরের ৭ নবেম্বর বিশ্ববিদ্যালয় প্রশাসনের কাছে দাবি সম্বলিত স্মারকলিপি দেন তারা। তবে এর আগেই অক্টোবর মাসে বিষয়টি সিন্ডিকেট সভায় অনুমোদন দেয়া হয়। আর আগে থেকেই বিশ্ববিদ্যালয়ের শিক্ষক-কর্মকর্তাদের বীমার আওতায় আনে প্রশাসন।\nশিক্ষার্থীদের জন্য জীবন ও স্বাস্থ্য বীমা চালু করার পরিকল্পনা জানতে পেরে স্বস্তির কথা জানিয়েছেন বিশ্ববিদ্যালয়টির শিক্ষার্থীরা। তারা বলছেন, সাধারণ বা জটিল কোনো রোগে আক্রান্ত হলে শিক্ষার্থীদের মধ্যে একটা অনিশ্চয়তা কাজ করতো। এখনো দেখা যায় অসুস্থ শিক্ষার্থীর জন্য বক্স হাতে মানুষের কাছে টাকা তুলতে। বীমা সুবিধা চালু হলে অনেকটা স্বস্তি পাবেন তারা।\nরাবি শিক্ষার্থী,জীবন বীমা